ހޯމަ ދުވަހުން ފެށިގެން ވެސް3މީހުނަށްވުރެ ގިނައިން އެކުގައި ބޭރުގައި ނޫޅެވޭނެ! – Dhen.mv\nހޯމަ ދުވަހުން ފެށިގެން ވެސް3މީހުނަށްވުރެ ގިނައިން އެކުގައި ބޭރުގައި ނޫޅެވޭނެ!\nJune 11, 2020 - 11:17 pm\nމި މަހުގެ 15ގެ ފަހުންވެސް ތިން މީހުނަށްވުރެ ގިނައިން އެކުގައި ބޭރުގައި އުޅުން ހުއްދައެއް ނުވާނެ ކަމަށް ހެލްތު މިނިސްޓްރީން ބުނެފިއެވެ.\nމިރޭ ބޭއްވި ނޫސްވެރިންގެ ބައްދަލުވުމުގައި ހެލްތު މިނިސްޓްރީގެ އެސިސްޓަންޓް ޑިރެކްޓަރު އާމިނަތު ޝައިނާ އަބްދުﷲ ވިދާޅުވީ ހޯމަ ދުވަހުން ފެށިގެން ބޮޑު ލުއިތަކެއް ދޭން ނިންމާފައިވާ ކަމަށެވެ. އެގޮތުން ކަސްރަތު ކުރުމާއި ދުވުމަށް ހަވީރު 6:00 އިން ރޭގަނޑު 9:00 އަކަށް ދެވޭނެ އެވެ. ކުޑަކުދިންނަށް ހަވީރު 4:00 އިން 6:00 އަކަށް ބޭރުގައި އުޅެވޭނެ އެވެ. އުމުރުން ދުވަސްވީ މީހުންނަށް ފަތިހު 5:00 އިން ހެނދުނު 8:00 އަކަށް ބޭރުގައި އުޅެވޭނެ އެވެ.\nޝައިނާ ވިދާޅުވީ މިމަހުގެ 15 އިން ފެށިގެން ހުޅުވާލާ އިރު، ބައެއް އުސޫލުތަކާ އެއްގޮތަށް އަމަލުކުރަން ޖެހޭނެ ކަމަށެވެ. އޭގެ ތެރޭގައި ތިން މީހުންނަށްވުރެ ގިނައިން އާންމު ތަންތަނުގައި އެއްވެ އުޅުމާއި، ބޭރު ތެރޭގައި މީހުން އެއްވެ އުޅުން ހުއްދަ ނުވާނެ ކަމަށް އޭނާ ވިދާޅުވިއެވެ.\nލުއިތައް ދިނުމަށް ނިންމި ނަމަވެސް، ގައިދުރުކަމާއި އަތްދޮވުން ފަދަ ރައްކާތެރިކަމުގެ ފިޔަވަޅުތައް އެޅުމަށް އެދޭ ކަމަށާއި އިރުޝާދުތަކާ އެއްގޮތަށް އަމަލުކުރުމަށް ޝައިނާ ވަމީ އިލްތިމާސް ކުރައްވާފައެވެ.\nހޯމަ ދުވަހުން ފެށިގެން ޕާކްތަކާއި މައިޒާންތައް ވެސް ހުޅުވާލާނެ އެވެ. އޭގެ އިތުރުން ފިހާރަތަކާއި އޮފީސްތައް ވެސް ހުޅުވޭނެ އެވެ. ފިހާރަތައް ހުޅުވޭނީ ހެނދުނު 9:00 އިން ރޭގަނޑު 9:00 އަކަށެެވެ. ނަމަވެސް ކެފޭ، ރެސްޓޯރެންޓްތަކަށް އަދިވެސް ދެވޭނީ ޑެލިވަރީ އަދި ޓޭކްއެވޭ ހިދުމަތް އެކަންޏެވެ. އެ ހިދުމަތް ދެވޭނީ ރޭގަނޑު 11:00 އާ ހަމައަށެވެ. އޭގެ ފަހުން ހުއްދަ ހޯދަން ޖެހޭނެ އެވެ.


އުވާލަންވީ ޖަމުއިއްޔާއެއް ނޫން, ކަންކުރިމީހުންނަށް ފިޔަވަޅު އަޅަންވީ: ރައީސް ނަޝީދު | Jazeera\tއުވާލަންވީ ޖަމުއިއްޔާއެއް ނޫން, ކަންކުރިމީހުންނަށް ފިޔަވަޅު އަޅަންވީ: ރައީސް ނަޝީދު - Jazeera\nއުވާލަންވީ ޖަމުއިއްޔާއެއް ނޫން, ކަންކުރިމީހުންނަށް ފިޔަވަޅު އަޅަންވީ: ރައީސް ނަޝީދު\nފާތިމަތު ފަޔާޟާ December 8, 2019 95 views0\nމޯލްޑިވިން ޑިމޮކްރަސީ ނެޓްވޯކް (އެމްޑީއެން)އާ ދީނީ ޖަމިއްޔާއެއް ކަމުގައިވާ ޖަމިއްޔަތުއް ސަލަފު އުވާލާކަށް އެއްވެސް ވަރަކަށް ބޭނުން ނުވާ ކަމަށް ރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެއެވެ.\nއެމަނިކުފާނު ވިދާޅުވީ “ތި ދެ ތަން ވެސް އުވާލައިގެން ނުވާނެއޭ އަޅުގަނޑުގެ ވާހަކައަކީ. ސަލަފު ވެސް އުވާލައިގެން ނުވާނެއޭ. އެމްޑީއެން ވެސް އުވާލައިގެން ނުވާނެއޭ. ޖަމިއްޔާއެއް ހުރެފައި ކުށްވެރިއެއް ނުވާނެ. އެ ކަމެއް ކުރި މީހެއްގެ މައްޗަށް ގާނޫނީ ފިޔަވަޅު އަޅަން ޖެހޭނީ،” އެމަނިކުފާނު ވިދާޅުވިއެވެ.


މަރަށް މަރު ހިފުމާއި، އިސްލާމީ ޝަރީޢާ ޤާއިމުކޮށް އަތްކަނޑާ ހެދުމަކީ ރާއްޖެ ކަހަލަ ކުޑަ ޤައުމަކަށް ފެތޭ ކަންތައް ތަކެއް ނޫން: ޖާބިރު - MV Times\nމަރަށް މަރު ހިފުމާއި، އިސްލާމީ ޝަރީޢާ ޤާއިމުކޮށް އަތްކަނޑާ ހެދުމަކީ ރާއްޖެ ކަހަލަ ކުޑަ ޤައުމަކަށް ފެތޭ ކަންތައް ތަކެއް ނޫން: ޖާބިރު\n0 October 15th, 2012 - 3:12 PM\nމަރަށް މަރު ހިފުމާއި، އިސްލާމީ ޝަރީޢާ ޤާއިމުކޮށް ދީނީ ހަރުކަށި ސިޔާސަތުގެ ތެރެއިން މީހުންގެ އަތްކަނޑާ ހެދުމަކީ ޝަރުއީ ނިޒާމުގެ އިތުރުން ބައެއް އިތުރު ކަންކަން ހަމަޖެހުމުގެ ކުރިން ރާއްޖެ ކަހަލަ ކުޑަ ޤައުމަކަށް ފެތޭ ކަންތައް ތަކެއް ނޫން ކަމަށް ރައްޔިތުންގެ މަޖިލީހުގެ ކާށިދޫ ދާއިރާގެ މެންބަރު ޢަބްދުﷲ ޖާބިރު ވިދާޅުވެއްޖެއެވެ.\nމިއަދު އޮތް ރައްޔިތުންގެ މަޖިލީހުގެ ތިންވަނަ ދައުރުގެ ހަތްވަނަ ޖަލްސާގައި ދިވެހި ރައްޔިތުންގެ ދީނީ އެއްބައިވަންތަކަން ޙިމާޔަތް ކުރުމުގެ ޤާނޫނަށް އިސްލާޙު ގެނައުމަށް މަރުހޫމް ޑރ އަފުރާޝީމް ޢަލީ ހުށަހެޅުއްވި ބިލަށް މަޖިލީހުން ރިއާޔަތް ކުރުމަށް ދެއްވި ފުރުޞަތުގައި ވާހަކަ ދައްކަވަމުން ޖުމްހޫރީ ޕާޓީގެ ޑެޕިޔުޓީ ލީޑަރު ޢަބްދުﷲ ޖާބިރު ވިދާޅުވީ، ދިވެހި ރާއްޖޭގައި މަރަށް މަރު ހިފުމާއި، އިސްލާމީ ޝަރީޢާ ޤާއިމުކޮށް ދީނީ ހަރުކަށި ސިޔާސަތުގެ ތެރެއިން މީހުންގެ އަތްކަނޑާ ހެދުމަކީ ޝަރުއީ ނިޒާމުގެ އިތުރުން ބައެއް އިތުރު ކަންކަން ހަމަޖެހުމުގެ ކުރިން ރާއްޖެ ކަހަލަ ކުޑަ ޤައުމަކަށް ފެތޭ ކަންތައް ތަކެއް ނޫން ކަމަށެވެ.\nޖާބިރު ވިދާޅުވީ ހަރުކަށި ދީނީ ސިޔާސަތުތައް ޤާއިމު ކުރުމަށް މި ޤައުމުގައި މިއަދު ބަޔަކު އަޑު އުފުލަމުން ދާކަމަށާއި، މިފަދަ ކަންކަމަށް ގޮވާލާ މުޒާހަރާ ކުރަން ބަޔަކު މަސައްކަތް ކުރާއިރު މުޒާހަރާގެ ސަބަބުން ރާއްޖޭގެ ހަމަޖެހުން ގެއްލޭނެ ކަމަށެވެ. މީގެ އިތުރުން އަލުން ފުޅިބައްތި ދިއްލައިގެން އުޅެން ދިވެހިން ބޭނުން ނުވާ ކަމަށާއި، ދިވެހިން ބޭނުން ވަނީ މިނިވަންކަން ކަމަށް ވެސް ޖާބިރު ވިދާޅުވިއެވެ.\nމިއަދުގެ ޖަލްސާގައި ވާހަކަ ދައްކަވަމުން ޖާބިރު ވަނީ އިސްލާމިކް މިނިސްޓްރީ އުވާލުމަށާއި، ކުރިން އޮންނަ ފަދަ މަތީ މަޖިލީހެއް އުފެއްދެވުމަށް ވެސް ގޮވާލައްވާފައެވެ. ޖާބިރު ވިދާޅުވީ ސިޔާސީ ބޭފުޅުން ހިންގަވާ އިސްލާމިކް މިނިސްޓްރީގެ ބެލުމުގެ ދަށަށް މިސްކިތް ތައް ހިނގައްޖެ ނަމަ، މިސްކިތް ތައްވެސް ސިޔާސީ އައްޑާ ތަކަކަށް ބަދަލުވެގެން ހިނގައިދާނެ ކަމަށެވެ.


SunOnline: License dhookurumuge kankan fashan masakkaiy kuranee\nލައިސެންސް ދޫކުރުމުގެ ކަންކަން ފަށަން މަސައްކަތްކުރަނީ\nޝަފްނާ ހުސައިން 07 Mar 2021, 21:04\nޓްރާންސްޕޯޓު މިނިސްޓަރު އައިޝަތު ނަހުލާ -- ސަން ފޮޓޯ/ މުޒައްޔިން ނާޒިމް\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ކަނޑައަޅާ އުސޫލެއްގެ ދަށުން އަލަށް އެއްގަމު އުޅަނދު ދުއްވުމުގެ ލައިސެންސް ދޫކުރުމުގެ ކަންކަން އަލުން ފަށަން މަސައްކަތް ކުރަމުން އަންނަ ކަމަށް ޓްރާންސްޕޯޓު އޮތޯރިޓީ އިން ބުނެފި އެވެ.\nކޮވިޑް-19 ގެ ބަލިމަޑުކަމާ ގުޅިގެން އެ އޮތޯރިޓީން ދެމުން ގެންދާ ހިދުމަތްތަކުގެ ތެރެއިން އެއްގަމު އުޅަނދު ދުއްވުމުގެ އަމަލީ އިމްތިހާން ދިނުމުގެ ހިދުމަތާއި އެ ހިދުމަތާ ގުޅުންހުރި އެހެން ހިދުމަތްތައް މެދުކަނޑާލަން ފުރަތަމަ ނިންމީ މިދިޔަ އަހަރުގެ މާޗު މަހުގެ 16 ވަނަ ދުވަހު އެވެ.\nލައިސެންސް ދިނުން މެދުކަނޑާލާފައި އޮންނަތާ ގިނަދުވަސްވުމާއި، އަދިވެސް ޓްރާންސްޕޯޓުގެ އެހެނިގެން މައްސަލަތަކާ މެދު ހިތްހަމަނުޖެހިގެން ގިނަބަޔަކު ވަނީ މިއަދު އިހްތިޖާޖު ވެސް ކޮށްފަ އެވެ.\nޓްރާންސްޕޯޓު އޮތޯރިޓީން މިއަދު ނެރުނު ބަޔާނެއްގައި ބުނީ ޑްރައިވިންއާއި ގުޅޭ އިމްތިހާނު ހެދުން ވަގުތީގޮތުން މެދުކަނޑާލީ ބަލިމަޑުކަމުގެ ދުވަސްވަރަށްވެފައި ބަލީގެ ކޭސްތައް އިތުރުވަމުން އަންނާތީ ވަކި އަދަދަކަށްވުރެ ގިނަ މީހުން އެއްތަނަކަށް އެއްވެ އުޅުން އެޗްޕީއޭ އިން ކަނޑައަޅާފައިވާ ގައިޑްލައިނާ ހިލާފުވާ ކަމަކަށްވާތީ، ކޮވިޑް ބަލި ފެތުރުން ހުއްޓުވުމުގެ ގޮތުން ކަމަށެވެ.\n"ނަމަވެސް ކުރިއަށް އޮތްތަނުގައި އެޗްޕީއޭގެ ރައްކާތެރިކަމުގެ މިންގަޑުތަކަށް ބަލައި އެޗްޕީއޭއިން ކަނޑައަޅާފައިވާ އުސޫލުގެ\nތެރެއިން އެއްގަމު އުޅަނދު ދުއްވުމުގެ ލައިސަންސް އަލަށް ނަގާ ފަރާތްތަކަށް ތިއަރީ އަދި ޑްރައިވިންއާއި ގުޅޭ އިމްތިހާނު ފެށުމަށް މޯލްޑިވްސް ޓްރާންސްޕޯޓް އޮތޯރިޓީން މަސައްކަތް ކުރަމުންދާ ވާހަކަ ދަންނަވަމެވެ." ބަޔާނުގައިވެ އެވެ.\nރޯދަމަހު މާލޭގައި މުދާއުފުލޭނެ ވަގުތުތައް އާންމުކޮށްފި\nފަސިންޖަރުންގެ ހުއްދަނެތި ދެން ޓެކްސީގައި ލަވައެއް ނުޖެހޭނެ\nޓްރާންސްޕޯޓު މިނިސްޓްރީގައި މައްސަލަ އެބަ އުޅޭ: ރައީސް


Fathis Namaadhu Kuran Thayyaaru vanikoh Terrorist Hamalaa eh Dheefi | #Dhiislam\nފަތިސް ނަމާދުކުރަން ތައްޔާރުވަނިކޮށް ޓެރަރިސްޓް ހަމަލާއެއްދީފި\n7 months ago |0comment| August 6, 2017 |\nއެމެރިކާގެ މިނިސޯޓާގައި ހުރި މިސްކިތެއްގައި މުސްލިމުން ފަތިސް ނަމާދަށް ހާޟިރުވެތިއްބާ ބޮން ގޮއްވާ ޓެރަރިސްޓް ހަމަލާއެއްދީފިއެވެ.\nމިއަދުގެ ފަތިހުގެ ވަގުތުގައި ދާރުލް ފާރޫޤް އިސްލާމިކް ސެންޓަރަށް ދިން މިހަމަލާގައި އެއްވެސް މީހަކު މަރުވެފައި ނުވިނަމަވެސް އެމިސްކިތުގެ އިމާމްގެ އޮފީހަށްވަނީ ބޮޑެތި ގެއްލުންތަކެއް ލިބިފައެވެ.\nމިހަމަލާގެ ތަހްގީގް އެފްބީއައިއިން ފަށާފައިވާ އިރު އެއިދާރާއިން އެސަރަހައްދަށް ކަނޑައަޅާފައިހުން ރިޗާޑް ތޯޓަން ވިދާޅުވެފައިވަނީ މިހަމަލާ ދިފައިވަނީ އިމްޕްރޮވައިޒްޑް އެކްސްޕްލޯސިވް ޑިވައިސް (އައިއީޑީ) ގޮއްވާލައިގެން ކަމަށާއި އެހަމަލާދިން ބަޔަކާއި އެމީހުންގެ މަޤްޞަދަކީ ކޮބައިކަން ތަހްގީގް ކުރަމުން އަންނަކަމަށެވެ.\nމިހަމަލާއާއި ގުޅޭގޮތުން މިނިސޯޓާގެ މުސްލިމް އެމެރިކަން ސޮސައިޓީގެ ޑިރެކްޓަރ އަސަދު ޒަމާން، މަންޒަރުދުން މީހަކާ ހަވާލާދީ ވިދާޅުވީ މިހަމަލާދީފައިވަނީ އެތަނުގައި އޮތް ވޭނެއްގެ ތެރެއިން މިސްކިތު އިމާމްގެ އޮފީހަށް އެއްލި އެއްޗެއް ގޮއްވާލައިގެން ކަމަށެވެ. އަސަދު އިތުރަށް ވިދާޅުވީ އަލިފާން ނިވާ މީހުން އެތަނަށް އައުމުގެކުރިން ހަމަލާގައި ރޯވި އަލިފާން އެވަގުތު ނަމާދަށްގޮސް ތިބި މީހުންވެގެން ނިއްވާލާފައިވާ ކަމަށެވެ.\nއެމެރިކާގައި މުސްލިމުންނާއި ދެކޮޅަށް ދެވޭ މިފަދަ ޓެރަރިސްޓް ހަމަލާތައްދަނީ އެއްދުވަހުން އަނެއްދުވަހަށް އިތުރުވަމުންނެވެ. އެގޮތުން މިފަދަ 2213 ހަމަލާއެއްވަނީ މުސްލިމުންނާއި ދެކޮޅަށް މިދިޔަ އަހަރުވެސް ދީފައެވެ. އެއީ 2015 ވަނަ އަހަރާއި ބަލާއިރު %57 އިތުރު އަދަދެކެވެ.


އެންމެ މޮޅު ދަރިވަރުންނަށް ސަނާ އަދި ލިއުޝާ\n2019 ވަނަ އަހަރު ފައިނު ސްކޫލްގެ އެންމެ މޮޅު ދަރިވަރަކަށް ރ. ފައިނު ސީރީނުވިލާ ސަނާ އިބްރާހީމް އަދި 2020-2021 ގެ އެންމެ މޮޅު ދަރިވަރަކަށް ރ. ފައިނު ދޭލިޔާގޭ ލިއުޝާ ޢަލީ ހޮވިއްޖެއެވެ. ފައިނު ސްކޫލްގެ ފާއިތުވި ދެ އަހަރުގެ އިނާމު ދިނުމުގެ ޖަލްސާ ރޭވަނީ ބާއްވާފައެވެ. މި ޖަލްސާގައި ސްކޫލްގެ އެކި ވަނަތަކަށް އައި ދަރިވަރުންނަށް ވަނީ އިނާމާއި އެވޯޑު ހަވާލު ކޮށްފައެވެ. މޮޅު ވަނަތަކެއް ހޯދާ ސްކޫލްގެ...\nފާއިތުވި ދެއަހަރު ހުޅުދުއްފާރު ސްކޫލްގެ އެންމެ މޮޅު ދަރިވަރުންނަށް ފައިނުގެ ދެދަރިން\nފާއިތުވި 2019، 2020-2021 މި އަހަރުތަކުގައި ހުޅުދުއްފާރު ސްކޫލްގެ، ހުރިހާ ގޮތަކުން އެންމެ މޮޅު ދަރިވަރުންނަށް ފައިނުގެ ދެ ދަރިން ހޮވިއްޖެއެވެ. ރޭ ބޭއްވި އެ ސްކޫލްގެ އިނާމު ދިނުމުގެ ޖަލްސާގައި މި ވަނަތައް އިއުލާން ކޮށްފައިވާއިރު، 2019 ވަނަ އަހަރު ހުރިހާގޮތަކުން އެންމެ މޮޅު ދަރިވަރަކަށް ހޮވިފައިވަނީ ރ. ފައިނު މެހްރާ ރިލްވާން ޝަރީފެވެ. އަދި 2020-2021 ވަނަ އަހަރު ހުރިހާ ގޮތަކުން އެންމެ މޮޅު ދަރިވަރަކަށް ހޮވިފައިވަނީ...\nގިނަ ކުޅިވަރުތަކާއެކު ފޭސް އާއިލީ ހަވީރު ކުރިޔަށް ގެންގޮސްފި\nފައިނު އެސޯސިއޭޝަން ފޮރ ކޮމިއުނިޓީ އެންޑީވަރސް (ފޭސް) ގެ ފަރާތުން ފައިނުގައި އާއިލީ ހަވީރެއް ބާއްވައިފިއެވެ. ފޭސް ޖަމިއްޔާއާއި ރަށުގައިހުރި ސަރުކާރުގެ އިދާރާތަކާއި ރ. އިނގުރައިދޫ ޕޮލިސް ސްޓޭޝަން ގުޅިގެން ކުރިޔަށް ގެންދިޔަ މިއަދު ކުރިޔަށް ގެންދިޔަ ހަވީރުގައި ރަށުގެ ކުދިބޮޑު ގިނަ އަދަދެއްގެ ބަޔަކު ވަނީ ބައިވެރިވެފައެވެ. އެކިކަހަލަ ޝައުގުވެރި ސްޓޯލްތަކާއި ގިނަ ކުޅިވަރު ހަރަކާތްތަކަކާއިއެކު ކުރިޔަށް ގެންދިޔަ މި ހަވީރަކީ، ކުޑަކުދިންގެ ދުވަހާއި އާއިލާތަކުގެ ދުވަހުގެ މުނާސަބަތުގައި ކުރިޔަށް...\nފައިނުގައި ޕާކެއް ތަރައްގީ ކޮށްދޭނެ ބަޔަކު ހޯދަނީ\nސީވައިއެސް ސްޕޯޓްސް ފިއެސްޓަރ ޖުލައިމަހު\nސީވައިއެސް2ވަނަ ޤުރްއާން މުބާރާތުގެ 1 ވަނަ ނޫރާ ހޯދައިފި\nމޫސުން ތަންނުދޭތީ މާދަމާގެ އީދު ނަމާދު މިސްކިތުގައި ކުރަން ފައިނު ކައުންސިލުން ނިންމައިފި\nގްރޭޑު 10 ނިންމާ ދަރިވަރުންނާ ފައިނު ކައުންސިލުން ބައްދަލުކޮށްފި\nފައިނު ކައުންސިލަށް ޕިކަޕެއް ސަޕްލާކޮށްދޭނެ ފަރާތެއް ހޯދަނީ\nކުރިމަސައްކަތުގެ އަގު ނުލިބި ފައިނު ދަނޑުވެރިންނަށް ބޮޑު ގެއްލުމެއް\nފައިނުގައި މިއަދު އިސްތިސްޤާ ނަމާދު ކުރަނީ\nފައިނު ކައުންސިލުން ފިޠުރު ޒަކާތް ބަލައިގަންނަ ގަޑިތައް


Dhusthooree massalaige thereai Anara ves vannan husha halhuvvaifi | Mihaaru\nމެމްބަރު އަނާރާ: އެ މައްސަލައިގެ ތެރެއަށް ވަނުމަށް މެމްބަރު އަލީ ހުސައިން ވެސް ވަނީ ހުށަހަޅުއްވާފައި --ފޮޓޯ/މަޖިލިސް\nދުސްތޫރީ މައްސަލައިގެ ތެރެއަށް ވަންނަން އަނާރާ ވެސް ހުށަހަޅުއްވައިފި\n12 ޖުލައި 2017 - 16:297comments\nރައްޔިތުންގެ މަޖިލިހުގެ މެމްބަރުންގެ ތެރެއިން ޕާޓީން ވަކިވާ އަދި ވަކިކުރާ މެމްބަރުންގެ ގޮނޑި ގެއްލޭ ގޮތަށް ހަދަން ސުޕްރީމް ކޯޓަށް ދައުލަތުން ހުށަހަޅާފައިވާ މައްސަލައިގެ ތެރެއަށް ވަނުމަށް މަކުނުދޫ ދާއިރާގެ އަދާލަތު ޕާޓީގެ މެމްބަރު އަނާރާ ނައީމް ވެސް ހުށަހަޅުއްވައިފި އެވެ.\nމަޖިލީހުގެ މެމްބަރުން އެ މަގާމަށް ހޮވޭއިރު ތިބި ޕާޓީން ވަކިވެއްޖެ ނަމަ ނުވަތަ ވަކިކޮށްފި ނަމަ ނުވަތަ އެހެން ޕާޓީއަކަށް ބަދަލުވެއްޖެ ނަމަ (ފްލޯ ކްރޮސް ކޮށްފި ނަމަ) ގޮނޑި ގެއްލޭނެ ކަމަށް ކަނޑައަޅަން އެޓާނީ ޖެނެރަލްގެ ފަރާތުން ސުޕްރީމް ކޯޓަށް ހުށަހަޅާފައިވާ ދުސްތޫރީ މައްސަލައިގެ ތެރެއަށް ވަނުމަށް ކެންދޫ ދާއިރާގެ ޖުމްހޫރީ ޕާޓީގެ މެމްބަރު އަލީ ހުސައިން ވެސް އިއްޔެ ވަނީ ހުށަހަޅުއްވައިފަ އެވެ.\nއިދިކޮޅު ކޯލިޝަންގައި ހިމެނޭ އަދާލަތު ޕާޓީއަށް ނިސްބަތްވާ ހަމައެކަނި މަޖިލިސް މެމްބަރު އަނާރާ އެ މައްސަލައިގެ ތެރެއަށް ވަނުމަށް ހުށަހެޅުއްވި ކަން އަދާލަތު ޕާޓީން ވަނީ ކަށަވަރުކޮށްދީފަ އެވެ.\nދައުވާލިބޭ ފަރާތެއް ނެތި، އެކްސްޕާޓޭ މައްސަލައެއްގެ ގޮތުގައި އެޓާނީ ޖެނެރަލްގެ ފަރާތުން ހުށަހެޅި އެ މައްސަލައިގެ އަޑުއެހުން މިދިޔަ ހޯމަދުވަހު ސުޕްރީމް ކޯޓުން ވަނީ ކުރިއަށް ގެންގޮސްފަ އެވެ. އެ މައްސަލާގައި ދެން އޮންނާނީ ހުކުމް ކުރުން ކަމެއް ނުވަތަ އިތުރު އަޑުއެހުމެއް ކަމެއް ފަނޑިޔާރުންގެ ބެންޗުން އިއުލާނެއް ނުކުރައްވަ އެވެ.\nމަޖިލީހުގެ ރައީސް އަބްދުﷲ މަސީހުގެ އިތުބާރު ނެތް ކަމުގެ މައްސަލަ ޕީޕީއެމްގެ ބައެއް މެމްބަރުންގެ ސޮޔާ އެކު މަޖިލީހަށް ހުށަހަޅާފައި ވަނިކޮށް ދައުލަތުން އެ މައްސަލަ ސުޕްރީމް ކޯޓަށް ހުށަހެޅުމާ އެކު ޕީޕީއެމްގެ 10 މެމްބަރަކު އެ ޕާޓީން ވަނީ ވަކިވެފަ އެވެ. އެހެން މަޖިލީހުގައި ޕީޕީއެމަށް އޮތް އަޣުލަބިއްޔަތު މިހާރު ވަނީ ގެއްލިފަ އެވެ.\nއިތުރު ލިޔުންތައް ރައްޔިތުންގެ މަޖިލިސް ސުޕްރީމް ކޯޓް މަޖިލީހުގެ މެމްބަރުން އެޓާނީ ޖެނެރަލްގެ އޮފީސް އެޓާނީ ޖެނެރަލް ކުރީގެ އޭޖީ މުހައްމަދު އަނިލް އަދާލަތު ޕާޓީ\nގޮނޑި ގެއްލޭ މައްސަލައިގެ އަޑުއެހުމެއް ބާއްވަނީ


Fernandes ge penalty in Manchester United salaamaiy vejje | Mihaaru\nފެނާންޑޭސްގެ ޕެނަލްޓީން ޔުނައިޓެޑް ސަލާމަތްވެއްޖެ\nލަނޑު ޖެހުމަށް ފަހު ޔުނައިޓެޑްގެ ފެނާންޑޭސް އުފާފާޅުކުރަނީ.-- ފޮޓޯ: އޭއެފްޕީ\nލަންޑަން (ޖޫން 20) - އިނގިރޭސި ޕްރިމިއާ ލީގުގައި ރޭ ބްރޫނޯ ފެނާންޑޭސް ފަހު ވަގުތު ވައްދާލި ޕެނަލްޓީން 1-1 އިން ޓޮޓެންހަމް ހޮޓްސްޕާސްއާ އެއްވަރުކޮށް މެންޗެސްޓާ ޔުނައިޓެޑް ބަލިނުވެ ސަލާމަތްވެއްޖެ އެވެ.\nމިއީ ގަދަ ހަތަރެއްގެ ރޭހުގައި މި ދެ ޓީމަށް ވެސް މުހިއްމު މެޗެކެވެ. އެކަމަކު ރޭގެ ނަތީޖާ ނުކުތް ގޮތުން ދެ ޓީމުގެ ތެރެއިން ޕޮއިންޓަކުން ފަރުޖައްސައިލެވެން އޮތީ ޔުނައިޓެޑަށެވެ. ޔުނައިޓެޑް ލީގުގެ ފަސް ވަނައިގައި އޮތީ 30 މެޗުން 46 ޕޮއިންޓާ އެކު އެވެ. އަށް ވަނައިގައި ޓޮޓެންހަމް އޮތީ 30 މެޗުން 42 ޕޮއިންޓް ހޯދައިގެންނެވެ.\nޓޮޓެންހަމްގެ ދަނޑުގައި ރޭ ކުޅުނު މެޗު ފަށައިގެން ފުރަތަމަ ލީޑުނަގަން ރަނުގެ ފުރުސަތެއް ލިބުނީ ޔުނައިޓެޑްގެ މާކަސް ރެޝްފޯޑް އަށެވެ. އޭރިއާ ތެރެއިން ރެޝްފޯޑް ޖެހި ބޯޅަ ޓޮޓެންހަމްގެ ކީޕަރު ހޫގޯ ލޮރީސް ވަނީ މަތަކޮށްފަ އެވެ. ކޮވިޑް-19 އަށް ފަހު އަލުން މެޗުތައް ފަށައިގެން ކޮންމެ ހާފެއްގެ މެދުތެރެއިން ވޯޓާ ބްރޭކެއް ދެ އެވެ. ރޭގެ މެޗުގެ ފުރަތަމަ ހާފުގައި ދިން ބްރޭކަށް ފަހު ޓޮޓެންހަމުން ވަނީ ކުޅުން ރަނގަޅުކޮށް ލީޑުނަގައިފަ އެވެ. މެޗުގެ 27 ވަނަ މިނިޓްގައި ސްޓީވެން ބާގްވެއިން މި ގޯލު ޖެހީ ޔުނައިޓެޑްގެ ޑިފެންސްލައިނުގެ ތެރެއިން ބޯޅަ ހިފައިގެން ގޮހެވެ.\nދެ ވަނަ ހާފުގައި ޔުނައިޓެޑުން ކުރިއަށް ޖެހިގެން ނަތީޖާ ހަމަހަމަކުރަން ގިނަ މަސައްކަތްތަކެއް ކުރި އެވެ. ބަދަލު ކުޅުންތެރިއެއްގެ ގޮތުގައި ޕައުލް ޕޮގްބާ ވެސް ވަނީ ކުޅެން އަރުވައިފަ އެވެ. ފެނާންޑޭސް އެއްވަރުކޮށްދިނީ މެޗު ނިމެން ނުވަ މިނިޓަށް ވެފައި ހުއްޓައި ޕޮގްބާ ހޯދައިދިން ޕެނަލްޓީއަކުންވެ. މިއީ ޔުނައިޓެޑަށް ކުޅެދިން ހަ މެޗުގެ ތެރެއިން ފެނާންޑޭސް ޖެހި ތިން ވަނަ ގޯލެވެ.\nޓޮޓެންހަމްގެ ޑަޔާ (ކ) ކައިރިން ޔުނައިޓެޑްގެ ޕޮގްބާ ބޯޅަ ހިފައިގެންދަނީ. -- ފޮޓޯ: އޭއެފްޕީ\nމެޗުގެ ފަހު ވަގުތުގައި ފެނާންޑޭސް އަށް ފައުލުކުރި ކަމަށް ބަލައި ރެފްރީ ޖޯން މޮސް އިތުރު ޕެނަލްޓީ އެއް ޔުނައިޓެޑަށް ދިނެވެ. އެ ވަގުތު ޓޮޓެންހަމްގެ ބެންޗުން ވަރަށް ބޮޑަށް ހިތްހަމަ ނުޖެހުން ފާޅުކުރި އެވެ. ވީޑިއޯ އެސިސްޓަންޓް ރެފްރީ (ވީއޭއާރް) އެހީގައި ބަލައި ފަހުން އެ ޕެނަލްޓީ ނުދޭން ނިންމި އެވެ.\nމެޗަށް ފަހު މޮރީނިއޯ ވަނީ ރޭގެ މެޗުގެ ރެފްރީ މޮސް އަށް ނުސީދާ ގޮތަކަށް ފާޑުކިޔައިފަ އެވެ.\n"އަހަރެންގެ ނަޒަރުގައި ރެފްރީ ޖޮނަތަން މޮސް ވެސް އޭނާގެ ވަޒީފާ ވީ އެންމެ ރަނގަޅަށް ކުރެވޭތޯ މަސައްކަތްކުރި. އަހަރެންގެ ނަޒަރުގައި ވީއޭއާރް އިން ދެއްކީ އަދި ތަފާތު މަންޒަރެއް،" މޮރީނިއޯ ބުންޏެވެ.\nއޭނާ ބުނީ ޔުނައިޓެޑްގެ ބެންޗުގައި ފެންވަރު ރަނގަޅު އެޓޭކިން ކުޅުންތެރިން ތިބުމުގެ ފައިދާ އެ ޓީމުން ނެގި ކަމަށާއި ފަހު 15 މިނިޓްގައި ޑެލޭ އަލީ އާއި ލޫކަސް މޯރާ ފަދަ ކުޅުންތެރިއަކު ބޭނުންކުރެވޭ ގޮތް ވި ނަމަ ތަފާތެއް ފެނުނިސް ކަމަށެވެ. އަލީ ސަސްޕެންޝަނުގައި ހުރިއިރު، މޯރާ ހުރީ އަނިޔާގަ އެވެ.\nޑިސެމްބަރު މަހަށް ފަހު ފުރަތަމަ ފަހަރަށް ޔުނައިޓެޑްގެ މެޗެއްގައި ރޭ ޕޮގްބާ ކުޅުނުއިރު، މެޗަށް ފަހު ޔުނައިޓެޑްގެ ކޯޗު އޮލެ ގުނަ ސޯލްޝެއާ ވަނީ ބެންޗުން އަރައި ޕޮގްބާ ދެއްކި ކުޅުމަށް ތައުރީފުކޮށްފަ އެވެ. އަދި ކުރިއަށް ހުރި މެޗުތަކުގައި ޕޮގްބާ ވަރަށް ބޮޑަށް ބޭނުންކުރާނެ ކަމުގެ އިޝާރާތެއް ސޯލްޝެއާ ދިނެވެ.\nލީގުގައި ރޭ ނޯވިޗް ސިޓީ ދަނޑުގައި ކުޅުނު މެޗުން ސައުތެމްޓަން ވަނީ 3-0 އިން މޮޅުވެފަ އެވެ.\nހުރިހާ ގޮތަކުންވެސް މޮޅީ ޓޮޓެންހަމް. ފޮކަޑިމޭން މެޗްތިބެލީ ހުވަފެނުގަތަ.\nތިބޭފުޅާ ބެލީ 1980ގަ ޓޮޓެންހަމް އާ މެންޔޫ ކުޅުނު މެޗެއް ކަމަށް ވެދާނެ\nޔުނައިޓެޑް ގެ ކުޅުން ސަޅި ރޭގެ ! ނަސީބެއް ކުރީގަ މި ކުޅުން ނުދެއްކިކަން ! މީ އަހަރެމެންގެ ފަހަރެއް !\nފެނާންޑޭސްގެ ޕެނަލްޓީން ޔުނައިޓެޑް ސަލާމަތްވެއްޖެއޭ ހެޑިންގަ ޖެހުމަށްވުރެ ލޮރިސްގެ މޮޅުކުޅުމާއެކު ޓޮޓެންހަމް ސަލާމަތްވެއްޖެއޭ ލިޔުނު ނަމަ މާތާހިރުވާނެ. ޑިފެންސިވްފޯވާޑެއް ލައިގެން ބަސްޕާކްކޮށްގެން ކުޅުނު ޓޮޓެންހަމްއަށް ވުރެ ހުރިހާގޮތަކުންވެސް ރަނގަޅަށް ކުޅުނީ މެން.ޔޫ %61ބޯލް ޕޮޒިސަނާއެކު އޮންޓާގެޓަށް6ޝޮޓް އަމާޒުކޮށްލި އިރު ރަޝްފޯޑް މާޝިއަލް ސްކޯނުކުރެވުނީ ލޮރިސްގެ މޮޅު ސޭވްތަކުގެ ސަބަބުން. ފަހުވަގުތު މެން.ޔޫ މޮޅުނުވީ ނަސީބުދެރަކަމުން.\nޔުނައިޓެޑް މޮޅު ކޮށްދިނީ ރެފްރީ ގޯސް ފެނަލުޓީއެއްދީފަ. އަދި ދެވަނަ ފެނަލު ޓީއެއްވެސް ދޭށް އުޅުނެ.


Queen Elizabeth ves Instagram ah\nއެލިޒަބަތު އަށް މިހާރު 92 އަހަރު --\nސޯޝަލް މީޑިއާއަކީ މައުލޫމާތ ފެތުރުމާއި މީހުން ހޭލުންތެރި ކުރުވުމަށްވެސް ގިނަ ބަޔަކު ބޭނުން ކުރާ ތަނެކެވެ. ދުނިޔޭގެ ގިނަ ބަޔަކު އެމީހުންގެ އަޑު ފަތުރަމުން އެކި އެކި މެސެޖުތައް ދިނުމަށް ބޭނުން ކުރާ އިންސްޓަގްރާމް، ރާނީ އެލިޒަބަތުވެސް ބޭނުންކުރަން ފަށައިފި އެވެ.\nއެލިޒަބަތުގެ ވަކި ހާއްސަ އެކައުންޓްއެއް ނެތަސް، "ދަ ރޯޔަލް ފެމިލީ" އެކައުންޓް އިން އޭނާ ވަނީ އިންސްޓަގްރާމް މެދުވެރިކޮށް މުޅި ދުނިޔެ އަށް ފުރަތަމަ ފަހަރަށް މެސެޖެއް ހިއްސާ ކޮށްފަ އެވެ.\nބުރާސްފަތި ދުވަހު ލަންޑަނުގެ ސައިންސް މިއުޒިއަމް އަށް ގޮސް އޭނާ ކުރި ޕޯސްޓްގައި ބުނެފައި ވަނީ، އޭނާ އެ މިއުޒިއަމް އަށް ދިޔުމުން އެތަނުން އޭނާ އަށް ފެނުނީ 1843ގައި އޭނާގެ މުނި ކާފަ އެއް ކަމަށްވާ ޕްރިންސް އެލްބަޓް އަށް ލިޔެފައިވާ ސިޓީ އެއް ކަމަށެވެ. އަދި އެ ސިޓީގެ ފޮޓޯ އެއްވެސް ނަގާ އެ ލިޔުމާއެކު އިންސްޓަގްރާމް މެދުވެރިކޮށް ހިއްސާ ކޮށްފައިވެ އެވެ.\nއެލިޒަބަތު ކުރި ޕޯސްޓު\nމިއުޒިއަމްގައި ހުރެގެން އެލިޒަބެތު ކުރި މި ޕޯސްޓް އެންމެންގެ ސަމާލުކަން ހޯދި އިރު މިއީ ޝާހީ އާއިލާގެ މީހުން އާއްމުކޮށް ކޮށް އުޅޭ ކަމެއް ނޫނެވެ. ވަކި ކަހަލަ ގަވައިދު ތަކަކާއި ގާނޫނު ތަކެއް ގެންގުޅެ ސޯޝަލް މީޑިއާ އާއި ދުރު އާއިލާއެއް މިކަހަލަ ޕޯސްޓެއް ކުރުން ވެގެން ދިޔައީ ގިނަ ބަޔަކު ހައިރާން ކޮށްލި ކަމަކަށެވެ. ހާއްސަކޮށް އާއިލާގެ އެންމެ ދުވަސްވީ ފަރާތުން މިކަހަލަ ކަމެއް ކުރިތަން ފެނުމުން ތަފާތުވި އެވެ.\n"ދަ ރޯޔަލް ފެމިލީ"ގެ އިންސްޓަގްރާމް އެކައުންޓު ފަސް މިލިއަނާ ގާތްކުރާ އަދަދަކަށް މީހުން ފޮލޯ ކުރެ އެވެ. މީގެ ކުރިން އޭނާ ވަނީ ޓްވިޓާ މެދުވެރިކޮށްވެސް މިކަހަލަ މެސެޖެއް ދީފަ އެވެ. އެ ޓްވީޓަށް ހަތަރު އަހަރު ފަހުން، އެލިޒަބެތު ކުރި މި ޕޯސްޓާއެކު ޝާހީ އާއިލާއަށް ސަޕޯޓު ކުރާ ފޭނުން ތިބީ ރާނީގެ އިތުރު ޕޯސްޓުތަކަށް އިންތިޒާރުކޮށްގެންނެވެ.\nފާޚާނާގައި ސެލްފީ ނެގުން، ކައިވެނީގެ އެއްބަޔަށް!\nކާނެ ފައިސާ ހޯދަން ފައިވާން މަރާމާތު ކުރާ ދެބެން\nކެންސަރު ބަލި މީހުނަށް އިސްތަށިގަނޑު ހަދިޔާކޮށްފި


ހިޔާ ފްލެޓްތަކަަށް އެންމެ ކުޑަ އަގަކަށް ހުށަހެޅީ 7،000 ރުފިޔާ: އަސްލަމް | Sangu News\nހިޔާ ފްލެޓްތަކަަށް އެންމެ ކުޑަ އަގަކަށް ހުށަހެޅީ 7،000 ރުފިޔާ: އަސްލަމް\n17 ފެބްރުއަރީ 2021 - 11:24\nކުރީގެ ސަރުކާރުން އިމާރާތް ކުރި ހިޔާ މަޝްރޫރުގެ ފްލެޓްތަކަށް މަސް ދުވަހުގެ ކުލީގެ ގޮތުގައި އެޗްޑިސީ އިން ހުށަހަޅާފައި ވަނީ 7،000 ރުފިޔާ ކަމަށް ހައުސިންގ މިނިސްޓަރ މުޙައްމަދު އަސްލަމް ވިދާޅުވެއްޖެއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި މެމްބަރުން ކުރެއްވި ސުވާލުތަކަށް ޖަވާބުދެއްވަމުން މިނިސްޓަރ އަސްލަމް ވިދާޅުވީ، ހިޔާ ފްލެޓްތަކަށް ފައިސާ ދެއްކުމަށް ހަތަރު ގޮތެއް ކަނޑައަޅާފައިވާކަމަަށެވެ. އެގޮތުން ފައިސާ ދެއްކުމަށް ކަނޑައަޅާފައިވާ ގޮތްތަކުގެ ތެރެއިން އެންމެ ކުޑަ އަގެއްގެ ގޮތުގައި ކަނޑައަޅާފައިވަނީ މަހަކު 7000 ރުފިޔާ ދެއްކުންކަމަށާއި، އެއީ ޑައުންޕޭމަންޓަށް ފައިސާ ދެއްކުމުން އެންމެ ކުޑަކޮށް ދެއްކޭނެ ޢަދަދުކަމަށެވެ.\nނަމަވެސް ފައިސާ ދެއްކުމަށް ކަނޑައަޅާފައިވާ އަގުތަކާއި ގުޅޭގޮތުން އިތުރު ތަފްސީލް މިނިސްޓަރ ނުދެއްވައެވެ. ވިދާޅުވީ، އަދިވެސް އެ އަގުތައް ފައިނަލް ކުރުމުގެ މަސައްކަތް ކުރައްވަމުން ގެންދަވާކަމަށެވެ.\n"އަޅުގަނޑު އަތުގައި އެ ޓޭބަލްއެއް ނެތް. އޭގައި އެބައިން ހަތަރު އޮޕްޝަންއެއް. އެންމެ ކުޑަކޮށް އޮތް އޮޕްޝަންގައި ހިމެނެނީ، އަޅުގަނޑު ހަނދާންވާ ގޮތުން 7،000 ރުފިޔާ މަހަކު ދެއްކުމަށް. އެއީ ޑައުންޕޭންޓްގެ ގޮތުގައި ކޮންމެވެސް ވަރެއް ދެއްކުމަށް ފަހު، ދެން މަހުން މަހުން ދައްކާ ގޮތަށް،" އަސްލަމް ވިދާޅުވި އެވެ.\nހުޅުމާލެ ދެވަނަ ފިޔަހަވީގައި އަޅާފައިވާ ހިޔާ މަޝްރޫއުގެ ފްލެޓްތައް ލިބޭ ފަރާތްތަކުގެ ދާއިމީ ލިސްޓް ސަރުކާރުން މިހާރު ވަނީ އިޢުލަންކޮށްފައެވެ. ހިޔާ މަޝްރޫއުގެ ފްލެޓުގެ ޖުމުލަ ޢަދަދަކީ 7000 ނަމަވެސް ފްލެޓްތަކުގެ ގްރައުންޑް ފްލޯ، ޓަވަރުތަކުގައި ދިރިއުޅޭ މީހުންގެ އަސާސީ ބޭނުންތަކުގެ ވިޔަފާރިއަށް ޚާއްސަކުރުމުން އެ ޢަދަދު ވަނަ 6720 އަށް ބަދަލުކޮށްފައެވެ.\nމިނިސްޓަރު އަސްލަމް ވަނީ ފްލެޓްތައް ދާއިމީ ލިސްޓްގައިވާ މީހުންނަށް ދޫކުރުމުގެ ކުރިންވެސް ބަލަންޖެހޭ ބައެއްކަންކަން ފްލެޓްތަކުގެ މައްސަލަ ބަލާ ކޮމިޓިން ހައުސިން މިނިސްޓްރީއަށް ފޮނުވާފައިވާކަމަށާއި، އެކަންކަން ބަލާ ކަށަވަރުކުރުމުގެ މަސައްކަތް ކުރައްވަމުން އަންނަކަމަށް ވިދާޅުވެފައެވެ.\n20%ވަރަށް ގަދަ 0%ވަރަށް ގަޔާވޭ 0%ބޮޑު ޖޯކެއް 0%ހައިރާންވެއްޖެ 0%ވަރަށް ދެރަ 80%ރުޅިގަދަ ވަނީ\nހިޔާ ފްލެޓުތަކުގެ ކަރަންޓް ކޭބަލްތައް ވަގަށް ނެގި މައްސަލަ ދަނީ ތަހުގީގު ކުރަމުން: އެޗްޑީސީ\nހިޔާ ފްލެޓްތައް ލިބޭ މީހުންގެ ދާއިމީ ލިސްޓު ނެރެފި


Auto Garage Kaireegai Maraali Shaffan Ge Maruge Massallaige Adu Ehumeh Miadhah Thaavalu Koffi - Vaguthu\nއޮޓޯ ގަރާޖު ކައިރީގައި މަރާލި އިސްމާއިލް ޝައްފާންގެ މަރުގެ މައްސަލާގައި ދައުލަތުން ދައުވާ އުފުލާފައިވާ މީހުންގެ ޝަރީއަތެއް މިއަދު ކްރިމިނަލް ކޯޓުގައި ތާވަލު ކޮށްފިއެވެ.\nމި މައްސަލާގައި ދައުލަތުން ދައުވާ އުފުލާފައި ވަނީ ސ. ހިތަދޫ، މަލަ، މުހައްމަދު އައިމަން ހަބީބު އާއި ސ. މަރަދޫ، މޫންލައިޓް ގްލޯރީ، ހަސަން ނަބާހު، ސ. ހިތަދޫ ޗަމަން، ހުސައިން ނިހާދު އަހްމަދު އަދި މއ. ޓޮމާޓޯ ފްލާވާ، ހުސައިން ޖައިލަމްގެ މައްޗަށެވެ.\nމި ހަތަރު މީހުންގެ ތެރެއިން ހުސައިން ނިހާދު އަހްމަދާއި ހުސައިން ޖައިލަމްގެ މައްޗަށް ދައުލަތުން ދައުވާ ކޮށްފައި ވަނީ ތޫނު އެއްޗެއް ބޭނުން ކޮށްގެން ގަސްތުގައި މީހަކު މަރާލުމުގެ ދައުވާއެވެ. ބާކީ ތިބި ދެ މީހުން ކަމަށްވާ ހަސަން ނަބާހު އަދި މުހައްމަދު އައިމަން ހަބީބުގެ މައްޗަށް ދައުވާ ކޮށްފައި ވަނީ ތޫނު އެއްޗެއް ބޭނުން ކޮށްގެން ގަސްތުގައި މީހަކު މަރާލުމަށް ބައިވެރިވި ކަމުގެ ދައުވާއެވެ.\nކްރިމިނަލް ކޯޓުގައި މި މައްސަލައިގެ ޝަރީއަތް މިއަދު މެންދުރު 13:00ގައި ބޭއްވުމަށް ވަނީ ތާވަލު ކޮށްފައެވެ. މިކަމާއި ގުޅިގެން މީގެކުރިން ފުލުހުން ބުނެފައި ވަނީ ޝައްފާންގެ މަރަކީ ބަދަލު ހިފުމެއް ކަމަށެވެ.\nއެގޮތުން ޝައްފާންގެ މަރަކީ އެމްއެމްއޭ ކައިރީގައި މާރާމާރީ ހިންގާ މަރާލި އިބްރާހިމް އާގިލްގެ މަރާ ގުޅުންހުރި މަރެއް ކަމަށެވެ. އަދި ޝައްފާން މަރާލީ އާގިލް މަރާލުމުން އެކަމުގެ ބަދަލު ހިފުމެއްގެ ގޮތުން ކަމަށް ފުލުހުން ބުނެފައިވެއެވެ. ޝައްފާން މަރާލިއިރު އޭނާގެ އުމުރަކީ 14 އަހަރެވެ. ޝައްފާން މަރާލީ އާގިލްގެ މަރަށް 11 މަސް ވެފައި ވަނިކޮށެވެ.


Afghan sarukaaraa seedhaa vaahaka dhakkan Taliban jamaa'athun dhekolhu hadhaifi - vNews.mv\nއަފްޣާނިސްތާނު ސަރުކާރާ ސީދާ ވާހަކަ ދައްކަން ތާލިބާން ޖަމާއަތުން ދެކޮޅު ހަދައިފި\nސައިފް އަޒްހަރު 28 July 2019, 21:01\nއަފްޣާނިސްތާނު ސަރުކާރާއެކު ސީދާ ވާހަކަތައް ބާއްވަން ބޭނުން ނުވާކަމަށް، އަފްޣާނިސްތާނުގެ ތާލިބާން ޖަމާއަތުން ބުނެފިއެވެ.\nއެ ޖަމާއަތުން މިހެން ބުނެފައިވަނީ، ތާލިބާން ޖަމާއަތާއި، އަފްޣާނިސްތާނު ސަރުކާރާ ދެމެދު ބާއްވާ ސީދާ ވާހަކަތައް ކުރިއަށްއޮތް ދެ ހަފްތާއެއްހާ ދުވަހުގެ ތެރޭގައި ބޭއްވޭނޭ ކަމަށް ސަރުކާރުގެ އިސް ވަޒީރަކު ނެރުއްވި ބަޔާނެއްގައި ހާމަކުރެއްވުމާ ގުޅިގެން އެކަމަށް ރައްދު ދެމުންނެވެ.\nއަފްޣާން ސަރުކާރުގެ ސްޓޭޓް މިނިސްޓަރ ފޮރ ޕީސް އެފެއަރޒް އަބްދުއް ސަލާމް ރާހިމީ ވިދާޅުވެފައިވަނީ، ތާލިބާނުންނާ އެކު ކުރިއަށްއޮތް ދެހަފްތާއެއްހާ ދުވަހުގެ ތެރޭގައި ބާއްވާ ސީދާ ވާހަކަތަކަށް ސަރުކާރުގެ ފަރާތުން 15 މެމްބަރުން ހިމެނޭ ވަފުދެއް ބައިވެރިވާނޭ ކަމަށެވެ.\nގަތަރުގައި ހުންނަ ތާލިބާނުންގެ ސިޔާސީ އޮފީހުގެ ތަރުޖަމާނު ސުލައިލް ޝާހީން ބުނީ، އިންޓްރާ-އަފްޣާން ވާހަކަތަކަށް ތާލިބާނުން ދާނީ، އަފްޣާނިސްތާނުގައި ތިބި ބޭރުގެ ފައުޖުތައް ބާލާކަން ސަރުކާރުން އިޢްލާން ކުރުމަށް ފަހުގައި ކަމަށެވެ.\nތާލިބާން ޖަމާއަތުން އެމެރިކާއާ އެކު ސުލްހައިގެ ވާހަކަތައް ބާއްވަމުން ގެންދާތާ އަހަރެއްހާ ދުވަސްވެއްޖެ،، އެހެން ނަމަވެސް، ތާލިބާން ޖަމާއަތުން މިހާތަނަށްވެސް ވަނީ އަފްޣާން ސަރުކާރާއެކު މަޝްވަރާގެ މޭޒުދޮށުގައި އިށީންނަން ދެކޮޅު ހަދާފައެވެ. ތާލިބާނުން ދެކެނީ އަފްޣާނިސްތާނުގައި އޮންނަނީ ގޮނޑިކޮއްކޮ ސަރުކާރެއް ކަމަށެވެ.\nއެމެރިކާއިން އަފްޣާނިސްތާނުގެ މައްސަލައަށް ކަނޑައަޅާފައި ހުންނަ ޚާއްސަ މަންދޫބު، ޒަލްމޭ ޚަލީލްޒާދު ކުރެއްވި ޓްވީޓެއްގައި ވިދާޅުވެފައިވަނީ، "އިންޓްރާ-އަފްޣާން" އިތުރު ބުރެއްގެ މަޝްވަރާތައް އޮންނާނޭ ކަމަށް،، އެނާ މިހާރުވެސް ވަޑައިގެން އުޅުއްވަނީ ކާބުލްގައެވެ.\nދެން ބާއްވާ މަޝްވަރާތަކުގައި، ތާލިބާނުންގެ އިތުރުން، ސަރުކާރުގެ އިސް ވެރިންނާއި، ސިޔާސީ ޕާޓީތަކުގެ މަންދޫބުންނާއި، މަދަނީ ޖަމާއަތްތަކާއި އަންހެނުން ތަމްސީލުކުރާ ސަރުކާރުގެ ގައުމީ މަޝްވަރާ ޓީމުގެ ބޭފުޅުން ވާހަކަތަކުގައި ބައިވެރިވާނޭ ކަމަށްވެސް ޚަލީލްޒާދު ވިދާޅުވެފައިވެއެވެ


Neydhemey Vakivumeh Haadhahaa Loabivey - 62 | Vaahaka\nމަރިޔަމް ހުސައިން June 28, 2019\t17 Comments\nViews: 7721\t62\nހޮސްޕިޓަލަށް ގެނައި އިރަށްވުރެން ނަސީރުގެ ހާލު ރަނގަޅެވެ. ނިދިފައި އޮތުމުން އާދިލާ ގޮސް ހުއްޓުނީ ކުޑަދޮރުކައިރީގައެވެ. ދޮރުފޮތިގަނޑު ކަހާލާއި ބޭރުބަލާލިއެވެ. މޫނުމަތީގައި ބީހުނު ވައިރޯޅިން ބުނެދޭން ނޭގޭ އިޙްސާސެއް ކުރުވިއެވެ. އޮއްސެމުންދިޔަ އިރުގެ ރަންދޯދިތަކުން އުދަރެސްވަނީ ފަވާލާފައެވެ. އެމަންޒަރު ބަލާފޫހިނުވާނޭކަން ޔަގީނެވެ. އާދިލާގެ ތުންފަތްމައްޗަށް އުފާވެރިކަން ގެނުވިއެވެ.\n" ބަޝީރާ.....ބަޝީރާ......." އާދިލާ ސިއްސައިގެން ދިޔައެވެ. ދެލޯ ބޮޑުވިއެވެ. މީހާ ގަބުވެފައި ހުއްޓާ ތިންވަނަ ފަހަރަށްވެސް އެނަމުން ގޮވާލައިފިއެވެ. އާދިލާގެ ހަށިގަނޑު ތުރުތުރު އަޅައިގެންދިޔައިރު މީހާގެ ދެލޯ ފެންކަޅިވެއްޖެއެވެ. ނަސީރު އޮތީ ދެލޯ މަރާލައިގެންނެވެ. ބަލިކަށި އަޑަކުން ކެނޑިނޭޅި ގޮވަމުންދަނީ ބަޝީރާއަށެވެ. އާދިލާ ބަރު ފިޔަވަޅުތަކެއް އަޅަމުން ގޮސް ނަސީރު އޮތް އެނދުކައިރިއަށް ހުއްޓުނެވެ. އަދި ނަސީރުގެ އަތުގައި ހިފާލިއެވެ. ނަސީރުގެ ދުލުން އިވެމުންދާ ނަން ތަކުރާރްވާން ނޭދޭކަން އާދިލާގެ މޫނުމަތިން ހާމަވެއެވެ. ސިހިފައި ނަސީރު ލޯހުޅުވާލިއެވެ. ކުރިމަތީގައި ރޮވިފައި ހުރި އާދިލާ ހުއްޓާވެސް އޭނާގެ ދެލޯ ވަށައިގެންވި މާހައުލަށް ނަޒަރު ހިންގާލިއެވެ. ހީވަނީ އެތަނުން އެހެން މީހަކު ފެންނަން ނަސީރު ބޭނުންވާ ހެންނެވެ.\n" ކާކަށްތަ ތިގޮވަނީ........." އާދިލާ ހިނިތުންވެވޭތޯ މަސައްކަތްކުރިއެވެ. ނަސީރު ބަލަހައްޓައިގެން އޮތް ގޮތުން ޖަވާބުދޭން ބޭނުން ނުވާކަން އެނގުނެވެ.\n" ކޮން ބަޝީރާ އަކަށްތަ ތި ގޮވަނީ........" އާދިލާ އެސުވާލުކުރީ އަމިއްލަ ހިތްމަތީ އަތްއަޅާލާ ހާލުއެވެ. އެނގޭކަމެއް ނޭގޭކަމަށް ހަދައިގެން ހުންނަން އާދިލާ ބޭނުންނުވީއެވެ. އާދިލާގެ ދުލުން ބަޝީރާގެ ނަން ބުނެލުމާއެކު ނަސީރަށް ތެޅިގަނެވުނެވެ. ސިހުމާއި ނުތަނަވަސްކަން އެމޫނުމަތިން ސިއްރުނުވެ ފެންނަން ހުއްޓެވެ.\n" އޫ......ނުގޮވަން އެއްވެސް މީހަކަށް ނުގޮވަން......." ނަސީރުގެ ނިތްކުރިމަތީގައި ކުދިދާތިކިތައް ވިދަންފެށިއެވެ. ހަގީގަތާއި ކުރިމަތި ނުލެވިގެން އުޅޭހެން ނަސީރުގެ ކޮންމެ ހަރަކާތަކުން ހެކިދެއެވެ.\n" އެކަމަކު އަހަރެން އެހީމޭ .........."\n" ތިވާނީ ހީވިގޮތަކަށް.......އަހަރެންނަށް ފާޑެއްގެ ހުވަފެނެއް ފެނުނީ ..........." ލޮލުގެ ހިމަކޮޅުން އާދިލާއަށް ބަލާލަމުން ނަސީރު ބުނެލިއެވެ. އަދި އަވަސްއަވަހަށް އާދިލާއަށް ނުބަލަން މޫނު އަނބުރާލިއެވެ.\n" އަހަންނަށް ހީވިގޮތެއްނޫން އެ............ އަހަރެން ހިތަށް އަރާ އަމިއްލަ ނަފްސަށް އޮޅުވާލައިގެން ކިހާދުވަހެއްވަންދެން ނަސީރު އުޅޭނެބާއޭ؟ " އާދިލާ އަޑުގައިވީ ރިހުމެވެ.\n" ޔަގީނުންވެސް ތިހިތުގައި ކޮންމެވެސް މީހަކަށްވަނީ ޖާގަދީފައި .........އަހަންނަށް އެނގޭ އެއްޗަކީ އެނަސީބުވެރިޔަކީ އަހަރެން ނޫންކަން...." ދެލޮލުން ފޭބި ކަރުނަޔާއި އެކު އާދިލާގެ ގިސްލުމުގެ އަޑު ގުގުމާލިއެވެ. އެއާއެކު އާދިލާ އަނގަމަތީ އަތް އަޅައިގެންގޮސްވަނީ ފާހާނާތެރެއަށެވެ. ދެލޮލުން ފޭބިކަރުނަތައް ހިފަހައްޓާނުލެވުނީއެވެ. ބަދަލުގައި ލޯބިލިބޭނޭކަމަށް ލޯބި ދިނުމަކީ ރާޅު ފޮނުލާ ފަށުގައި ދޮންވެލިން ގެހެދުން ކަހަލަކަމެކޭ ބުނާތީ އޭނާވެސް އަހައެވެ. އަމިއްލައަށް އިޙްސާސްކުރެވުމުން ނޫނީ އެއީ ކިހާ ވޭނެއްހުރި ކަމެއްކަން ނޭގޭނެއެވެ. ފާހާނާތަށިމަތީ އިނދެގެން އާދިލާ ބޭނުންވީ ހިތްފުރެންދެން ރޯލުމަށެވެ. ނަސީރު ކައިރިން އެއްވެސް އެއްޗެއް އޮޅުން ނުފިލާނޭކަން އޭނާޔަށް ޔަގީނެވެ. ނުބުނަން ހިފަހައްޓައިގެން ހުރި ބަސްތަކެއް އޭނާގެ ދުލުން ނީވޭނޭކަން އާދިލާއަށް ޔަގީންވެއެވެ. އާދިލާ ދިޔަ ދިމާލަށް ބަލަން ނަސީރު އޮތް އިރު އެމޫނުމައްޗަށް އެތަށް ހާސްވާހަކައެއް އަރާފައިބަމުންދެއެވެ.\n" ބަޝީރާ...." އެނަން ހިތާހިތުން ކިޔާލިއިރު މޭގައި ހިފާފައި ހުރި ރިހުމަށް ލުޔެއް ނުލިބެއެވެ. ނަސީރުގެ ކުށެއްނެތްކަން އަންގަން އޭނާ އޮތީ ވަރަށް ބޭނުންވެފައެވެ. އެއްވެސް މީހެއްގެ ބަދުދުއާއެއް ލިބެން އޭނާ ނޭދެއެވެ. ހަށިގަނޑާއި ފުރާނަވަކިވުމުގެ ކުރިން މާފްލިބެންޖެހޭ މީހުންގެ ފަރާތުން މާފު ހޯދަން އޭނާ އިންތިހާއަށް ބޭނުންވެއެވެ. އެހެނަސް އެކަން ވާން އޮތީ ބަޝީރާވެސް އޭނާ ދައްކާ ވާޙަކަ އަޑު އަހައިގެންނެވެ. ބަޝީރާ އާ ހަމައަށް ދެވުނީހީވެސް އޭނާގެ ދެފައި މައްޗަށް ކޮޅަށް ހުރެވޭ ނަމައެވެ. ހިނގޭނަމައެވެ. އެނިއުމަތުން އޭނާވަނީ ތާއަބަދަށް މަހްރޫމްވެފައެވެ. އަލަތު ލޯބިން މަހްރޫމްވީ ފަދައިންނެވެ.\nސަރުމީލާމެން ދެމަފިރިންގެ މޫނުމަތިން އުފާވެރިކަން ފިލައިގެންނުދެއެވެ. އެހާ ޒުވާން އުމުރުގައި މާމަ ކާފަ ކިޔުމަކީ އެތަށް ހާސް އުފާވެރިކަމެވެ. ސަރުމީލާ އިނީ ކުޑަމީހާ ރީތިކުރާށެވެ. ޖަލީލް ގަނެގެން ގެނައި ކުޅޭ ސާމާނުތައް ފަހަރަކު އެއްޗެއް ކަނޑާލައިގެން ކުޑަމީހާއަށް އެދައްކަމުންދާއިރު ހޭޖެހޭ ބޮޑުމީހެކޭ ހީވެސްނުވެއެވެ. ސަޖާ އެނދުގައި އޮށުވެ އޮތްއިރު މާޙިލްގެ ފޯނުން ބަލަމުން ދިޔައީ ނަންތަކެކެވެ. ބަނޑުބޮޑުއިރުން ފަށައިގެން އަދިވެސް ދެމީހުން އެއްބަސްވެވޭނޭ ނަމެއް ނުފެނިގެން ހީވަނީ ދެންމެ ދެންމެ ކޯޅިގަނެދާނެހެންނެވެ. ނަވީނާއި ޖޫލީ ސަޖާއޮތް ކޮޓަރިއަށްވަނެވެ. ސަޖާއަށް ގޮވާލަން ޖޫލީ ނަވީން ގެނައީ ގަދަކަމުންނެވެ. އަތްގުޅި ނުކާވަރުގެ ބޮޑު ޕާރުސަލާއިއެކުވަން ޖޫލީއަށް ސަމާލުކަން ދިނީ ސަޖާޔާއި މާހިލް އެކަންޏެވެ. ސަރުމީލާ އާއި ޖަލީލްގެ ސަމާލުކަން އަތުލައިފައިވަނީ އެމީހުންގެ ކުޑަކުޑަ ދޮންފުތެވެ. ނަވީން ފެނުމުން މާހިލް އިންތަނުން ތެދުވެތެވެ. ދެމީހުން ކޮނޑާއި ކޮނޑުޖައްސާ މަރުހަބާ ކިޔެވެ. ޖޫލީ ގެނައި ޕާރުސަލް އެއްފަރާތެއްގައި ބެހެއްޓުމަށްފަހު ސަޖާ އޮތް އެނދުގެ މިޔަދޮށުގައި އިށިއިނެވެ. އޭނާގެ ނަޒަރު ހުއްޓުނީ ސަރުމީލާ އަށާއި ޖަލީލަށެވެ. ސަޖާއަށް ދަރިއަކު ލިބިގެން އުފަލުން އުޅޭތަން ފެނުމުން ޖޫލީގެ ހިތުގައި ކޫރުންއެޅުނެވެ. ހިތްދަތިވިއެވެ.\n" ޖީޖޫ.......ނިކަން ރީތި ނަމެއް ބުނެބަލަ ބޭބީއަށް ކިޔާނެ.........އަހަރެންނަށް ރީތިވާ ނަމެއް މާހިލަކަށް ކަމަކު ނުދޭ ........." މާހިލް އަތު ހިކަނދިމަސްގަނޑުގައި ސަޖާ ތަޅައިގަތެވެ. މާހިލް އަތު ހިކަނދިމަސްގަނޑުގައި ސަޖާ ތަޅައިގަންނަމުން ބުންޏެވެ. މާހިލް ފޯނު އުފުލާލާފައި ދައްކާލީ އޭނާ ބަލަމުންދާ ނަންތަކެވެ. ނަވީންވެސް މާހިލް އާ ކައިރިވެލައި އެނަންތައް ބަލަން ފެށިއެވެ. އޭރު އޭނާގެ ސިކުނޑީގައިވެސް އެނބުރެމުންދިޔައީ އޭނާގެ ކުދިންނަށް ކިޔާނޭ ނަމަކާއި މެދުއެވެ. މިހާރު ލައިބާވެސް ނަވީންގެ ބައްޕަވެސް ކުދިންނަށް ނަމެއް ކިޔުމާއި ބެހޭ ގޮތުން ވާހަކަދައްކައިފިއެވެ. އެހެންނަމަވެސް ނަވީނަށް އަދި އެކަމާ އުޅެވޭ ގޮތެއް ނުވެއެވެ.\nއެކޮޓަރިތެރޭގައި ޖޫލީއިނީ ހިމޭންވެފައެވެ. ފެންނަމުންދާ މަންޒަރުތަކުން ޖޫލީގެ ހިތަށްވަނީ އިންތިހާއަށް އަސަރުކޮށްފައެވެ. ޖޫލީ އަކީ ސަޖާގެ ދައްތައެވެ. ސަރުމީލާ އާއި ޖަލީލްގެ ދޮށީދަރިފުޅެވެ. ޖޫލީގެ މައިންބަފައިންނަށް މާމަ ކާފަ ކިޔަން އެންމެފުރަތަމަ ބޭނުމީ ޖޫލީގެ ދަރިއަކުއެވެ. އެހެނަސް ތަޤްދީރުގައި އެގޮތަށް ރޭވިފައި ނެތީއެވެ. އެމަންޒަރުތަކުން ޖޫލީގެ ހިތަށް އިންތިހާއަށް އުނދަގޫ އިހްސާސްކުރެވުނެވެ. ތެދުވެގެން ސަރުމީލާ އާ ދިމާއަށް ޖޫލީ ހިނގައިގަތެވެ. ކައިރިއަށް އައިސް ޖޫލީ ހުއްޓުމުންވެސް އޭގެ ދެމީހުން ބަލައިވެސް ނުލައެވެ. ޖަލީލްގެ އަތުގައި އޮތް ބޯޅައެއް ކުޑަމީހާއަށް ދައްކަދައްކާފައި ކާފަ އެކީ ކުޅެން އަންނާށޭ ކިޔައެވެ. ސަރުމީލާވެސް އޭނާ އަތުގައި އޮތް ކުޅޭ އެއްޗެއް ދިއްލާލާފައި ކުޑަމީހާ މޫނާ ކައިރިކޮށްލާ އެއްޗެއް ބުނެލައެވެ. ހީވަނީ ކުޑަދެކުދިންނަށް އަލަށް ތުއްތުކުއްޖަކު ފެނުމުން އުޅޭހެންނެވެ.\n" މަންމާ....." ސަރުމީލާ ކޮނޑުގައި އަތް ޖައްސާލަމުން ޖޫލީ ގޮވާލިއެވެ. ދެމަފިރިން ޖޫލީއަށް ބަލާލީ އެކުއެކީއެވެ. އޭރު އޭނާގެ ނަޒަރު ހުއްޓިފައިވަނީ ކުޑަމީހާއަށެވެ.\n" ގެނޭ އަހަރެން އުރާލަން....." ޖޫލީގެ އަޑުގައިވީ އާދޭހެވެ. ފެންކަޅިވެފައިވާ ދެލޮލުން ޖޫލީގެ ހިތުގައި މައިވަންތަކަމުގެ ލޯބި އުތުރިއަރާކަން ހެކިދެއެވެ. އޭނާ ކެތްތެރިކަން ކުޑަވެފައިވާ ވަރު ހާމަވެއެވެ. ސަރުމީލާއަށް ބަލާލެވުނީ ޖަލީލްގެ މޫނަށެވެ. ޖަލީލް ބޮލުގެ އިޝާރާތުން އެދުނީ ޖޫލީ އެބުނާ ކަމެއް ކޮއްދިނުމަށެވެ. ޖަލީލް އެއްފަރާތަށް ޖެހިލުމުން ޖޫލީ އެޖާގައިގާ އިށިއިނެވެ. ސަރުމީލާ ކުޑަމީހާ ނަގާ ޖޫލީގެ އަތުތެރެއަށް ލައިދިނެވެ. އެވަގުތު ޖޫލީގެ ކަރުނަތައް ހިފަހައްޓާނުލެވުނެވެ. އެމަންޒަރު ފެނިފައި ޖަލީލް ޖޫލީގެ ބޮލުގައި ފިރުމާލިއެވެ. އެހެނަސް ބުނާނެ ބަހެއް ޖަލީލްގެ ދުލާ ހަމަޔަކަށްނައެވެ. ތުންފަތުގައި ދަތްއަޅާލަމުން ޖަލީލް ދުރަށްޖެހިލީ ޖޫލީ ދެރަވާނެވަރު ހިތަށް އަރާފައެވެ. ޖޫލީއަށް ދަރިއަކު ލިބޭތަން ދެކެން ޖަލީލްވެސް ވަރަށް ބޭނުންވިއެވެ.\nކުޑަމީހާއަށް ކިޔާނެ ނަމަކާއި މެދު މަޝްވަރާކުރަން ތިބި މީހުންނަށް ޖޫލީއަށް ވަމުންދާ ގޮތް ރޭކައެއްނުލައެވެ. އެތިންމީހުން މެދުގައި އެއަށްވުރެން ފޯރިގަދައެވެ. ނަވީނާއި ސަޖާ އެއްކޮޅަށް އަރައިގެން ތިބެ މާޙިލްގެ ހޮވުން ކަމުނުދާ ކަމަށް ބުނަމުންދިޔައެވެ. ސަޖާގެ އަޑުވެސް އެހާ ގަދައެވެ. ވިހައިގެން ގަދަ ނުވާ މީހެކޭ ފެންނަ މީހަކު ނުބުނާނެއެވެ.\nކުޑަމީހާގެ މޫނުގައި ޖޫލީގެ މޫނުޖައްސާލިއެވެ. ގަޔާކައިރިކޮށްލުމުން އެކުރެވުނު އިޙްސާސް ދުލުން ބަޔާންކުރަން ދައްޗެވެ. ގިސްލުމުގެ އަޑު ބޭރުވީ އެއަޑު ބޭރުވެދާނެތީ ވަރަށް ކެތްކޮއްގެން އިންދައެވެ. އެއާއެކު ސަރުމީލާވެސް ހިތުގައި ޖެހުނެވެ.\n" ދަރިފުޅާ .....ނުރޮއެބަލަ....." ބުނާންވީ އެއްޗެއް ސަރުމީލާގެ ދުލާހަމައަކަށް ނައެވެ. ސަރުމީލާގެ އަތުން ޖޫލީގެ ބޮލުގައި ފިރުމާލީ ކެތްތެރިވުމަށް ބުނަމުންނެވެ. އެއާއެކު ޖޫލީގެ އަޑުވީ ބާރެވެ. ކޮޓަރިތެރޭގައި ތިބި އަނެއް ތިންމީހުންގެ ނަޒަރު ޖޫލީއަށާއި ސަރުމީލާއަށް ހުއްޓުނެވެ. ނަވީނަށް އިންތަނުން ތެދުވެގެން ޖޫލީ ކައިރިއަށް އާދެވުނެވެ. އޭރު ސަރުމީލާވެސް ރޮނީއެވެ. ވީގޮތެއް އޮޅުންފިލުވަން ވެގެން ޖޫލީ ކޮނޑުގައި ނަވީނަށް އަތްޖައްސާލެވުނެވެ. ޖޫލީ ވަރަށް ފުންނަޒަރަކުން ނަވީނާއި ހަތަރުކަޅި ހަމަކޮށްލިއެވެ.\n" މިދުވަސްދެކެން ހާދަ އުއްމީދެއް އަހަރެން ކުރީމޭ.....ހާދަ ހުވަފެނެއް ދެކުނީމޭ.........މިދުވަސް ދައްކަވައިތޯ ހާދަ ދުއާއެއް އަހަރެން ކުރީމޭ..........." ޖޫލީ ރޮމުން ދައްކަމުންދިޔައެވެ. އެބަސްތަކުން ނަވީންގެ ހިތް ކުދިކުދިވިއެވެ. ނިކަން މަޑުން އޮވެފައި ކުޑަމީހާ ރޯންފެށީ އެވަގުތުއެވެ. އެކުއްޖާ މަސަލަސްކުރަން ހަދާނޭ ގޮތެއް ޖޫލީއަކަށް ނޭގުނެވެ. ޖެހިލުންވެފައި ޖޫލީ ބަލާލީ ސަރުމީލާގެ މޫނަށެވެ.\n" މަންމާ އޭނަ ނަގާ........." ނަވީން އެހެން ބުނެލީ ސަރުމީލާ ޖޫލީ އަތުން އެކުއްޖާ ނަގަން ނުކެރިފައި އިންހެން ހީވެގެންނެވެ. ސަރުމީލާ އެކުއްޖާ ނަގާ އޫންއޫން ކިޔަމުން ތެދުވެތެވެ. ނަވީން ޖޫލީގެ އަތުގައި ހިފައިގެން ހިނގައިގަތީ ބޭރަށެވެ. ނަވީން ބުނުމުން ޖޫލީވެސް ދެކޮޅު ހެދުމެއްނެތި އޭނާއެކު ނިކުތެވެ. ދެމީހުންގެ ދެމެދަށް ވެރިވެފައިވީ ހިމޭންކަމެވެ. ޖޫލީ އަތުގައި ހިފައިގެން ގޮސް ނަވީން އިށިއިނީ ހޮސްޕިޓަލް މެދުތެރޭގައި ހިތްހަމަޖައްސާލައި އިށިއިނދެލަން ހަދާފައިވާ ޕާކުތެރޭގައި ހުރި ހިލަގޮނޑިއެއްގައެވެ.\n" ސޮރީ ........" އިސްޖަހާލައިގެން އިނދެ ޖޫލީ ބުނެލިއެވެ. ނަވީން ޖޫލީގެ ދަތްދޮޅީގައި ހިފާ އުފުލާލިއެވެ. ދެމީހުންގެ ނަޒަރު ގުޅުވާލިއެވެ.\n" ވަރަށް ބޮޑަށް ސޮރީ.......ނަވީން ދެރަވާނެވަރު އެނގޭ....އެކަމަކު ސަޖާގެ ބޭބީ ފެނުނީމަ އަހަރެންގެ ހިތަށް ކެތްނުވީ......." ޖޫލީއަށް އެހެން ބުނެފައިވެސް ރޮވުނީއެވެ. ފަހަކަށް އައިސް ކުޑަކުއްޖަކު ފެނުމުން ޖޫލީއަށް އަމިއްލަ ނަފްސަށް ބާރެއް ނުފޯރުވެއެވެ. މާބޮޑަށް ކުއްޖަކު ބޭނުންވާތީއެވެ. ނަވީން ބަހެއް ބުނެނުލާ ޖޫލީ ގެނެސް އޭނާޔާ ގާތް ކޮއްލިއެވެ. ޖޫލީއަށް ކުދިން ނުލިބޭކަން އެނގުމުން އޭނާ ދެރަވާނެވަރު އެވަގުތުވެސް ނަވީނަށް އަންދާޒާކޮއްލެވުނެވެ.\nޖެހިގެން އައިދުވަހެވެ. ނަވީނަށް ލައިބާ ކައިރިއަށް ދެވުނުއިރު މެންދުރުވާން ދާދިވަނީ ކައިރިވެފައެވެ. ލައިބާ ކައިރީގައި އިނީ ބަޝީރާއެވެ. ނަވީން ފެނުމުން ބަޝީރާ ބޭނުންވީ ފެންވަރާލަން ގެއަށް ގޮސްލާށެވެ. ބަޝީރާ ކާރެއްގައި ގެއަށް ފޮނުވާލާފައި އެނބުރި ނަވީން އައީ ލައިބާ ކައިރިއަށެވެ.\n" ކިޔާނެ ނަމެއް ހޯދަންވިއްޔޭނުން......." ލައިބާ ނަވީނަށް ބަލާލަމުން ބުނެލިއެވެ.\n" އަހަރެން ނަމެއް ހޯދައިފިން.........." ނަވީން ގޮސް ހުއްޓުނީ ކުޑައެނދުކައިރީގައެވެ. ނިދާފައި އޮތް ދަރިފުޅު މޫނުގައި ފިރުމާލީ ނިކަން ހިތްހަމަޖެހި ހުރެއެވެ. ލައިބާ ހިތުގައި ޖެހުނެވެ. އެކުދިންނަށް ކިޔާނެ ނަމެއް ހޯދިވާހަކަބުނުމުން އިޙްސާސްވީ ދުރުކަމެވެ. އެކުދިންނަކީ އޭނާޔާ ނަވީންގެ ކުދިންނަށްވާއިރު އެކުދިންނަށް ކިޔާނެ ނަމެއް ނިންމި އިރު ލައިބާއަށް ކަމުދާ ނަމެއްތޯ އަހާނުލުމުން އިހްސާސްވީ އިންތިހާ ދުރުކަމެވެ. ދަރިން ލިބުމަށްފަހުވެސް ނަވީންގެ ހިތުގައި ލައިބާއަށް ޖާގަނެތްކަން ޔަގީނެވެ.\n" އަހަރެން އެބައޮތް ވަރަށް ބޮޑު ވާހަކައެއް ބުނަންވެފަ........" ނަވީން އެނބުރި ލައިބާއަށް ބަލާލިއިރު އޭނާ އިނީ ކަޅިޖަހާނުލާ ނަވީނަށް ބަލާށެވެ. އެތޫނު ބެލުމުން ނަވީނަށް އުނދަގޫވިއެވެ. އިސްޖަހާލަމުން ފަޓްލޫނު ޖީބުތެރެއަށް އަތް މަހާލީ އެވާހަކަ ފަށާނެ ގޮތެއް ނޭގޭތީއެވެ. ދެން ހަށިފުރާދޫކޮށްލި ނޭވާއިންވެސް އެބުނަން އުޅޭ ވާހަކައިގެ ބަރުދަން އިހްސާސްކޮއްލަންވެސް ދައްޗެވެ.\n" އަހަރެމެންނަށް މިސޮރު ދޭންވީޔޭނުން.........."\n" އަހަރެމެންނޭ.......ކޮން އަހަރެމެންނެތް؟ " ނަވީން ބުނަން އުޅޭ އެއްޗެއްގެ ފުނަށް ފީނައިގަންނާކަށް ލައިބާއަކަށް ނޭގުނެވެ.\n" މިބުނީ އަހަރެންނާ ޖޫލީގެ ވާހަކަ...." ލައިބާއަށް ހީވީ ކުޑަވަގުތުކޮޅަކަށް ދުނިޔޭގެ ހިނގުންވެސް ހުއްޓުނުހެންނެވެ. ޔަގީނުންވެސް މޭތެރޭގައިވި ހިތް ފިތިގެން އައި ކަހަލަ އިހްސާސެއް އޭނާޔަށް ދިޔައީ ކުރެވެމުންނެވެ. ދެމީހުންގެ ދެމެދުގައި ހިމޭންކަން ވެރިވެފައި އެތަށް އިރަކު އޮތެވެ. ލައިބާ ދެލޯ ބަރުވެގެން އައީ ކަރުނުންނެވެ. ނަވީނަށް އެހެން ބުނަން ކެރުނީތީ ލައިބާ ހައިރާންވިއެވެ. ނުވަމަހާއި ނުވަދުވަސްވަންދެން އެކުދިން އުފުލީ އޭނާގެ ބަނޑުގައެވެ. އެކުދިންނާ އެކުދިންގެ މައިމީހާ ގުޅިފައިވާނެވަރު ނަވީނަށް އަންދާޒާކޮށްލަންވެސް ނޭގޭނެއެވެ.\n" ދަރިއަކު ނެތިގެން ޖޫލީ ވަރަށް ހިތާމަކުރޭ.......ޖޫލީގެ އެހުވަފެން ހަޤީގަތަކަށް ހަދައިދެން އަހަރެން ބޭނުން........ބުނޭ މިދަރިފުޅު ދޭނަމޭ......" ވައިރޯޅިއެއްފަދައިން އައިސް ނަވީން ކުޑަކަކޫޖަހާ އިށިއިނީ ލައިބާ އޮތް އެނދުކައިރީގައެވެ. އޮށޯވެ އޮތްއިރު ލައިބާގެ މޫނަށް ނަވީންގެ ނޭވާ ފޯރާހާވެސް ގާތުގައެވެ.\n" ބުނޭ ދޭނަމޭ.........." ނަވީން ދެލޮލުން ކަރުނައައެވެ. ޖޫލީ ރޯތަން ބަލަން އޭނާޔަކަށް ދެން ކެތެއްނުވާނެއެވެ.\n" އަހަންނަށް މިކަން ކޮއްދީ ........." ނަވީން ކުޑަކޮން ތެދުވެލަމުން ލައިބާގެ ދެއަތުގައި ހިފާލިއެވެ. ލައިބާ ހިމޭނުން އޮތީ ނަވީން ދައްކާ ވާހަކަ ނީވޭތީއެއްނޫނެވެ. އޭނާގެ އެ ހަމަހިމޭންކަމުން ނަވީނަށް ޖަވާބެއް ލިބޭނެކަމަށް ހީކޮށެވެ.\n" ޕުލީޒް ލައިބާ.......ކޮންމެވެސް އެއްޗެއް ބުނެބަލަ......" ލައިބާ ދެއަތުގައި ހިފައި ނަވީން ތަޅުވާލިއެވެ. ލައިބާ ދެލޯ މަރާ ބާރުކޮށްލިއެވެ. އޭނާގެ ދަރިއެއް އޭނާޔާ ވަކިކުރުމަކީ ފުރާނަޔާއި ހަށިގަނޑު ވަކިކުރުން ކަހަލަ ކަމެކެވެ. މިހާރުވެސް އޭނާގެ ދެލޮލަށް ނުފެންނަ ހިސާބުގައި އެއްކުއްޖަކު އެއޮތީ އައި.ސީ.ޔޫގައެވެ. ނޭވާލާން އުނދަގުވެ ފަރުވާ ހޯދުމަށެވެ. އެއީވެސް އޭނާގެ ހަށިގަނޑުގެ އެއްބައެވެ. އެބަޔާއި ވަކިން އޭނާ ހޭދަކުރަނީ ކިހާ ވޭނީ ވަގުތުތަކެއްކަން އެނގޭނީ އެފަދަ ކަމެއް ތަހައްމަލްކުރަންޖެހުނު މަޔަކަށެވެ. އެކަމަށްޓަކާ ކަރުނައަޅާވަރު އެނގޭނީ އޭނާގެ ކައިރީ ހޭލައި އިންނަ އޭނާގެ ލޮބުވެތި މަންމައަށެވެ.\n" އަހަރެން ލައިބާ ބުނި ކޮންމެ އެއްޗެއް ދޭނަން.......ލައިބާ ބުނި ކޮންމެ އަގެއްވެސް އަހަރެންނަށް ދެވޭނެ.......ބުނޭ ލައިބާ.....އަހަރެން ޖޫލީއަށް މިކަން ފުރިހަމަކޮށްދެން އެބަޖެހޭ.......އަނގައިން ބުނެބަލަ.........ކޮންވެސް އެއްޗެއް ބުނެބަލަ......" ލައިބާގެ މޫނުދެފަރާތުގައި ހިފަހައްޓާލަމުން ނަވީން އާދޭސްކުރަމުންދިޔައެވެ. ނަވީންގެ އަތް ލައިބާ ދުރުކޮށްލިއެވެ. ނަވީނަށް ލިބުނު ސިހުމުގައި ދެތިންފިޔަވަޅު ފަހަތަށް ޖެހިލެވުނެވެ.\nއެއްފަރާތަށް އެނބުރިލައިފާ ލައިބާ އެނދުގައި އަތްވިއްދާލަމުން ވަރަށް އުނދަގުލުން ލައިބާ ތެދުވެތެވެ. އަދި އެތްއަތުން ދަށްބަނޑުގައި ހިފަހައްޓާލަމުން ނިކަން މަޑުމަޑުން އެނދުން ތެދުވެތެވެ. ލައިބާއަށް އެހީވާންވެސް ނޫޅި ނަވީން ހުރީއެވެ. ލައިބާ ކުރަން އުޅޭކަމެއް ނޭނގިފައެވެ. މަޑުމަޑުން ހިނގާފައި ގޮސް ކުޑައެނދުކައިރީ ހުއްޓުނެވެ. ބަނޑުން އަތްދޫކޮށްލާފައި ދެއަތުން ދަރިފުޅުނެގިއެވެ. އޭރުވެސް ލައިބާގެ ދެލޮލުން ދިޔައީ ކަރުނަ އޮހެރެމުންނެވެ. ދަރިފުޅުގެ މައުޝޫމް މޫނަށް ބަލާލިވަގުތު ލައިބާގެ ގިސްލުމުގެ އަޑުން މުޅި ކޮޓަރިތެރޭގައިވި ހިމޭންކަން ފޫއަޅުވާލިއެވެ. ލައިބާގެ ހަރަކާތްތަކަށް ބަލަން ނަވީން ހުރީ ކުރިންވެސް އެހުރި ފިޔަވަޅުމަތީގައެވެ. ބުނަންވީ އެއްޗެއް ކުރަންވީ ކަމެއް ނޭގޭ ހާލުގައެވެ.\nލައިބާ ދަރިފުޅުގެ މޫނަށް ބޮސްދެމުންދިޔައީ އާވާރާއެއް ފަދައިންނެވެ. އެދަރިފުޅާ ވަކިން ފަޅި ސިކުންތެއްވެސް ހޭދަކުރާނެ ގޮތެއް ލައިބާއަކަށް ނޭގެއެވެ. މަޑުމަޑުން ހިނގާފައި އައިސް ނަވީން ކުރިމަތީ ހުއްޓުނެވެ.\n" މީ އަހަރެންގެ ފުރާނަ........މިކުދިންނާ ނުލާ އަހަރެންގެ ދިރިއުޅުމުގައި އުފާވެރިކަމެއް ނުވޭ........ދިރިއުޅުމެއްފެށީ ވަރަށް ފޮނި އުއްމީދުތަކާއެކު އެކަމަކު އެއުއްމީދުތަކުގައި ކުލަޖެހުމެއްނުވޭ........އެހުވަފެންތައް ހަގީގަތަކަށްވުމެއް ނެތް........" ރޮމުން ވާހަކަދެއްކިއިރު ލައިބާގެ ނަޒަރު އެންމެ ހިނދުކޮޅަކަށްވެސް އެތުއްތު މޫނާއި ވަކިވުމެއްނެތެވެ.\n" އަހަރެން މިދަރިފުޅު ތިދެމީހުންގެ އަތް މައްޗަށް މިދޫކޮށްލަނީ އެއްވެސް ހާލެއްގައި މިދަރިފުޅު ދެކެ ލޯބި ނުވާތީކީ ނޫން......." ނަވީން ބަލަހައްޓައިގެން ހުރިއިރު އެދެލޯވެސްވަނީ ތެމިފައެވެ.\n" ތިދެމީހުންގެ ހުވަފެންތައް ހަގީގަތަކަށް ހަދައިދޭން......ތިދެމީހުންގެ އުއްމީދުތައް ފުރިހަމަކޮއްދިނުމަށްޓަކާ.......މިދަރިފުޅު ބައްޕަ ކައިރީ ހުރެ ބޮޑުވާން ބޭނުންވާތީ.....އަހަރެން ކައިރީ ހުރެގެން ހަމައެކަނި ލިބޭނީ މަންމަގެ ލޯބިއެކަނި.........." ނަވީނަށް ދަރިފުޅުދެމުން ބުނެލިއެވެ. ނަވީން ދެއަތް ދިމާކޮއްލުމުން ލައިބާ އެތުއްތު ދަރިފުޅު ނަވީންގެ އަތުތެރެއަށް ލައިދިނެވެ. ހަށިގަނޑުގެ އެހެންތަނެއްގައި އަޅާ ވޭނަށްވުރެން ހިތުގައި އަޅާވޭން ބޮޑެވެ. ނާރުތައް ބުރިބުރިވެގެން އެހިތް ހުއްޓިދާނެހެން ލައިބާއަށް ހީވިއެވެ. ބައްޕައެއްގެ ލޯބި ނުލިބި އޭނާ އުޅުނު ހިތްދަތި ދިރިއުޅުން އޭނާގެ ދަރިއަކު ތަހައްމަލްކުރާތަން ދެކެން އޭނާޔަށް ފަސޭހައެއްނުވާނެއެވެ. ކިތަންމެ ބޮޑުވެފައި ހުއްޓަސް ބައްޕަގެ ފަރާތުން ލޯތްބާއި ރައްކާތެރިކަން އޭނާ ބޭނުމެވެ.\nލައިބާ ރޯތަންފެނި ނަވީންގެ ހަރުހިތްވެސް ވިރިގެންދާން އުޅުނު ކަހަލައެވެ. ބޭއިޙްތިޔާރުގައި ލައިބާ ގެނެސް ގާތް ކޮއްލެވުނެވެ. ހީވީ ނަވީންގެ ހިތުގެ ވަރަށް އަޑީގައި ކުޑަނަމަވެސް ލޯތްބެއް އޮތްހެންނެވެ. ލައިބާގެ ނިތްކުރީގައި ނަވީން ތުންފަތް ޖައްސާލުމުން ލައިބާއަށް ދެލޯމަރާލެވުނެވެ. އިންތިހާއަށް އޭނާ ނަވީނަށް ބޭނުންވެއެވެ. ނަވީން ނިކަން އަވަހަށް ދުރަށްޖެހިލިއެވެ.\n" ލައިބާގެ ތިހެޔޮކަން އަހަރެން މުޅި އުމުރަށްވެސް ހަނދާންކުރާނަން..........." ނަވީން ހިނގައިގަތީ އެކޮޓަރިން ނިކުންނާށެވެ. ނިދާފައި އޮތް ދަރިފުޅު ޖޫލީ އާ ހަވާލުކުރުމަށެވެ.\n" އަހަރެންގެ ޝަރުތެއް އެބަ އޮތް............" ނަވީން ހިނގައިގަތް ވަގުތު ލައިބާގެ އަޑުއިވިފައި ހުއްޓުނެވެ. އަދި އެނބުރި ބަލާލާފައި ނިތްއެއްލިގޮތުން އެވާހަކަ އަޑުއަހަން ބޭނުންކަން އެނގުނެވެ.\n" ތިދެމީހުންގެ ހެޔޮދުޢާ އަހަރެން އަބަށްބޭނުން......." ލައިބާ ހިނިތުންވެވޭތޯ މަސައްކަތްކުރިއެވެ.\n" ތީ އަހަރެން ނަވީންގެ ލޯތްބަށްޓަކާވީ ޤުރުބާނީއެއް......ލޯބިލޯބިންވީ ޤުރުބާނީއެއް ......މުޅި އުމުރަށް އަހަރެން ނަވީންގެ އަންބެއްގެ މަގާމް ބައިންދާދީ އެވަރުން އަހަންނަށް ފުދޭނެ......" ނަވީން ބޯޖަހާލީ ގަދަކަމުން ހިނިތުންވެލަމުންނެވެ. ނަވީން ކޮޓަރިން ނިކުތުން ލައިބާގެ ރުއިމުގެ އަޑުން ކޮޓަރީގެ ހަތަރުފާރު ހީވީ ފޫއަޅުވާލަފާނެ ހެންނެވެ.\nރޮއެ ރޮއެ ވަރުބަލިވެފައިވާ ލައިބާ ސިހުނީ ކޮޓަރީގެ ދޮރު ހުޅުވުނު އަޑަށެވެ. ހުދު ޔުނީފޯމުގައި ކޮޓަރިއަށްވަން ނަރުސްކުއްޖާއަށް ވަރަށް ފަރުވާތެރިކަމާއި އެކު ލައިބާއަށް ބަލާލެވުނެވެ. އެނަރުސްކުއްޖާގެ އަތުގައި ފެހިރަޖާގަނޑެއް އޮތެވެ. ހީވަނީ ތުއްތު ކުއްޖަކު އެރަޖާގަނޑުގެ ތެރޭގައި އޮތް ހެންނެވެ. ލައިބާގެ ހިތް ތެޅިގަތެވެ. ހިތް ނުތަވަސްކަމާއި ބިރުވެރިކަމުން ފުރާލިއެވެ.\nDhen kon dhuvahakun up\nހުކުރު އަދި އަންގާރައިގައި ގަވައިދުން މިހާރު މި ވާހަކަ ގެނެސްދޭ އެބަ.\nAlhey varah rythi mi vhk\nDhn onna bai avahah kiyaalan libeyne kamah unmeedhu kuran\nVara sethi. Vara avaha update koladinu eden.haaada ginaduvas veeefahun mi part ves up kurey waiting for next part\nހުކުރު އަދި އަންގާރައިގައި ގަވައިދުން މިހާރު މި ވާހަކަ ގެނެސްދޭ އެބަ. ހިތް ނުފުރޭ ދޯ. އަދި އެބަ ކިޔައޭ އެހާ ގިނަދުވަސް ވީ ފަހުންނޭ މި އައި. ގަވައިދުން ކިޔަންތަ؟\n?alhe aslah vex rovihhje\nVarah reeethi ❤\nJoolee joolee jooleee….enun aiynbbeh neiyy dhoa kalo Naveen … thiyavaruge amilla edhumun foavefa huri firihenaku nudheken umuruga ves…. vaahaka akun mihaathanah dhimàvi enme foohi meehaa gandu thiya naveenu theee….\nAnekujjaa govaigen laibaa avahah dhurahdhey Naveen aaa. Naveen gaathu bunaany kannenge ekujjaa dhuniyeaku nethey\n… Dhn alhe laiba ah ehen nuhadhahchey… Plxp\nއައި އޭމްް ސްޕީޗްލެސް\nނަވީން ހާދަ ގޯހޭ ދޯ ކީއްވެތަ އެހެން އެހަދަނީ ލައިބާ އަށް ވަރަށް ދެރަ ވެއްޖެ.\nManjey nubai golhiehga dhw nan jehigen thiulheny\nMivaahaka varah Hadi.. heevani ehkolhah baru vefa ohnna he\nAlhey v v v reethi♡\nKeep it up… ???


Raees Yamin aa dhekolhah maadhamaa Adeeb ge hekibas naganee - vNews.mv\nރައީސް ޔާމީނާ ދެކޮޅަށް މާދަމާ އަދީބުގެ ހެކިބަސް ނަގަނީ\nޝުރުފާ މުޙައްމަދު 21 August 2019, 20:02\nކުރީގެ ރައީސް އަބްދުﷲ ޔާމީންގެ މައްޗަށް ކުރާ މަނީ ލޯންޑަރިންގެ ދައުވާގައި މާދަމާ ބާއްވާ އަޑުއެހުމުގައި ކުރީގެ ނާއިބުރައީސް އަހުމަދު އަދީބުގެ ހެކިބަސް ނެގުމަށް ނިންމާފައިވާ ކަމަށް މައުލޫމާތު ލިބިއްޖެއެވެ.\nކުރީގެ ރައީސް ޔާމީންގެ މައްޗަށް ކުރާ ދައުވާގައި މާދަމާ3ވަނަ އަޑުއެހުން ތާވަލުކޮށްފައިވާއިރު މާދަމާގެ ޝަރީއަތްވެސް ޓީވީތަކުން ވަގުތުން ދެއްކުމަށް ވަނީ ހަމަޖައްސާފައެވެ.\nމާދަމާގެ ޝަރީއަތުގައި އެންމެ ފުރަތަމަ އޮތީ އޭސީސީގެ ރައީސް މުއައްވިޒު ރަޝީދުގެ ހެކިބަސް ނެގުން ކަމަށްވާއިރު މި މައްސަލައިގެ އެންމެ ފަހުގެ އަޑުއެހުމުގައިވެސް މުއައްވިޒުގެ ހެކިބަސް ވަނީ ނަގާފައެވެ. މާދަމާގެ އަޑުއެހުމުގައި އެނާއާއި ސުވާލުކުރުމަށް ހަމަޖެހިފައިވަނީ ދައުލަތުގެ ރިޕޯޓުތަކާއި ގުޅޭގޮތުންނެވެ.\nމުއައްވިޒުގެ ހެކިބަސް ނެގުމަށްފަހު ދެން ކުރީގެ ނާއިބުރައީސް އަހުމަދު އަދީބުގެ ހެކިބަސް ނެގުމަށް ހަމަޖައްސާފައިވާއިރު މާދާމާ ކްރިމިނަލް ކޯޓަށް ހާޒިރުވުމަށް އަދީބަށް އަންގާފައިވާ ކަމަށްވެސް މައުލޫމާތު ލިބިފައިވެއެވެ. އަދީބު މިވަގުތު ހުންނެވީ ޝަރީއަތް ނިމެންދެން ބަންދުކޮށްފައެވެ.\nމާދަމާ އަދީބުގެ ހެކިބަސް ނެގުމަށް ހަމަޖައްސާފައިވާއިރު އޭނާގެ ހެކިބަސް ނުނެގުމަށް ރައީސް ޔާމީން ވަނީ މީގެ ކުރިން އެދިވަޑައިގެންފައެވެ. އެއީ އަދީބުގެ ހިތުގައި ރައީސް ޔާމީންއާ ދެމެދު އަދާވަތްތެރިކަން އޮންނާނެތީއާއި ބޮޑެތި ކުށްތަކެއްގެ ތުހުމަތުވާ ބޭފުޅަކަށް ވާތީ ކަމަށް ރައީސް ޔާމީން ވިދާޅުވެފައި ވެއެވެ.\nއެހެންނަމަވެސް މައްސަލަ ބައްލަވާ ގާޒީ އަހުމަދު ހައިލަމް ވަނީ އެފަދަ އަދާވަތްތެރިކަމެއް އޮންނާނެ ކަމަށް ނުބެލެވޭ ކަމަށް ވިދާޅުވެ ހެކިބަސް ނެގުމަށް ނިންމަވާފައެވެ. އަދީބުގެ ވަކީލުން މީގެ ކުރިން ނެރުނު ބަޔާނެއްގައި ވަނީ ކުރީ ސަރުކާރުގެ އިސް ބޭފުޅުންނާ ދެކޮޅަށް ބަޔާން ދިނުމަށް އަދީބަށް ބިރު ދައްކަމުންދާ ކަމަށް ބުނެފައެވެ.


SunOnline: Export dhahve import ithuru vejje\nއެކްސްޕޯޓު ދަށްވެ އިމްޕޯޓު އިތުރު ވެއްޖެ\nއައިޝަތު ފަރީޙާ 31 Dec 2019, 15:54\nކަސްޓަމްސް ސަރަހައްދު --- ސަން ފޮޓޯ/ޖަޒްލާން މުހައްމަދު\nމިއަހަރުގެ ނޮވެމްބަރު މަހު ރާއްޖެއިން ބޭރަށް އެކްސްޕޯޓު ކުރި މުދާ މިދިޔަ އަހަރާ އަޅާ ބަލާއިރު 27 ޕަސެންޓް ދަށްވެފައިވާކަމަށް މަރުކަޒީބޭންކް އެމްއެމްއޭ އިން ބުނެފިއެވެ.\nއެމްއެމްއޭ އިން މިއަދު އާންމުކުރި އިކޮނޮމިކް އަޕްޑޭޓުގައި ވާގޮތުން މިދިޔަ އަހަރުގެ ނޮވެމްބަރާ އަޅާ ބަލާއިރު މިއަހަރުގެ ނޮވެމްބަރު މަހު ރާއްޖެއަށް އެތެރެކުރި މުދަލުގެ ނިސްބަތް މިދިޔަ އަހަރާ އަޅާބަލާއިރު ތިން ޕަސެންޓު އިތުރެވެ.\nއެމްއެމްއޭ އިން ބުނީ ރާއްޖެއިން ބޭރަށް އެކްސްޕޯޓު ކުރި މުދަލުގެ ނިސްބަތް ދަށްވެފައިވަނީ ގަނޑުކުރި މަސް ބޭރުކުރާ މާކެޓުތައް ދަށް ވުމުން ކަމަށެވެ މީގެ އިތުރުން ކަންނެލި އެކްސްޕޯޓުކުރާ މާކެޓުތައްވެސް ދަށްވުމާއި ދަޅުމަހުގެ އެކްސްޕޯޓު ދަށްވުމަކީވެސް ސަބަބެއް ކަމަށް އެމްއެމްއޭ އިން ބުންޏެވެ.\nރާއްޖެއަށް އެތެރެކުރި މުދަލުގެ ނިސްބަތް އިތުރުވެފައިވަނީ ޓްރާންސްޕޯޓު ހިދުމަތަށް އެތެރެކުރި މުދާ އިތުރުވުމުންކަމަށް އެމްއެމްއޭ އިން ބުންޏެވެ. ދަތުރުފަތުރާ ގުޅޭ މުދަލުގެ އިތުރުން އިލެކްޓްރޯނިކް ސާމާނާއި މެޝިނަރީ އަދި އިކުއިޕްމެންޓު އެތެރެކުރި މިންވަރުވެސް މިއަހަރު އިތުރުވެފައިވާކަމަށް އެމްއެމްއޭ އިން ބުންޏެވެ.\nނޮވެމްބަރު މަހުގެ އެކްސްޕޯޓު ދަށްވި ނަމަވެސް މިއަހަރުގެ ޖެނުއަރީ އިން ނޮވެމްބަރަށް ބަލާއިރު އެކްސްޕޯޓު ހަތް ޕަސެންޓަށް އިތުރުވި ކަމަށާއި ނަމަވެސް އިމްޕޯޓު ތިން ޕަސެންޓަށް ދަށްވި ކަމަށް އެމްއެމްއޭ އިން ބުންޏެވެ.\nއިމްޕޯޓް، އެކްސްޕޯޓް ދަށަށް ގޮސް އާމްދަނީ ދަށްވެއްޖެ


S. Gan | Mihaaru\nއެމްއެންޑީއެފް ސަދަން ކޮމާންޑް\nކޮރޯނާވައިރަސް ކޮންޓްރޯލްކުރަން އެޅި ފިޔަވަޅުތަކާ ހެދި ދަތުރުފަތުރު މަދުވުމުން އައްޑު އާއި ފުވައްމުލަކަށް މޯލްޑިވިއަންގެ ދަތުރުތައް މަދުކޮށްފައި ވިޔަސް މިހާރު ޑިމާންޑު...\nއައްޑޫ ގަމުގައި ހިންގާ ފްލައިން ސްކޫލް ކޮރޯނާވައިރަހާ ހެދި ވަގުތީ ގޮތުން ބަންދުކޮށްފައިވާތީ، ވަކި ދުވަހެއްގެ ކުރިން ހަދަންޖެހޭ އިމްތިހާނުތައް ނުހެދި އަލުން ކިޔަވަން ޖެހިދާނެ...\nJanuary 04, 2020 27\nއައްޑޫ ގަމުގައި ހިންގާ ފްލައިން ސްކޫލްގައި ތަމްރީނުތަކަށް ބޭނުންކުރާ ކުޑަ މަތިންދާބޯޓެއް، ގަން އެއާޕޯޓަށް ޖައްސަން އުޅުމުގެ ތެރޭގައި ރަންވޭ މައްޗަށް މިއަދު "ވެއްޓިއްޖެ" އެވެ.\nއައްޑޫ ނެއިބަހުޑް ފޮލިސް ރަސްމީކޮށް ފަށައިފި\nކަނޑަށް "ވެއްޓުނު" ބޯޓު ނަގައިފި\nއުދުހެނިކޮށް އިންޖީނު ފެއިލްވެގެން މިދިޔަ ހުކުރު ދުވަހު ކަނޑަށް ލޭންޑް ކުރި އައްޑޫ ގަމުގެ ފްލައިން ސްކޫލްގެ ކުޑަ މަތިންދާ ބޯޓް މިއަދު ނަގައިފި އެވެ.\nކަނޑަށް "ވެއްޓުނު" ބޯޓު އަދިވެސް ނުނަގާ\nއުދުހެނިކޮށް އިންޖީނު ފެއިލްވެގެން މިދިޔަ ހުކުރު ދުވަހު ކަނޑަށް ލޭންޑް ކުރި އައްޑޫ ގަމުގެ ފްލައިން ސްކޫލްގެ ކުޑަ މަތިންދާ ބޯޓް އަދިވެސް ނުނަގާ ކަމަށް އެތަނުން މިއަދު ބުނެފި އެވެ.\nއައްޑު އަކީ އިންވެސްޓް ކުރަން ރަނގަޅު ސަރަހައްދެއް ކަމަށާއި މިއީ އިންވެސްޓަރުންގެ ފައިސާ އިންވެސްޓު ކުރަން ރާއްޖޭން އެންމެ ރަނގަޅު ސަރަހައްދު ކަމަށް ރައްޔިތުންގެ މަޖިލީހުގެ ރައީސް...\nއެޗްއާރް ސަމިޓް މި އަހަރު އައްޑޫގައި\nއެޗްއާރް މޯލްޑިވްސް އިން ކޮންމެ އަހަރަކު ބާއްވަމުން އަންނަ އެޗްއާރް ސަމިޓް އެންޑް އެކްސްޕޯ މި ފަހަރު އައްޑޫގައި ބާއްވަން ނިންމައިފި އެވެ. ހިއުމަން ރިސޯސް (އެޗްއާރް) ދާއިރާގައި މަސައްކަތް ކުރާ ފަރާތްތަކަށް އަމާޒުކޮށްގެން ބާއްވާ އެކްސްޕޯ އޮންނާނީ އަންނަ މަހުގެ 26 އާއި 27 ގައި ގަމުގެ އީކުއޭޓަ ވިލެޖްގަ އެވެ. އެޗްއާރު މޯލްޑިވްސްގެ...


Ras Online - މަޖީދިއްޔާގެ 95 ގަޑިއިރުގެ ދުވުން "މަޖީދީ ރަން" ފަށައިފި\nމަޖީދިއްޔާގެ 95 ގަޑިއިރުގެ ދުވުން "މަޖީދީ ރަން" ފަށައިފި\nޒަހީނުއްދީން ސަޢީދު 13 މޭ 2022 - 22:27\nމަޖީދިއްޔާ ސްކޫލްގެ 95 ވަނަ އަހަރީ ދުވަސް ފާހަގަކުރަން ކުރިއަށް ގެންދާ 95 ގަޑިއިރުގެ ދުވުން، މަޖީދީ ރަން މިރޭ ފަށައިފިއެވެ.\nދާރުލް އުލޫމްގައި މިރޭ ބޭއްވި ޚާއްސަ ރަސްމިއްޔާތުގައި ދުވުން ފަށްޓަވައި ދެއްވުމުގެ ގޮތުން ދަންމަރު ރޯކޮށްދެއްވީ މިރޭ ބޭއްވި ރަސްމިއްޔާތުގެ ޝަރަފުވެރި މެހެމާން ރާއްޖޭގެ އުއްތަމަ ފަނޑިޔާރު އަހުމަދު މުއުތަސިމް އަދުނާނެވެ.\nމި ރަސްމިއްޔާތުގައި ވާހަަކަ ދައްކަވަމުން މަޖީދިއްޔާ ސުކޫލުގެ ޕްރިންސިޕަލް އާއިޝަތު މުޙައްމަދު ސޯލިހް ވިދާޅުވީ މިއީ މިހާތަނަށް ބޭއްވޭ އެންމެ ދިގު ދުވުމަށް ވާނެ ކަމަށެވެ. 95 ގަޑިއިރަށް ދެމިގެންދާ މި ދުވުން ފެށުމަށް މިރޭ ރޯކުރި ދަންމަރު އެކި ބޭފުޅުންގެ އަތްމަތިން 95 ގަޑިއިރު ދުވަމުންދާނެ ކަމަށް މަޖީދިއްޔާގެ ޕްރިންސިޕަލް އައިޝަތު މުޙައްމަދު ޞާލިހު ވިދާޅުވިއެެވެ.\n"އަދި އިތުރު ދަންމަރަކާއެކު 95 ގަޑިއިރު އަލި ކުރަމުން ދަނޑުގައި ދާނެ، މީގެ ވަރަށް މާނަ ފުން. ދުވުމެެެއް ދުވުނަސް މި ދުވަނީ ދުވުމެެއް ނޫން. އަޅުގަނޑުމެންގެ މިދުވުމާއެކު އެތައް ކަމެއް ހާސިލުވެ އެތައް ގުޅުމެއް ބަދަހިވެއްޖެ. އެތައް ގިނަ ފައިދާތަކެއް މަޖީދިއްޔާއަށް ލިބިއްޖެ މިގުޅުމާއެކު." ރާއްޖޭގެ އެންމެ ގިނަ ދުވަސްވީ ސްކޫލުގެ ފުރަތަމަ އަންހެން ޕްރިންސިޕަލް އާއިޝަތު މުހައްމަދު ސާލިޙު ވިދާޅުވިއެވެ.\nމި ރަސްމިއްޔާތަށް ފަހު މަޖީދިއްޔާގެ ދަންމަރު ހިފައިގެން ރައީސުލްޖުމްހޫރިއްޔާ ދިރިއުޅުއްވާ ގެކޮޅު، މުލީއާގެއަށް މަޑުކޮށް، މަޖީދީރަން ނިންމުމުގެ ރަސްމިއްޔާތުގައި ބައިވެރިވެ ވަޑައިގެންނެވުމަށް ރައީސަށް ވަނީ ދައުވަތު އަރުވާފައެެވެ. އަދި އެ ހަރަކާތަށް ޚާއްސަ ކޮށްފައިވާ ދެ ޓީޝާޓެއް ވެސް ވަނީ ރައީސްގެ ދެކަނބަލުންނަށް ވެދުމަށް އަރުވާފައެވެ.\nމި ދުވުމުގައި މާލޭގެ 14 ތަނެއްގައި މަޑުކުރުމަށްފަހު މިހާރު ވަނީ އެކުވެނި ޓްރެކަށް ދުވުމުގެ ބައިވެރިން ވަދެފައެެވެ. މިދުވުން ދެން ކުރިއަށްދާނީ އެކުވެނި ޓްރެކްގައެވެެ. ހަރަކާތަށް ހާއްސަކޮށްފައިވާ ޓީޝާޓް ވިއްކަން ހަމަޖައްސާފައިވަނީ 200ރ. އަށެވެ. ޓީޝާޓް ވިއްކައިގެން ލިބޭ ފައިސާއިން މަޖީދިއްޔާ ސްކޫލްގެ ތަރައްގީއަށް ހަރަދުކޮށް ޗެރިޓީއަށް ހަދިޔާކުރުމަށް ވަނީ ނިންމާފައެވެ. މަޖީދީ ރަން މިރެއިން ފެށިގެން މިމަހުގެ 17ވަނަ ދުވަހުގެރޭގެ ނިޔަލަށް ކުރިއަށްދާނެއެވެ. ދުވުން ނިންމުމަށް ވެސް ޚާއްޞަ ރަސްމިއްޔާތެއް ބާއްވާނެ ކަމަށް މައުލޫމާތު ލިބިފައި ވެއެވެ.


Covid Jehunu Fahun Kaa Ehchehin Lanee Kuni Raha! - Vaguthu\nކޮވިޑް ޖެހުނު ފަހުން ކާ އެއްޗެހިން ލަނީ ކުނި ރަހަ!\nކޮވިޑް-19 މުޅި ދުނިޔެއަށް ފެތުރިފައިވާ އިރު މި ބަލިމަޑުކަމުން އަރައިނުގަނެވިފައި އޮއްވާ އަނެއްކާ މިވަނީ މީގެ އާ ވޭރިއެންޓެއްގެ ބިރުވެރިކަން ފެތުރިފައިއެވެ. ކޮވިޑް ޖެހުމަށްފަހު އުމުރުދުވަހަށް އޭގެ އަސަރު ހަށިގަނޑުން ފެންނައިރު ބައެއް މީހުންގެ ދިފާއީ ނިޒާމު ބަލިކަށިވެ ކާއެއްޗެހީގެ ރަހަ ކެނޑި ދުވާ ވަސް ވެސް ބަދަލުވެއެވެ.\nމިފަދަ އެތައް ކަމެއް ތަޖުރިބާކުރާ މީހުން ތިބިއިރު އެމެރިކާގެ ނިއު ޖާޒީގެ މެންދަމް އަށް ނިސްބަތްވާ އުމުރުން 20 އަހަރުގެ ނަތާލިއާ ކެނޯ ނަމަކަށް ކިޔާ އަންހެނަކު ބުނާ ގޮތުގައި އޭނާ އަށް ކޮވިޑް ޖެހުނު ފަހުން "ފުޑް ޑިސްއޯޑާ" އެއް އުފެދުނު ކަމަށެވެ. އޭގެ ސަބަބުން ހުރިހާ ކާނާއެއްގެ ރަހަތައް "ނަޖިހާއި ކުނިވަސް" ފަދަ ރަހަތަކަށް ބަދަލުވެފައިވާ ކަމަށް އޭނާ ބުންޏެވެ.\nނަތާލިއާ ކާނޯ ބުނީ އޭނާ އަށް ކޮވިޑް ޖެހުނީ 2021 ވަނަ އަހަރުގެ ޖަނަވަރީ މަހު ކާއެއްޗެހި ވިއްކާ ތަނެއްގައި މަސައްކަތް ކުރަމުން ދަނިކޮށް ކަމަށެވެ. ކާއެއްޗެހީގައި އޭނާގެ އިހުސާސްތަކާއި ރަހަތައް މުޅިން ބަދަލުވެފައިވާ ކަމަށް އޭނާ ދަނީ ބުނަމުންނެވެ. ކޮވިޑުން ސަލާމަތްވުމަށްފަހު މިހާރު ތަޖުރިބާކުރަންޖެހެނީ ވަރަށް ހިތި ތަޖުރިބާއެއް ކަމަށް އޭނާ ބުނެއެވެ.\nކެނޯ ބުނީ ކޮވިޑުން ރަނގަޅުވިތާ ދިހަ މަހަށް ވުރެ ގިނަ ދުވަސް ފަހުން އަދިވެސް އެ ހާލަތު ތަހައްމަލު ކުރަމުން އަންނަ ކަމަށާއި ދުވަހަކު ވެސް ރަނގަޅުވާނެ ކަމެއް ނުވަތަ ނޫން ކަމެއް ނޭނގޭ ކަމަށެވެ.\nކޮވިޑުގެ ސަބަބުން ކެނޯގެ ހާލަތާ ބެހޭ ގޮތުން ޕޯސްޓްކުރި ޓިކްޓޮކް ވީޑިއޯއެއްގައި ކެނޯގެ ލޮލުން ކަރުނަ އައިއިރު، އެ ފުޓޭޖުން މަދު ދުވަސްކޮޅެއްގެ ތެރޭގައި އެތައް މިލިއަން ވިއުސްއެއް ވަނީ ލިބިފައެވެ.\n"މިއީ އާންމު ދިރިއުޅުމަށް ކިހާ ވަރެއްގެ އަސަރެއް ކުރާ ކަމެއްކަން އެއްވެސް މީހަކަށް ނުވިސްނޭނެ. ކާބޯތަކެތީގެ ރަހަ ނުބައި ވަނީ ހަމައެކަނި ކާއެއްޗެހީގެ ރަހަ މާނަކުރަނީ އެއީ ކުނިވަސް ދުވާ، ނަޖިސް އެއްޗެއް ގޮތުގައި" ވީޑިއޯގައި ކެނޯ ބުންޏެވެ.\nކެނޯ ބުނާ ގޮތުގައި އެރިޒޯނާ އައިސް ޓީ، ޗައި ޓީ ލާޓޭ، ސްޓްރޯބެރީ ޔޯގަޓް، ގިނަ ޑެއިރީ އައިޓަމްތައް، މެޓާ ފަދަ ކާނާތަކުގެ ރަހަ އާދައިގެ ވަރަކަށް ރަނގަޅު ކަމަށެވެ.\nތަޖުރިބާކާރުން ބުނާގޮތުގައި ކޮވިޑް ޖެހޭ މީހުންގެ ތެރެއިން ދިހަ އިންސައްތަ މީހުންނަށް މި ހާލަތް ތަޖުރިބާކުރަން ޖެހެއެވެ. އަދި މިއަށް އެއްވެސް ފަރުވާއެއް އަދި ހޯދިފައި ނުވެއެވެ.\nތިނަދޫގެ ހާލަތު ގޯސް، ރިކޯޑް އަދަދަކަށް މީހުން ކޮވިޑަށް ފައްސިވެއްޖެ\nޑިސެމްބަރު 6, 2021 14:39\nއަސްތަޤްފިރުﷲ. އަލްހަމުދު ލިﷲ.\nހުރިހާ ބޭފުޅުންނަށްވެސް ބުނެލަންބޭނުން ދިފާއީ ނިޒާމް ވަރުގަދަކުރުމަށް އަވަހަށް މަސައްކަތް ކުރުމަށާއި ގިނަވަގުތު އޮށޮއޮވެގެން އަދި އިށީއިނދެގެންވެސް ފޯނު ހިފައިގެން ބޭކާރު ވަގުތު ހޭދަނުކުރަން. އަމިއްލަ ސިއްހަތާމެދު ގާފިލް ނުވުމަށް. 😞 މާތްﷲ އަޅަމެން އެންމެންވެސް ރައްކާތެރި ކުރައްވަވާ އެންމެހާ ބަލި ތަކަށް އަވަސް ޝިފާދެއްވަވާށި އާމީން\nޑިސެމްބަރު 6, 2021 16:11\nމަށަށްވެސްވި ތިކަހަކަމެއް ކޮވިޑްއައުމުގެ މާކުރިން ދިމާވި ކުނިރަހަ ލައިފަ ވަސްދޮވި އެކަމަކު ފޮނިއެއްޗެހީގައި ނުލައި ދެން ޑޮކްޓަރަށް ދެކީމަ ބޭސްދިނީމަ އެއްފަހަރުން ރަނގަޅުވެއްޖެ.


Badhalhifan China in Canada meehakah maruge hukum ihvaifi\nޗައިނާއިން އޮސްޓްރޭލިއާއަށް 227 ކިލޯގެ މަސްތުވާތަކެތި ބޭރުކުރަން އުޅުނުކަމުގެ ތުހުމަތުގައި، ޝެލެންބާގު ހައްޔަރުކޮށްފައިވަނީ 2014 ވަނަ އަހަރެވެ. -- ފޮޓޯ: ގެޓީ އިމެޖަސް\nބެއިޖިންގް (ޖެނުއަރީ 15) - މަސްތުވާތަކެތީގެ މައްސަލައެއްގައި 15 އަހަރުގެ ޖަލު ހުކުމެއް އިއްވާފައިވާ، ކެނެޑާގެ ރައްޔިތެއްގެ ހުކުމް ބަދަލުކޮށް، މަރުގެ އަދަބު ދިނުމަށް ޗައިނާ ކޯޓަކުން ނިންމުމާއެކު، ދެ ގައުމުގެ ދެމެދުގައި އުފެދިފައިވާ ނުތަނަވަސްކަން އިތުރަށް ގޯސްވެއްޖެ އެވެ.\nރޮބަޓް ލޮއިޑް ޝެލެންބާގަށް މިދިޔަ މަހު ނޮވެމްބަރު މަހު އިއްވި 15 އަހަރުގެ ޖަލު ހުކުމަކީ، މާ ލުއި އަދަބެއްކަމަށް ބުނެ، އޭނާއަށް މަރުގެ އަދަބު ދިނުމަށް ޗައިނާގެ ކޯޓަކުން ވަނީ ހުކުމްކޮށްފަ އެވެ.\nއެ ހުކުމާއެކު، އޭނާގެ އާއިލާއިން ކަންބޮޑުވުންފާޅުކޮށްފައިވާއިރު، ކެނެޑާގެ ބޮޑު ވަޒީރު ޖަސްޓިން ޓްރޫޑޯ ވެސް ޗައިނާ ސަރުކާރަށް ވަރަށް ބޮޑަށް ފާޑުވިދާޅުވެފަ އެވެ.\n"މިއީ އަޅުގަނޑުމެން ނުހަނު ކަންބޮޑުވާކަމެއް، އަދި އުސޫލުގެ ބޭރުން، މަރުގެ ހުކުމެއް ޗައިނާއިން އިއްވުމަކީ ބައިނަލްއަގުވާމީ މުޖުތަމައު ވެސް ކަންބޮޑުވާންޖެހޭކަމެއް،" ހުކުމާއި ގުޅިގެން ޓްރޫޑޯ ވިދާޅުވި އެވެ.\nޝެލެންބާގުގެ މައްސަލަ އަލުން މުރާޖައާކުރަން ނިންމީ، އެމެރިކާގެ އެދުމުގެ މަތިން، ޗައިނާގެ ޓެލެކޮމް ކުންފުނި ވާވޭގެ އެކްޒެކެޓިވް މެންބަރެއް ކަމަށްވާ މެންގް ވަންޒޫ ކެނެޑާއިން ހައްޔަރުކުރުމާއި ގުޅިގެންނެވެ.\nވާވޭގެ ޗީފް ފައިނޭންޝަލް އޮފިސަރު އަދި ކުންފުނީގެ ބާނީގެ އަންހެން ދަރިފުޅު ވެންކޫވާ އެއާޕޯޓުން ހައްޔަރު ކުރީ މިދިޔަ މަހު އެވެ. ފައިގައި ޓެގު އެޅުވުމަށްފަހު، ވަންޒޫ މިހާރު ވަނީ ކަފާލާތުގެ ދަށުން ދޫކޮށްލައިފަ އެވެ.\nޝެލެންބާގަށް އިއްވި މަރުގެ ހުކުމް، 10 ދުވަސް ތެރޭގައި އިސްތިއުނާފަށް ހުށަހަޅަންޖެހޭނެކަމަށް އޭނާގެ ވަކީލު ވަނީ ބުނެފަ އެވެ.\nމަސްތުވާތަކެތި އެމެރިކާ ޗައިނާ + ކެނެޑާ މަރުގެ ހުކުމް


ނަމަވެސް….. 1 ވަނަ ބައި – Esfiya – Dhivehi Vaahaka Site\n- by Shiya - 0- January 12, 2017\nއޮފީހުން ނިމިގެން ޝިޔާޒް އައިސް ގެއަށް ވަންއިރު ދަރިފުޅު، މަލްޝާ އިނީ ކާރޓޫން ބަލާށެވެ. ޝިޔާޒް ފެނުމާއިއެކު މަލްޝާ ސޯފާއިން ތެދުވެގެންގޮސް ޝިޔާޒްގެ ގައިގައި ބައްދައިލިއެވެ. ޝިޔާޒް ހިނިތުންވެލަމުން މަލްޝާގެ ބޮލުގައި ފިރުމައިލިއެވެ. މަލްޝާވެސް ހިނތުން ވެލިއެވެ. ޝިޔާޒް ގެއަށް އަތުވެއްޖެނަމަ މަލްޝާ، ޝިޔާޒް ކައިރިން ދުރަކަށް ނުދެއެވެ.\nމަލްޝާއާ ލޯބި ކޮށްލަމުން ޝިއާޒް މަލްޝާ ގޮވައިގެން ގޮސް ސޯފާގައި އިށީނެވެ. އޮފީހުގައި މަސައްކަތް ބުރަ ދުވަހަކަށްވާތީ ޝިޔާޒް އިނީ ވަރުބަލިވެފައެވެ. އެހެން ނަމަވެސް ކައިރީގައި ދަރިފުޅު އިނުމުން އޮށޯވެލަން ދާކަށް ޝިޔާޒްގެ ހިތެއް ނޭދުނެވެ. ބުރަކޮށް މަސައްކަތުގައި އުޅެފައި އައި ނަމަވެސް އަރާމް ކުރުމަށްވުރެ ބޮޑަށް ޝިޔާޒް ބޭނުންވަނީ ދަރިފުޅާއެކު އުފާވެރި ވަގުތުކޮޅެއް ހޭދަކޮށްލާށެވެ. މަލްޝާ އަކީ ޝިޔާޒްގެ އެތައް ހުވަފެން ތަކަކާއި ގުޅިފައިވާ އުއްމީދެވެ. ޝިޔާޒްގެ ހުރިހާވެސް އުފަލަކީ، މަލްޝާގެ ހިންހަމަ ޖެހުމެވެ. މަލްޝާގެ ހިނިތުންވުމެވެ.\nލޯބި ލޯބި ދަރިފުޅުގެ މޫނަށް ބަލަހައްޓައިގެން ޝިޔާޒް އިރުކޮޅެއް ވަންދެން އިނެވެ. މަލްޝާ އޭނާގެ ކުޑަ ދެއަތުން ޝިޔާޒްގެ މޫނުގައި ފިރުމައިލިއެވެ. އުމުރުން އެންމެ ތިން އަހަރުގެ މަލްޝާގެ ކޮންމެ ހަރަކާތަކުންވެސް ދޭހަވަނީ ބައްޕަ ދެކެ އެ ތުއްތު ކުއްޖާ ލޯބިވާ މިންވަރެވެ.\n” ބައްޕަ ކީއްވެ މިއަދު މަލޫއަށް އައިސް ކްރީމް ނުގެނައީ؟….” މަލްޝާ އެހިއެވެ.\n” އޯހ!… ބައްޕަ ހަނދާން ނެތުނީ….” ކުއްލިއަކަށް ކަމެއްހަނދާންވެގެން ބުނާ ކަހަލަ ގޮތަކަށް ޝިޔާޒް ބުންޔެވެ.\n” ބައްޕަ އޮފީހުން ނުކުތީވެސް ވަރަށް ހަނދާން ކޮށްގެން… އެކަމަކު..”\nމަލްޝާއަށް އައިސް ކްރީމް ގެންސްނުދެވުނީތީ ޝިޔާޒް މިހާރު އިނީ ވަރަށް ދެރަވެފައެވެ. މަލްޝާގެ ކަމެއް ހަނދާން ނައްތާލެވިއްޖެނަމަ ޝިޔާޒް ފަހުން ވަރަށް ދެރަވެއެވެ.\n” ދަރިފުޅު އިނދޭ! ބައްޕަ އަންނާނަން އައިސް ކްރީމް ގަނެގެން….” ޝިޔާޒް އެހެން ބުނެފައި ސޯފާއިން ތެދުވަން އުޅުމުން މަލްޝާ ޝިޔާޒްގެ އަތުަގައި ހިފަހައްޓައިލިއެވެ. ” ކިހިނެއްވީ؟..” ޝިޔާޒް އެހިއެވެ.\n” މިހާރަކު ނޫން… ފަހުން އައިސް ކްރީމް ގަންނަން ދާނީ….” މަލްޝާ ބުންޏެވެ.\n” ދަރިފުޅު ދެރަވީތަ؟…” ޝިޔާޒް ސުވާލު ކުރިއެވެ. ނޫނެކޭ ބުނުމުގެ ގޮތުން މަލްޝާ މަޑު މަޑުން ބޯ ހޫރައިލިއެވެ.\nޝިޔާޒް ކޮޓަރިއަށް ވަދެ އެނދުގައި އޮށޯވެލިއެވެ. ނިއްކުރި މަތީގައި އެއް އަތް ބާއްވާލިއެވެ. މިއަދު ކަންތައްވީގޮތުން ޝިޔާޒް ވަރަށް ދެރަވެއްޖެއެވެ. މަލްޝާގެ ކަމެއް ދެން ދުވަހަކުވެސް ހަނދާން ނައްތާ ނުލުމަށް ޝިޔާޒް ހިތުަގައި އަޒުމް ކަނޑައެޅިއެވެ.\n” ކޮންކަމަކާ ތި ވިސްނަނީ؟……” ފެންވަރައިގެން ފާޙާނައިން ނުކުމެ އެނދުގައި އިށިންނަމުން ނަޖުވާ ޝިޔާޒާއި ސުވާލު ކުރިއެވެ. ނަމަވެސް ޝިޔާޒަށް އެސުވާލުގެ އަޑު އިވުނުހެނެއް ހިއެއްނުވެއެވެ. ޝިޔާޒް އަދިވެސް އޮތީ އެޚިޔާލުގެ ތެރޭގައެެވެ. ” ޝިޔާޒް!” ނަޖުވާ ތަންކޮޅެއް ބާރަށް ގޮވައިލިއެވެ. ޝިޔާޒް ސިހިފައި ކަހަލަ ގޮތަކަށް ނަޖުވާގެ މޫނަށް ބަލައިލިއެވެ.\n” ކޮން ހިޔާލެއްގެ ތެރެއަށް ގެއްލިފައި ތިއޮތީ؟….. އޮފީހުން އައިގޮތަށް އެއްޗެހިވެސް ބަދަލުނުކޮށް ތިއޮތީ….. މިއަދު މާ ބޮޑަށް މަސައްކަތް ބުރަ ދުވަހަކީތަ؟…..” ނަޖުވާ ވަހަކަ ދައްކަމުން ޝިޔާޒްގެ ގަމީހުގެ ގޮށްތައް ނައްޓަން ފެށިއެވެ. ” އެއްޗެހި ބަދަލުކޮށްދޭން އަހަރެންގެ އަންހެނުން ތިހުރީނު…….” ސަމާސާ ރާގަކަށް ޝިޔާޒް ބުންޔެވެ. ” އަންހެނުން ހުރިހާ ކަމެއް ކޮށްދޭނޭ ކިޔާފަ އަމިއްލަ އަތުން އެއްވެސް ކަމެއް ކޮށްގެން ނުވޭދޯ….” ޝިޔާޒްގެ ގަމީސް ކޮނޑުގައި އަޅުވަމުން ނަޖުވާ ވާހަކަ ދެއްކިއެވެ. ” ތިހާ ކަންނެތް ވާކަށް ނުވާނެ..”\n” އަހަރެން ކަންނެތްތަ؟…. އަހަރެން ކަންނެތްނަމަ ވަޒީފާ އަކަށްވެސް ނުދާނެ އެއްނު….”\n” ހަމައެކަނި ވަޒީފާއަށް ދިއުމުން ހުރިހާކަމެއް އެނިމުނީ އެއްނޫން……. އަމިއްލަ ކަންތައްތައްވެސް ކުރަންޖެހޭނެ…… އޭރުން މުރާލި މިހަކަށް ވާނީ…… އެހެން ނޫނީ އަހަރެން ބުނާނީ ތީ ކަންނެތް މީހެކޭ…”\n” ތީ… އަބަދުވެސް ނަޖޫ ބުނާވާހަކައެއްނު…..” ޝިޔާޒް ހިނިތިންވެލިއެވެ. ” ނަޖޫއަށް ދުވަހަކުވެސް އަހަރެން މުރާލި މީހަކަށް ނުވާނެ….”\n” ދެން ތިވާހަކަ ހުއްޓާލާ!… ތިކަމާ ބެހޭގޮތުން ކިތައްމެ ވަރަކަށްވެސް ވާހަކަާ ދެއްކިދާނެ……އެންމެ ފަހުން ނިމޭނީ ޝިޔާޒް ރުޅިއައިސްގެން……އެއީ އެއްނު ގިނަފަހަރަށް ވާގޮތަކީ…..” އެ މައުޟޫއަށް އިތުރަށް ވާހަކަ ދައްކާކަށް ނަޖުވާ ބޭނުމެއް ނުވިއެވެ. އެއީ ޝިޔާޒްގެ ގޮތް ރަނގަޅަށް ނަޖުވާ އަށް އިނގޭތީއެވެ.\n” ކޮބާ މަލޫ؟……” ނަޖުވާ އެހިއެވެ. ” ސިޓިންގ ރޫމްގައި ކާޓޫން ބަަލަން އެބައިން….. އަހަރެން މިއިނީ ވަރަށް ދެރަވެފަ… މިއަދު އަހަރެން ހަނދާންނެތިގެން މަލޫ އަށް އައިސް ކްރީމް ނުގެނެވުނީތީ…” ޝިޔާޒް ބުންޔެވެ.\n” މިއަދު ހަނދާންނެތިގެން އައިސް ކްރީމް ނުގެނެވުނީ….މާދަމާ ކަންނޭނގެ އަަހަންނާ މަލޫ މަތިން ޝިޔާޒް ހަނދާން ނައްތާާލާނީ…” ” ތީ… ދުވަހަކުވެސް ނުވާނެކަމެއް…. އަހަރެން ކިހިނެއް އަހަރެންގެ ލޯބިވާ އަނބިމީހާއި ދަރިފުޅު މަތިން ހަނދާން ނައްތާލާނީ؟…. ދުވަހަކުވެސް ހަނދާން ނުނެތޭނެ ވަރަށް ނަޖޫ އަހަންނަށް ލޯބިވެސް ދެމެއްނު…”\n” ތިގޮތަށް ބުނާ ކިތައް ފިރިހެނުން އެމީހުންގެ ލޯބިވާ އަނބިމީހާއާ ދަރިން މަތިން ހަނދާން ނައްތާލަނީ؟….” ނަޖުވާ ބުންޏެވެ. ” އެއީ އެހެން ފިރިހެނުން ނެއްނު… އެހެން މީހުންނާއި އަހަންނާއި ވަރަށް ތަފާތުވާނެ…. ނަޖޫއަށް އަދިވެސް އަހަރެން ދަހެއްނުވޭދޯ؟….” ޝިޔާޒް އެހެން ބުނަމުން ނަޖުވާ ގައިގައި ބައްދާލަމުން އެނދުގައި އޮށޯވެލިއެވެ.\nއޮފީސް ހުޅުވުން ޝިޔާޒްއާ ހަވާލު ކޮށްފައިވާ ހަފްތާއަށް ވާތީ ފަތިހު ފަހެއް ޖެހުމާއިއެކު ޝިޔާޒް ތެދުވެއްޖެއެވެ. ގަޑިއަށް ފަރުވާތެރި ވުމަކީ ޝިޔާޒް ވަރަށް ބޮޑަށް ސަމާލުކަން ދޭކަމެކެވެ. މިވީހާ ތަނަށޤ ޝިޔާޒް ދުވަހަކުވެސް އޮފީހަށް ގަޑިޖެހިގެންނެއް ނުދެއެވެ. ޝިޔާޒް ފާޙާނާ އަށް ވަދެ ފެންވަރައިގެން ނުކުތްއިރު މަލްޝާ އޮތީ ހޭލައެވެ.\n”ބައްޕާ!” މަލްޝާ ގޮވައިިލިއެވެ.\nޝިޔާޒް ހިނިތުންވެލިއެވެ. އަދި ގޮސް މަޑުމަޑުން މަލްޝާގެ ބޮލުގައި ފިރުމާލުމަށްފަހު ނިތްކުރީގައި ބޮސްދިނެވެ. ” ބައްޕަ ތިއުޅެނީ އޮފީހަށް ދާންދޯ؟….” މަލްޝާ އެހިއެވެ. ” އާނ! ބައްޕަ މިއުޅެނީ އޮފީހަށްދާން…” ޝިޔާޒް ހިނިތުން ވެލިއެވެ. ” ބައްޕަ މިއަދު މަލޫއަށް ކޯއްޗެއް ގެނެސްދޭނީ؟….” މަލްޝާ އެހިއެވެ. ” ކޯއްޗެއް ގެނެސްދޭންވީ ؟… އައިސް ކްރީމްތަ؟… ޗޮކްލެޓްތަ؟…” ޝިޔާޒް ސުވާލު ކުރިއެވެ.\n” މަލޫ މިއަދު ބޭނުމީ ޗޮކްލެޓް….”\n” އެންމެ ރަނގަޅު… ބައްޕަ އޮފީހުން ނިމިގެން ގެއަށް އަންނަމުން ދަރިފުޅަށް ޗޮކްލެޓް ގެނެސްދޭނަން އިނގޭ!…” ޝިޔާޒް އަނެއްކާވެސް މަލްޝާގެ ބޮލުގައި ފިރުމައިލިއެވެ. ” ބައްޕަ ހާދަ ރަނގަޅޭ…” މަލްޝާ ހިނިތުންވެލަމުން ޝިޔާޒްގެ އަތުގައި ހިފަހައްޓަައިލިއެވެ. ” ދަރިފުޅުދެކެ ބައްޕަ ވަރަށް ލޯބިވޭ….” ޝިޔާޒް ހިނިތުންވެލަމުން ބުންޏެވެ. އެވަގުތު މަލްޝާގެ މޫނަށް ވެރިވީ އުފާވެރިކަމެވެ.\nޝިޔާޒް ރީތިވެ ނިމުނުއިރު ނަޖްވާ ހުރީ ސައިތައްޔާރުކޮށްފައެވެ. ޝިޔާޒްގޮސް ސައިބޯން އިށީނެވެ. ޝިޔާޒް ސައިބޮމުން ދިޔައިރު ނަޖްވާ ޝިޔާޒްގެ ގަމީސް ރީތިކޮށް އަދި ޓައީ ރަނގަޅު ކޮށްދެމުން ދިޔައެވެ. ނަޖުވާގެ ރަނގަޅުވާހަކަ ޝިޔާޒް އޮފީހުގެ މުވައްޒަފުންގެ ގާތުވެސް ދައްކައެވެ.އެއީ ސަބަބުތަކެއް ނެތިއެއްނޫނެވެ. ޝިޔާޒް ދެކޭގޮތުގައި ނަޖުވާ އަކީ ރަންގަނޑެކެވެ. ނަޖުވާ ކަހަލަ ރަނގަޅު ބައިވެރިއެއް މީހަކަށް ނުލިބޭނެއެވެ. ނަޖުވާ ކިތައްމެ ރަނގަޅުވިޔަސް ނަޖުވާގެ މައްސަލަތަކެއްވެސް އެބަހުއްޓެވެ. އެއީ ބައެއްފަހަރު ޝިޔާޒް ވަރަށް ދެރަވާކަމެކެވެ.\n” މިއަދު އޮފީހުން އާދެވޭނީ ތަންކޮޅެއްލަހުން…” ސައިބޮއި ނިމުުމުން ޝިޔާޒް ބުންޏެވެ.\n” މައްސަލައެއްނެތް …. އަހަރެން ޝިޔާޒް އަންނަންދެން މެންދުރު ނުކައި އިންތިޒާރު ކުރާނަން….. ޝިޔާޒާއެކު ނޫނީ މެންދުރު ކާހިތެއްނުވޭ… އާދެވުނުހާ އަވަހަކަށް އަންނާތި!…” ޝިޔާޒްގެ މޭގައި ބޯޖައްސާލަމުން ނަޖުވާ ބުންޏެވެ.\nޝިޔާޒް ގެއިން ނުކުންނަން ހިނގައިގަތެވެ. ނަޖުވާ ހިނިތުންވެލައިގެން ޝިޔާޒް ދާތަން ބަލަން ހުއްޓެވެ.\nއޮފީހުގެ މުވައްޒަފުން އޮފީހަށް ހާޒިރުވެ ހާޟިރީގައި ސޮއި ކުރަމުން ދިޔައިރު ޝިޔާޒް އިނީ ކޮމްޕިއުޓަރ ކައިރީގައި ކުއްޖަކާ ޗެޓް ކުރާށެވެ. އިރުކޮޅަކުން ޝިޔާޒް ތެދުވެގެންގޮސް އޮފީހުގެ މަސައްކަތްތައް ފެށިއެވެ.\nޝިޔާޒަކީ އޮފީހުގެ މަސައްކަތްތައް ވަރަށް ފަރުވާތެރިކަމާއި އެކު ކުރާ މުވައްޒަފެކެވެ. އަދި ހުރިހާ މުވައްޒަފުންނާ ވެސް ވަރަށް ގުޅޭ އެކުވެރި ހިތްހެޔޮ މިޒާޖެއްގެ މީހެކެވެ. އެހެންކަމުން އޮފީހުގެ ހުރިހާ މުވައްޒަފުންވެސް ޝިޔާާޒާއި ވަރަށް އެކުވެރިކަމާއެކު ވާހަކަ ދައްކައެވެ.\nޝިޔާޒް ވަރަށް އަވަދިނެތި މަސައްކަތުގައި އިންދާ މޯބައިލް ފޯން ރިންގްވާން ފެށިއެވެ. ޝިއާޒް ފޯން ނަގާފައި ބަލާލިއެވެ. ގުޅަނީ ޝިޔާޒް ނުދަންނަ ނަންބަރަކުންނެވެ. ” ކާކުބާ؟..” ޝިޔާޒޒް ހިތައްއެރިއެވެ. ޝިޔާޒް ފޯން ނަގައި ކަންފަތުގައި ޖައްސައިލިއެވެ.\n” ހެލޯ!..” ޝިޔާޒް ބުންޏެވެ.\n” ހަލޯ!…” އެކޮޅުން ޝިޔާޒަށް އިވުނީ އަންހެނެއްގެ އަޑެވެ.\nWoooow v beautiful… ❤ Shiya\nNext part please soon ingey\nKoba aneh story thaheehchehi ves miadhu up kohlaba…. komme dhuvahaku ves check kuran😥\nvaaakaiga vaa gotheh adhi ehvx varakah neynge.. bt heevey reethi vaahakaeh hn.. waiting for another part\ndhenhuri vaahakathakuge next part thah up kohladheynan…. thanks\nVaahaka nimen dhenn genes dheyne kamah ummeedhu kuran\ni wonder whoa‘Brainless’ can readadtory and understand it. haahaa…. BTW story habeys ingey Shiya… plzz aneh story thakuge next part mirey up koh dhee ba!!!!!!!!!


FIFA Ge Usuul Thakaa Hilaafu Vi Namaves City Ah Transfer Ban Eh Naadhey - Vaguthu\nކޮވިޑް-19: ރާއްޖެ އިން ފައްސިވާ މީހުންގެ އަދަދަށް މަޑުޖެހުމެއް، ނަމަވެސް ނުރައްކާ ބޮޑު! - 19 ގަޑިއިރު ކުރިން\n9 މަސް ކުރިން ( އޮގަސްޓް 14, 2019 )\nފޮޓޯ" އޭއެސްއެޕް ފޮޓޯގްރަފީ\nޒުވާން ކުޅުންތެރިން ސޮއިކުރުވުމުގައި އޮންނަ ފީފާގެ އުސޫލްތަކާ ހިލާވިކަމަށް މެންޗެސްޓާ ސިޓީން އެއްބަސްވި ނަމަވެސް، އެ ކްލަބަށް ޓްރާންސްފާ ބޭންއެއް ނައިސް ސަލާމަތް ވެއްޖެއެވެ.\nފީފާއިން ސިޓީއަށް ދީފައިވާ އަދަބަކީ 315،000 ޕައުންޑުން ޖޫރިމަނާ ކުރުމެވެ. ފީފާއިން ބުނެފައި ވަނީ ސިޓީން ހިލާފުވެފައި ވަނީ ޗެލްސީންވެސް ހިލާފުވި 19 ވަނަ މާއްދާއާ ކަމަށެވެ. އެއީ ބައިނަލްއަގުވާމީ ޓްރާންސްފާތަކުގައި ގެންނަ ކުޅުންތެރިޔާއަށް 18 އަހަރު ވާން ޖެހޭނެ ކަމަށް ބުނެފައިވާ މާއްދާއެވެ. ފީފާއިން ސިޓީއަށް އަދަބު ދީފައި ވަނީ 2016 ވަނަ އަހަރު އެ ކްލަބުން ކޮށްފައިވާ ޓްރާންސްފާއެއްގެ މައްސަލައިގައެވެެ.\nލަފާކުރެވޭ ގޮތުގައި އެއީ ގާނާގެ ޑްރީމް ފުޓްބޯލް އެކަޑެމީން ސިޓީން ގެންދިޔަ ސިއެރާ ލިއޯންގެ ޖޯޖު ޑޭވިސްއާއި ގާނާގެ ޑޮމިނިކް އޮޑޫރޭ 18 އަހަރު ނުވަނީސް ކުޅުވި މައްސަލައިގައެވެ. ފީފާއިން 18 އަހަރުން ދަށުގެ ކުޅުންތެރިންގެ ޓްރާންސްފާގެ ހުރިހާ ކަމެއްވެސް ވަރަށް ގާތުން، ހަރުކަށިކޮށް ބަލަމުންދާއިރު، ޗެލްސީ ދެ ޓްރާންސްފާ ސީޒަނަށް ބޭން ކުރީވެސް އެ މާއްދާގެ ދަށުންނެވެ.\nދެ ކްލަބުންވެސް އެއް މާއްދާއަކާ ހިލާފުވެފައިވާއިރު، ދެ އަދަބެއް އައީ ކީއްވެގެންތޯ ގިނަ ބަޔަކު ދަނީ ސުވާލު އުފައްދަމުންނެވެ. ޗެލްސީގެ އަދަބު އިސްތިއުނާފް ކުރުމުންވެސް ކޯޓު އޮފް އާބިޓްރޭޝަން ފޯ ސްޕޯޓްސްއިން ވަނީ ދަމަހައްޓާފައެވެ.\nފީފާގެ ގަވާއިދު ބުނާގޮތުން 18 އަހަރު ނުވާ ކުއްޖަކު ކްލަބަކަށް ގެންދާ ނަމަ، އެ ކުއްޖެއްގެ އާއިލާވެސް ކުއްޖާއާއެކު ދާން ޖެހެއެވެ. އަދި ފީފާގައި ބުނާ މިންގަނޑަކަށް ދިރިއުޅުމުގެ މިންގަނޑާއި ތައުލީމީ މިންގަނޑު ބައްޓަން ކުރަން ޖެހެއެވެ. އަދި އެ އާއިލާއިން ދިރިއުޅެން ޖެހެނީ ކްލަބާ 100 ކިލޯމީޓަރަށްވުރެ ދުރު ނުވާނެ ހިސާބެއްގައެވެ.\nސިޓީ ސަސްޕެންޑް ކުރި މައްސަލައިގެ އަޑު އެހުން ޖޫން މަހަށް ތާވަލުކޮށްފި\nޓިކެޓްގެ ރިފަންޑް ދޭން މެންޗެސްޓާ ސިޓީ އިން ނިންމައިފި\nސިޓީން 16 އަހަރުގެ ޑިފެންޑަރެއްގެ ސޮއި ހޯދައިފި


ޖަލަަށް ފެނުގެ ހިދުމަތްދޭން ފެން ޕްލާންޓެއް ބަހައްޓައި، އެކަމަށް ހާއްސަ ކުންފުންޏެއް އުފައްދައިފި | Jazeera\tޖަލަަށް ފެނުގެ ހިދުމަތްދޭން ފެން ޕްލާންޓެއް ބަހައްޓައި، އެކަމަށް ހާއްސަ ކުންފުންޏެއް އުފައްދައިފި - Jazeera\nޖަލަަށް ފެނުގެ ހިދުމަތްދޭން ފެން ޕްލާންޓެއް ބަހައްޓައި، އެކަމަށް ހާއްސަ ކުންފުންޏެއް އުފައްދައިފި\nސަދާ ސައީދު May 5, 2019 55 views0\nހުކުމް ތަންފީޒު ކުރަމުންދާ ގައިދީންނާއި އެކި މައްސަަލަތަކުގައި ބަންދުކޮށްފައިވާ ގައިދީންނަށް ބޯފެން ފޯރުކޮށްދޭން ކުަރަން ޖެހޭ ހަރަދު ކުޑަކުރަން، ވަކިން ހާއްސަ ފެން ޕްލާންޓެއް މާފުށީ ޖަލުގައި ބަހައްޓައިފިއެވެ.\nއަލަށް އުފެއްދި ކުންފުނިން މާފުށީ ޖަލުގައި ބެހެއްޓި ފެން ޕްލާންޓް މިއަދު ހުޅުއްވައިދެއްވީ ހޯމް މިނިސްޓަރު އިމްރާން އަބްދުﷲ އެވެ.\nކަރެކްޝަނަލް ސާވިސްއިން ހާމަކުރެއްވި ގޮތުގައި "ޕްރިސް ވޯޓާ"ގެ ނަމުގައި ކުންފުންޏެއް އުފެއްދީ މޯލްޑިވްސް ކަރެކްޝަނަލް ސާވިސްގެ ދަށުން ހިންގާ ކޯޕަރޭޓިވްއެއް ކަމަށްވާ ޕްރިސްކޯ އާއި ފެނުގެ ހިދުމަތް ދޭ އަމިއްލަ ކުންފުންޏަކުން ގުޅިގެން ކަމަށެވެ.\nޖަލުގައި ފެން ޕްލާންޓެއް މި ބެހެއްޓީ، ހޯމް މިނިސްޓްރީން ބުނި ގޮތުގައި، ގައިދީންނަށް ދައުލަތުން އެންމެ ބޮޑު ހަރަދެއް ކުރަން ޖެހެނީ ސާފު ބޯފެން ފޯރުކޮށްދޭން ކަމަށް ވާތީ އެ ހަރަދު ކުޑަކުރުމުގެ ގޮތުންނެވެ.\nމީގެ އިތުރުން އެ މިނިސްޓްރީން ބުނި ގޮތުގައި ގައިދީންގެ ބޯފެނަށް ދައުލަތުން އަހަރަކު ކުރަމުން އައި 31.2 މިލިޔަން ރުފިޔާގެ ހޭދަ، އާ ފެން ޕްލާންޓާ އެކު ގާތްގަނޑަކަށް ތިން މިލިޔަން ރުފިޔާ އަށް ދަށްވެގެންދާނެކަމަށެވެ.


Dhevvadhoo Ihaa: Fassi Veydhana 78 Ah - Vaguthu\nގއ. ދެެއްވަދޫން މިހާތަނަށް ކޮވިޑް-19 އަށް ފައްސިވި މީހުންގެ އަދަދު 78 އަށް އަރައިފިއެވެ.\nހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) އިން ރޭ ބޭއްވި ނޫސްވެރިންގެ ބައްދަލުވުމެއްގައި ވާހަކަ ދައްކަވަމުން އެެ ސެންޓަރުގެ ތަރުޖަމާނު ޑރ. ފާތުމާތު ނަޒްލާ ރަފީގް ވިދާޅުވީ، މި އިހަލުން އެންމެެ ގިނަ މީހުން ފައްސިވެފައި ވަނީ ދެއްވަދޫ އިން ކަމަށާއި މިހާތަނަށް ދެެއްވަދޫއިން 71 މީހަކު މި ބައްޔަށް ފައްސިވެފައިވާ ކަމަށެެވެެ.\n"މިހާތަނަށް މި ކްލަސްޓަގެ ޖުމްލަ 476 ކޮންކްޓުން ވަނީ ފާހަގަވެފައި. ކްލަސްޓައާ ގުޅިގެން ޓެސްޓު ހެދުމަށް މިހާތަނަށް ޖުމްލަ 14،013 ސާމްޕްލްވަނީ ނަގާފައި." ނަޒްލާ ވިދާޅުވިއެވެ.\nއެ އަތޮޅުގެ ވެރިރަށް ވިލިނގިއްޔާއި، ދާންދޫ މި އިހަލާއި ގުޅިގެން މޮނިޓަރިން ހާލަތަށް ވެސް ގެނެސްފައިވެއެވެ. ވިލިނގިލިން ތަރުތީބެއް ނެތި ނެގި ސުންކުތައް ނައްސިވުމާ ގުޅިގެން އެ ރަށުގައި އޮތް މޮނިޓަރިންގެ ހާލަތު މިހާރު ވަނީ އުވާލައިފައެވެ. އެކަމަކު ދާންދޫ އަދިވެސް އޮތީ މޮނިޓަރިން ހާލަތުގައެވެ.\nދެއްވަދޫން ކޮވިޑް-19 ފެނިފައި ވަނީ މިދިޔަ މަހު 24 ވަނަ ދުވަހު ކަރަންޓީންގައި ހުރި ކުއްޖަކު ފައްސިވި ފަހުންނެވެ. އެ ރަށުން ފަހުން ވަކި ތަރުތީބެއް ނެތި ސުންކު ނަގާފައިވެއެވެ. އަދި އެ ރަށުން ގިނަ ބަޔަކު ފައްސި ވެެސްވިއެވެ.\nދެއްވަދޫ ވޭދަނަތަކާ ގުޅިިގެން ގއ. އަތޮޅުގެ ބައެއް ރަށްތަކުގައި ބަލީގެ ނުރައްކާ ވަނީ ބޮޑުވެފައެވެ. އެގޮތުން މިހާތަނަށް މި އިހާއާ ގުޅޭ 70 އަށްވުރެ ގިނަ ވޭދަނަތައް އެ އަތޮޅުގެ ރަށްތަކުން ފެނިފައިވެއެވެ. މި ވޭދަނަތައް ފެނިފައިވާ ރަށްތަކުގެ ތެރޭގައި، ދެއްވަދޫ، ގއ. ވިލިނގިލި އަދި ދާންދޫ ހިމެނެއެވެ. މީގެ އިތުރުން، މި އިހާއާ ގުޅޭ މީހަކު ހުޅުމާލެއިންވެސް ފައްސިވެފައި ވެއެވެ.


MMPRC in WTM 2019 ge pre meeting baahvaifi\nއެމްއެމްޕީއާރުސީން ޑަބްލިއުޓީއެމް 2019 ގެ ޕްރީ މީޓިން ބާއްވައިފި\nމި އަހަރުގެ މި ފެއާރގައި ޖުމްލަ 63 ކުންފުންޔަކުން 161 ބައިވެރިން ވަނީ ބައިވެއިވެފަ\nކ. މާލެ | 29 އޮކްޓޯބަރ 2019 | އަންގާރަ 08:42 | 2,175\nޑަބްލިއުޓީއެމް 2019 ގެ ޕްރީ މީޓިން ތެރެއިން - އެމްއެމްޕީއާރްސީ\nމޯލްޑިވްސް މާރކެޓިން އެންޑް ޕީއާރް ކޯޕަރޭޝަން (އެމްއެމްޕީއާރްސީ) އިން މި ނޮވެމްބަރު މަހުގެ 4-6 އަށް އިނގިރޭސި ވިލާތުގެ ލަންޑަންގައި ކުރިއަށްދާ ވާރލްޑް ޓްރެވަލް މާރކެޓް (ޑަބްލިއުޓީއެމް) ގައި ބައިވެރިވާ ފަރާތްތަކައް ޢަމާޒުކޮށްގެން ޑަބްލިއުޓީއެމް ޕްރީ މީޓިން ބާއްވައިފި އެވެ.\nޑަބްލިއުޓީއެމް ޕްރީ މީޓިން ކުރިއަށް ދިޔައީ ސޯލްޓް ކެފޭ އެންޑް ރެސްޓޯރަންޓްގައެވެ.\nއެމްއެމްޕީއާރުސީން ބުނީ ޑަބްލިއުޓީއެމް ޕްރީ މީޓިން ބޭއްވުމުގެ މަޤްޞަދަކީ މި ފެއަރގައި ރާއްޖެއިން ބައިވެރިވާ ފަރާތްތަކައް ފެއަރއާއި ގުޅޭ މުހިއްމު މަޢުލޫމާތު ފޯރުކޮށްދިނުން ކަމަށާއި އޭގެތެރޭގައި މިއަހަރު ރާއްޖެއިން ފެއަރގައި ކުރިޔަށް ގެންދިއުމަށް ހަމަޖެހިފައިވާ ޙަރަކާތްތައް ހިމެނޭ ކަމަށެވެ.\nމި އަހަރުގެ ފެއަރގައި ޖުމްލަ 63 ކުންފުންޏަކުން 161 ފަރާތަކުން ބައިވެއިވެފައިވެއެވެ. މިއީ ރާއްޖެ ޑަބްލިއުޓީއެމްގައި ބައިވެރިވާ 35 ވަނަ އަހަރެވެ.\nޑަބްލިއުޓީއެމް އަކީ ދުނިޔޭގެ ފަތުރުވެރިކަމުގެ ދާއިރާގައި ހިނގާ އެންމެ ބޮޑު އެއް ފެއަރއެވެ. 39 ވަނަ ވަނަ ޑަބްލިއުޓީއެމް ފެއަރގައި ދުނިޔޭގެ އެކި ޤައުމުތަކުން ޖުމްލަ 5000 ބައިވެރިން ޓެކްނޮލޮޖީ ދާއިރާ އަދި އަމިއްލަ ފަރާތްތަކުން ތަމްސީލުވާއިރު، 51،000 ފަތުރުވެރިކަމާއި ބެހޭ މާހިރުންނާއި، މިދާއިރާގެ އިސް ކުންފުނިތަކާއި، ނޫސްވެރިންނާއި އައިޓީ ދާއިރާގެ ނުފޫޒުގަދަ ފަރާތްތަކާއި ބައްދަލުވެ މުޢާމަލާތްކުރެވިގެން ދާނެ ކަމަށް އެމްއެމްޕީއާރުސީން މަޢުލޫމާތު ދެއެވެ.\nއިނގިރޭސި ވިލާތަކީ ރާއްޖެއަށް އެންމެ ގިނައިން ފަތުރުވެރިން ދަތުރުކުރާ އެންމެ ބޮޑު އެއް މާރކެޓެވެ. ރާއްޖެއަށް ޒިޔާރަތްކުރާ ފަތުރުވެރިންގެ ޢަދަދަށް ބަލާލާއިރު މިއަހަރުގެ ޖެނުއަރީން ފެށިގެން ސެޕްޓެމްބަރު މަހުގެ ނިޔަލަށް ރާއްޖެއަށް ފަސް ވަނައަށް އެންމެ ގިނައިން އެތެރެވެފައިވަނީ އިނގިރޭސިވިލާތުގެ ފަތުރުވެރިންނެވެ. މިއީ މުޅި މާރކެޓްގެ % 7.3 އެވެ.


އަތޮޅު ދުވުމުގައި ބައިވެރިވުމަށް އިތުރު ފުރުސަތެއް ހުޅުވައިފި | Sandhaanu\nއަތޮޅު ދުވުމުގައި ބައިވެރިވުމަށް އިތުރު ފުރުސަތެއް ހުޅުވައިފި\nއުރީދޫ މޯލްޑިވްސް އިން “އަތޮޅު ދުވުން 2021” ގެ ނަމުގައި ބާއްވާ ދުވުމުގެ މުބާރާތުގައި ބައިވެރިވުމުގެ އިތުރު ފުރުސަތެއް ހުޅުވާލައިފިއެވެ.\nއުރީދޫއިން ބުނީ އަތޮޅު ދުވުން މުބާރާތުގައި އަލުން ބައިވެރިވުމުގެ ފުރުސަތު ހުޅުވާލައިފައި ވާ ކަމަށާ، މި ފުރުސަތު ހުޅުވައިލީ ދުވުމުގައި ބައިވެރިވުމަށް ގިނަ ބަޔަކު އެދެމުން ދިއުމާ ގުޅިގެން ވީހާވެސް ގިނަ ބަޔަކަށް ފުރުސަތު ދިނުމުގެ ގޮތުން ކަމަށެވެ.\nއުރީދޫން ބުނީ މި މުބާރާތުގައި ބައިވެރިވާން ބޭނުންވާ ފަރާތްތަކަށް މިހާރު ވާނީ އަންނަ ހޮނިހިރު ދުވަހާ ހަމައަށް އެ ފުރުސަތު ހުޅުވާލާފައި ކަމަށެވެ.\nއުރީދޫގެ އޮންލައިން ޕޯޓަލް މެދުވެރިކޮށް ރަޖިސްޓްރީ ވެވޭ މި ދުވުމުގެ ހަރަކާތުގައި ރަޖިސްޓްރީވާ ދުވުންތެރިން ފޭސްބުކް، ޓްވިޓާ އަދި އިންސްޓަގްރާމްގައި އަންނަ ހޮނިހިރު ދުވަހުގެ މެންދަމު 12:00 ޖެހުމުގެ ކުރިން ވާޗުއަލް ބިބް ޝެއާކޮށްގެން އަތޮޅު ދުވުމުގެ ޓީޝާޓެއް ހޯދުމުގެ ފުރުސަތު ވެސް އުރީދޫ އިން ވަނީ ހުޅުވާލާފަ އެވެ.\nމި ދުވުމުގެ ހަރަކާތަކީ އުރީދޫ މޯލްޑިވްސްގެ 16 ވަނަ އަހަރީ ދުވަސް ފާހަގަ ކުރުމުގެ ގޮތުން ކުރިއަށް ގެންދާ ހާއްސަ ހަރަކާތް ތަކުގެ ތެރޭގައި ބާއްވަން ހަމަޖައްސާފައިވާ ހާއްސަ ހަރަކާތެއްކަމަށްއުރީދޫން އިން ބުނެއެވެ.\nމި ދުވުމުގައި ދުވަސް ރެޖިސްޓާ ކުރާ ދުވުންތެރިން ދުވުން ސްޓްރާވާ އެޕާއި ގާމިން ކަނެކްޓް އަދި ރަންޓާސްޓިކް އަދި ނައިކް ރަން ކްލަބް ނުވަތަ ރަންކީޕާ އެޕްލިކޭޝަން މެދުވެރިކޮށް ޓްރެކްކޮށް، ނިންމާފައިވާ ރަން ރޫޓްގެ ސްކީންޝޮޓް، ކޮންފަރމޭޝަން މެސެޖާއިއެކު ލިބުނު ލިންކަށް އަޕްލޯޑް ކުރުމުން ޑިޖިޓަލް މެޑަލެއް ލިބޭނެ އެވެ


Islamic financing ge dhaairaa kuri eruvumah training program thakeh - vNews.mv\nއިސްލާމިކް ފައިނޭންސިންގެ ދާއިރާ ކުރިއެރުވުމަށް ޓްރެއިނިން ޕްރޮގްރާމެއް ފަށައިފި\nމަރްޔަމް ލީން 25 November 2019, 12:57\nރާއްޖޭގައި އިސްލާމިކް ފައިނޭންސިންގެ ދާއިރާ ކުރިއެރުވުމަށް ޓްރެއިނިން ޕްރޮގްރާމެއް، ކެޕިޓަލް މާކެޓް ޑިވޮލޮޕްމެންޓް އޮތޯރިޓީ (ސީއެމްޑީއޭ) އިން ފަށައިފި އެވެ.\nމިއަދުންފެށިގެން މިމަހުގެ 27 ގެ ނިޔަލަށް ކުރިޔަށްގެންދާ މި ޓްރެއިނިން ޕްރޮގްރާމަކީ އިސްލާމިކް ޑިވެލޮމްޕަންޓް ބޭންކް، އައިޑީބީގެ އިސްލާމިކް ރިސަރޗް އެންޑް ޓްރެއިނިންގ އިންސްޓިޓިއުޓް، "އިރްތީ" އާއި ގުޅިގެން ކުރިޔަށްގެންދާ ޕްރޮގްރާމެކެވެ.\nރާއްޖޭގެ ސްޓޮކް އެކްސްޗޭންޖުގައި ލިސްޓުކުރެވިފައިވާ ގިނަ ކުންފުނިތަކުން ބައިވެރިވާ މި ޕްރޮގްރާމުގައި އައިޑީބީގެ އިސްލާމިކް ރިސަރޗް އެންޑް ޓްރެއިނިންގ އިންސްޓިޓިއުޓްގެ ތަޖްރިބާކާރު ބޭފުޅުން މައުލޫމާތު ދެއްވާނެ ކަމަށް ސީއެމްޑީއޭއިން ބުނެއެވެ.\nއިސްލާމިކް ފައިނޭންސްގެ ދާއިރާގައި މަސައްކަތްކުރާ ފަރާތްތަކަށާއި މިދާއިރާ ތަރައްޤީކޮށް ކުރިއެރުވުމުގައި ޙަރަކާތްތެރިވާ ސަރުކާރުގެ ކަމާބެހޭ އިދާރާތަކުގެ މުވައްޒަފުންނަށް އަމާޒުކޮށްގެން ބާއްވާ މިޓްރެއިނިންގ ޕްރޮގްރާމްގައި، އަމިއްލަ ކުންފުނިތަކާއި ސަރުކާރުގެ ކަމާބެހޭ އިދާރާތަކުން 30 އަށް ވުރެ ގިނަ މީހުން ބައިވެރިވެފައިވެއެވެ.\nނޫސްވެެރިންނަށް މައުލޫމާތުދެއްވަމުން ސީއެމްޑީއޭގެ ހެޑް އޮފް އެޑިއުކޭޝަން އެންޑް ޓްރެއިނިންގ އަބްދުﷲ ޒަކަރިއްޔާ ވިދާޅުވީ ސީއެމްޑީއޭއާއި، އިރްތީ ގުޅިގެން ކޮންމެ އަހަރަކު އިސްލާމިކް ފައިނޭންސްއާއި ގުޅުންހުރި ޓްރެއިނިންގ ޕްރޮގާރާމުތައް ހިންގާކަމަށެވެ. އެގޮތުން މިދިޔަ އަހަރު އިސްލާމިކް ފައިނޭންސިންގެ ބޭސިކް ޕްރޮގާރާމެއް ބާއްވާފައިވާނެކަމަށާއި، މި އަހަރު ކުރިޔަށްދަނީ އެޑްވާންސްޑް ޕްރޮގްރާމެއްކަމަށެވެ.\nޗަންޕާ ސެންޓްރަލް ހޮޓެލްގައި ތިން ދުވަހުގެ މުއްދަތަށް ކުރިޔަށްދާ މި ޕްރޮގްރާމުގެ ޒަރިއްޔާއިން ރާއްޖޭގައި އިސްލާމިކް ފައިނޭންސްގެ ޕްރޮޑަކްޓްތައް އިތުރަށް ތަޢާރަފްކުރެވި ރާއްޖޭގެ އިސްލާމިކް މާކެޓް ކުރިއަށްގެންދިއުމަށް މަގުފަހިވާނެކަމަށް ސީއެމްޑީއޭއިން ބުނެއެވެ.


Prince Mohamed Meghan Ah 10.7 Million Rufiya Ge Kanfathulaa Ehcheh Dhehvi - Vaguthu\nމޭގަން މާކެލް، ޕްރިންސް ހެރީ އާއި ކައިވެނި ކުރި ފަހުން ތަފާތު ހަފްލާތަކާއި ބޮޑެތި ރަސްމިއްޔާތުތަކުގައި ބޭނުންކުރި ޑައިމަންޑް ކަންފަތުލާ އެއްޗަކީ ސައުދީ އަރަބިއްޔާގެ ވަލީއަހްދު މުހައްމަދު ބިން ސަލްމާން ހަދިޔާއަކަށް ދެއްވި އެއްޗެއް ކަމަށް އިނގިރޭސިވިލާތުގެ މީޑިއާތަކުން ރިޕޯޓް ކޮށްފިއެވެ.\nއިނގިރޭސިވިލާތުގެ މީޑިއާ ރިޕޯޓްތައް ބުނާ ގޮތުގައި ވަލީއަހްދު މުހައްމަދު ހަދިޔާއެއްގެ ގޮތުގައި ފޮނުވި ކަންފަތުލާ އެއްޗަކީ ފަސްލައްކަ ޕައުންޑްގެ އަގުހުރި ކަންފަތުލާ އެއްޗެކެވެ. އެއީ ދިވެހި ރުފިޔާ އިން ބަލާނަމަ ގާތްގަނޑަކަށް 10.7 މިލިއަން ރުފިޔާއެވެ.\nމޭގަން ބޭނުންކުރި ކަންފަތުލާ އެއްޗަކީ ވަލީއަހްދު މުހައްމަދު ދެއްވި ހަދިޔާއެއްކަމަށް އިނގިރޭސިވިލާތުގެ މީޑިއާތަކުން ބުނި ނަމަވެސް އިނގިރޭސިވިލާތުގެ ޝާހީ ގަނޑުވަރު ކެނިސްޓަން ޕެލަސް އިން ކުރިން ބުނެފައި ވަނީ މޭގަން ބޭނުންކުރި ކަންފަތުލާ އެއްޗަކީ ފަހުން އަނބުރާ ދޭ ގޮތައް މީހެއްގެ އަތުން ހޯދި އެއްޗެއް ކަމަށެވެ.\nމޭގަން ވަލީއަހްދު މުހައްމަދުގެ ހަދިޔާ ބޭނުން ކުރީ އެއީ ގައުމެއްގެ ވެރިއެއްގެ ފަރާތުން ލިބުނު ހަދިޔާއަކަށް ވެފައި އެފަދަ ހަދިޔާއެއް ވިއްކާލުން އެއީ ޤާނޫނީ ގޮތުން ކުރެވޭނެ ކަމަކަށް ނުވާތީއެވެ. އަދި ގައުމެއްގެ ވެރިއަކު ދެއްވި ހަދިޔާއެއް އަނބުރާ ރައްދު ކުރުން ވެސް އެއީ ހުތުރު ކަމަކަށް ވާތީ އެކަން ނުކުރީ ކަމަށް އިނގިރޭސިވިލާތުގެ މީޑިއާތަކުން ބުނެއެވެ.\nއިނގިރޭސިވިލާތުގެ މީޑިއާތަކުން މޭގަން އަށް މިހާރު ފާޑުކިޔުން އަމާޒުކޮށްފައި ވަނީ ނޫސްވެރިޔާ ޖަމާލް ޚަޝޯޣީ މަރާލުމުގައި ވަލީއަހްދު މުހައްމަދުގެ ބައިވެރިވުމާއި، އޭނާގެ ހުއްދަ އޮތްކަމަށް އެތައް ތުހުމަތެއް ކުރެވިފައި ވަނިކޮށް ވަލީއަހްދު މުހައްމަދުގެ ހަދިޔާއެއް މޭގަން ބޭނުން ކޮށްފައި ވާތީއެވެ.\nހަދިޔާ ލިބުނުއިރު ޖަމާލް ޙަޝޯޣީ މަރައެއް ނުލައެވެ. ނަމަވެސް ޚަޝޯޣީ މަރާލިތާ ތިން ހަފްތާ ފަހުން ވެސް މޭގަން ވަނީ ވަލީ އަހްދު މުހައްމަދު ހަދިޔާއަކަށް ދެއްވި ކަންފަތުލާ އެއްޗެހި ބޭނުން ކޮށްފައެވެ. އެކަން ކަށަވަރު ކުރެވޭނެ ފޮޓޯތައް ވެސް އެބަހުއްޓެވެ. ނަމަވެސް މިހާރު މޭގަންގެ އަތުގައި އެހަދިޔާ އޮތްކަން ނުވަތަ ނޫންކަން ކަށަވަރެއް ނުވެއެވެ.\nމޭގަން އަށް ވަލީއަހްދު މުހައްމަދު ދެއްވި ކަންފަތުލާ އެއްޗަކީ ހޮންކޮންގެ ބްރޭންޑެކެވެ. އެބްރޭންޑްގެ ކަންފަތުލާ އެއްޗެހި މިޝޭލް އޮބާމާ އާއި ޖެނިފާ ލޮޕޭޒް ފަދަ މީހުން ވެސް ބޭނުންކޮށްފައި ވެއެވެ.\nމާޗް 4, 2021 13:13\nމީހަކު ނޭފަތުކުރީގައި ހުށިޔާރު ކަމާއެކު ފޮރުވައިގެން ގެންގުޅޭ މަޑުކޮޅެއް ސެޓުކުރެވޭތޯ ޔޭޔޭ 3އިން 1 އިންސްޓަންޓް ކޮފީ ޕެކެޓަކުން ކޮފީދޭ ކުދިން އަދިވެސް ގިނައީ


Adopt Kuree Ahareh Fahun, Ihthifaagun2Kudhin Eh Bandu Eh Bafaa - Vaguthu\nއެޑޮޕްޓް ކުރީ އަހަރެއް ފަހުން، އިއްތިފާގުން ދެކުދިން އެއްބަޑު އެއްބަފާ\nބައެއް ކުދިންނަކީ ކޮންމެވެސް ސަބަބަކާ ހުރެ މައިންބަފައިންގެ ލޯބިން މަޙްރޫމްވެފައިވާ ކުދިންނެވެ. އަސްލު މައިންބަފައިންގެ ލޯބި ނުލިބުނަސް ބައެއް ފަހަރު ދަރިން ނުލިބޭ މީހުން ދަރިން އެޑޮޕްޓް ކުރުމާއިއެކު މަންމައެއްގެ ލޯބި ނުވަތަ ބައްޕައެއްގެ ލޯބި އެކުދިންނަށް ލިބެއެވެ. މިފަހަރުވެސް ކަން ހިނގާފައި މިވަނީ މިފަދަ ގޮތަކަށެވެ.\nކޭޓީ ޕޭޖްއަކީ ކައިވެންޏެއް ކުރުމަށް ފަހު ވަރިވުމާއި ގުޅިގެން ކައިވެނި މަތިން ފޫހިވެފައިވާ އަންހެނެވެ. ނަމަވެސް އޭނާވެސް ކުއްޖަކު ހޯދަން ބޭނުންވެއެވެ. މިހެންވެ އޭނާ ބޭނުންވީ ކުއްޖެއް އެޑޮޕްޓް ކުރާށެވެ. އުމުރުން 32 އަހަރުގައި މިއަންހެން މީހާ ކުއްޖަކު އެޑޮޕްޓް ކުރުމަށް ނިންމިއިރު، މަދު ދުވަސް ކޮޅެއްގެ ތެރޭގައި މިމީހާއަށް ފިރިހެން ކުއްޖަކުވަނީ ހޮސްޕިޓަލްއިން ހަދިޔާކޮށްފައެވެ. އަދި އޭގެ އަހަރެއްހާ ދުވަސް ފަހުން އަންހެއް ކުއްޖަކުވެސް މިމީހާ އެޑޮޕްޓް ކޮށްފައިވެއެވެ.\nމިހާރު މިދެކުދިންގެ ތެރެއިން ފިރިހެން ކުއްޖާއަށް 1 އަހަރުވެފައިވާއިރު، މި ދެކުދިންނަކީ އެއްބަޑު އެއްބަފާ ދެކުދިންކަން އެނގުނީ ޑީއެންއޭ ޓެސްޓްއެއް ހެދުމަށް ފަހުގައެވެ. ޑީއެންއޭ ހަދަން އޭނާ ނިންމާފައިވަނީ އެދެކުދިންގެ އުޅުން އެއްގޮތްވުުމުންނެވެ.


Saudi ge ehee aaeku hulhuvi Anti-terrorism center Malaysia ge...\nދުނިޔެ - މެލޭޝިއާ-ސައުދީ އަރަބިއްޔާ\nސައުދީގެ އެހީއާއެކު ހުޅުވި އެންޓި ޓެރަރިޒަމް ސެންޓަރު މެލޭޝިއާގެ ސަރުކާރުން ބަންދުކޮށްފި\nމި ސެންޓަރު ހުޅުވީ އޭރުގެ މެލޭޝިއާގެ ބޮޑުވަޒީރު ނަޖީބް ރައްޒާގުގެ ދައުރުުގައި، މާރޗް 2017 ގައި\nކ. މާލެ7އޯގަސްޓު 2018 | އަންގާރަ 18:07 4,098\nސައުދީގެ ރަސްގެފާނު ސަލްމާން ބިން އަބްދުލްއަޒީޒް - ހޭންޑްބޯލް އެސޯސިއޭޝަން\nސައުދީގެ އެހީއާއެކު މެލޭޝިއާގައި ގާއިމުކޮށްފައިވާ އެންޓި-ޓެރަރިޒަމް ސެންޓަރު، މެލޭޝިއާގެ އާ ސަރުކާރުން ބަންދުކުރުމަށް އަމުރުކޮށްފިއެވެ.\nމި ސެންޓަރު ބަންދުކުރުމަށް ވަކި ސަބަބެއް އަންގާފައިވާނުވާއިރު، މި ސެންޓަރު ބަންދުކުރަން މި ޖެހުނީ ހުޅުވިތާ 13 މަސްވެސް ނުވަނީހެއެވެ.\nމެލޭޝިއާގެ ޑިފެންސް މިނިސްޓަރު މުހައްމަދު ސަބޫ އާ ހަވާލާދީ ރިޕޯޓުތައް ބުނާގޮތުން، "ދަ ކިންގް ސަލްމާން ސެންޓާ ފޯ އިންޓަނޭޝަނަލް ޕީސް (ކޭ.އެސް.ސީ،އައި.ޕީ)" ގެ މަސައްކަތް މިހާރު ހުއްޓާލާފައިވާ ކަމަށާއި އަދި އެތަނުގެ މަސައްކަތްތައް ދެން ކުރާނީ "މެލޭޝިއަން އިންސްޓިޓިއުޓް އޮފް ޑިފެންސް އެންޑް ސެކިޔުރިޓީ" އިން ކަމަށެވެ.\nސައުދީގެ އެހީއާއެކު މެލޭޝިއާގައި ގާއިމުކޮށްފައިވާ އެންޓި-ޓެރަރިޒަމް ސެންޓަރު ބަންދުކުރި ސަބަބެއް މެލޭޝިއާގެ މިހާރުގެ ސަރުކާރުން ހާމަކޮށްފައިނުވާއިރު، ސަރުކާރުގެ މިއަަމަލަށް ފާޑުވިދާޅުވެ މެލޭޝިއާގެ ކުރީގެ ޑިފެންސް ހިޝާމުއްދީން ހުސެން ވިދާޅުވީ 2017 ގައި އޭރުގެ ސަރުކާރުން ހުޅުވި ސެންޓަރަކީ "ހައްދުފަހަނައަޅައި ދިޔުން" ހުއްޓުވުމަށް ވަރަށް މުހިއްމު ތަނެއް ކަމަށެވެ.\nމެލޭޝިއާގެ ކުރީގެ ބޮޑު ވަޒީރު ނަޖީބް ރައްޒާގުގެ ދައުުރުގައިި މެލޭޝިއާގައި ސައުދީގެ ނުފޫޒު ފޯރުވުމަށް މަސައްކަތް ކުރާ ކަމަށް ބައެއް ފާރަތްތަކުން ބުނެއެވެ.\nމެލޭޝިއާގައި މޭ 2018 ގައި ބޭއްވި އާއްމު އިންތިޚާބު ކާމިޔާބު ކުރައްވާ މިހާރު ވެރިކަމުގައި ހުންނެވި ބޭފުޅަކީ ޑރ. މާހާތީރް މުހައްމަދުއެވެ. މަހާތީރް ވަނީ 1981 އިން 2003 އަށް ވެސް މެލޭޝިއާގެ ބޮޑު ވަޒީރުކަން ކުރައްވާފައެވެ.


"Satte Pe Satta" ge remake Farah Khanaka noon | Mihaaru\n"ސައްތޭ ޕޭ ސައްތާ"ގެ ރިމެކް ފަރާ ޚާނަކަށް ނޫން\n20 ޑިސެމްބަރ 2019 - 08:41\nޑައިރެކްޓަރު ފަރާ ޚާން، ރޯހިތު ޝެޓީގެ ފިލްމު ކުންފުންޏަށް ހަދައިދޭ ފުރަތަމަ ފިލްމަކީ ކުރީގެ މަޝްހޫރު ފިލްމު "ސައްތޭ ޕޭ ސައްތޭ"ގެ ރިމޭކް ކަމަށް ބުނެ މީޑިއާތަކުގައި ދައްކަމުން ދިޔަ ވާހަކަތައް މުޅިން އެހެން ގޮތަކަށް ބަދަލުވެއްޖެ އެވެ.\nރޯހިތުގެ ކުންފުންޏަށް ހަތަރު ފިލްމެއް ހަދައިދޭން ނިންމައި، އެކަން މިދިޔަ ފެބްރުއަރީ މަހުގެ ތެރޭގައި އިއުލާންކުރި ފަހުން މީޑިއާތަކުން ބުނަމުން ދިޔައީ ފަރާ ހަދަން އުޅެނީ 1982 ގައި އަމީތާބް ބައްޗަން އާއި ހެމާ މާލިނީ ލީޑް ރޯލް ކުޅުނު "ސައްތޭ ޕޭ ސައްތާ"ގެ ރިމޭކް ކަމަށެވެ. އަދި މީގެ ކާސްޓާ ބެހޭ ގޮތުން ވެސް ގިނަ ވާހަކަތަކެއް މިހާތަނަށް މީޑިއާތަކުގައި އެކި ފަހަރު މަތިން ދެކެވިފައިވެ އެވެ.\nނަމަވެސް ކުރިއަށް އޮތް ފިލްމަކީ "ސައްތޭ ޕޭ ސައްތާ"ގެ ރިމޭކްކަން ފަރާ މިހާތަނަށް ކަށަވަރެއްނުކޮށްދެ އެވެ.\nފިލްމީ ޚަބަރުތައް ގެނެސްދޭ ނޫސްތަކުން މިހާރު ރިޕޯޓްކޮށްފައިވާ ގޮތުގައި ރޯމޫ އެން ސިއްޕީ ޕްރޮޑިއުސްކޮށް، ރާޖް އެން ސިއްޕީ ޑައިރެކްޓްކުރި ފިލްމުގެ ރިމެކިން ރައިޓްސް އޮތީ މާކެޓިން ކުންފުންޏެއް ކަމަށްވާ ޕާރަސް ޕަބްލިސިޓީ ސާވިސްގެ ރަޖޭޝް ވަސާނީ އަތުގަ އެވެ. އަދި "ސައްތޭ ޕޭ ސައްތާ"ގެ ރިމެކް އޭނާ ޑައިރެކްޓްކުރުވަން ބޭނުން ވަނީ މިދިޔަ އަހަރު "ސޯނޫ ކޭ ޓިޓޫ ކީ ސްވީޓީ" ގެނެސްދިން ޑައިރެކްޓަރު ލަވް ރަންޖަން ލައްވައި ކަމަށް ބޮލީވުޑް ހަންގާމާ އިން ބުންޏެވެ.\nއެ ނޫހުން ބުނިގޮތުގައި ފިލްމުގެ ލީޑް ރޯލް މިހާރު ވަނީ އަދި މިހާތަނަށް އެކީގައި ފިލްމެއް ނުކުޅޭ މަޝްހޫރު ދެ ތަރިން ކަމަށްވާ ރިތިކް ރޯޝަނާއި ދީޕިކާ ޕަދްކޯނަށް ހުށަހަޅައިފަ އެވެ. މި ދެ ތަރިންގެ ނަން ފަރާގެ އާ ފިލްމާ ވެސް ގުޅިފައިވެ އެވެ.\nހަންގާމާ އިން ބުނިގޮތުގައި "ސައްތޭ ޕޭ ސައްތާ" ގެ ރިމެކިންގެ ތައްޔާރީތައް މިހާރު ކުރިއަށްދާ ގޮތަށް ބަލާ އިރު އަންނަ މަހުގެ ތެރޭގައި ރަސްމީކޮށް ފިލްމު އިއުލާންކުރާނެ އެވެ.\nFarah Khan ge aa film aky "Satte Pe Satte" remake?\nނަމަވެސް ލަވް ދެން އެންމެ އަވަހަށް ގެނެސްދޭނެ ފިލްމަކީ އެ ފިލްމު ކަމެއް ކަށަވަރެއް ނޫނެވެ. އޭނާ ވަނީ މިދިޔަ އަހަރު އަޖޭ ދޭވްގަން އާއި ރަންބީރު ކަޕޫރާ އެކު ފިލްމެއް ގެނެސްދޭން އިއުލާންކޮށްފަ އެވެ. އަދި އެ ފިލްމުން އަޖޭ މިހާރު ވަކިވެފައިވާ އިރު، ފިލްމުގެ ބަތަލާ އަކީ ދީޕިކާ ކަމަށް މީޑިއާތަކުން ބުނެ އެވެ.\nއިތުރު ލިޔުންތައް ބޮލީވުޑް ރިތިކް ރޯޝަން ދީޕިކާ ފަރަހަ ހާން\n"ސައްތޭ ޕޭ ސައްތާ" ގެ ރޯލެއް އަނުޝްކާ އަށް؟\nފަރާގެ ފިލްމަކަށް ސޮއެއް ނުކުރަން: ރިތިކް


China in raajjeyge tourism dhaairaa ah invest kuran edhen: Shahid | Mihaaru\nޗައިނާ އިން ރާއްޖޭގެ ޓޫރިޒަމް ދާއިރާ އަށް އިންވެސްޓް ކުރަން އެދެން: ޝާހިދު\nރާއްޖޭގެ ފޮރިން މިނިސްޓަރު ޝާހިދު މިދިޔަ ހަފުތާގައި ޗައިނާ އަށް ކުރެއްވި ދަތުރުގައި، އޭޝިއަން އިންފްރާސްޓްރަކްޗާ ބޭންކުގެ ނައިބު ރައީސް ޑީ ޖަގަތީސާ ޕާންޑިއަންއާ ބައްދަލުކުރައްވަނީ\n25 ސެޕްޓެމްބަރ 2019 - 18:03\nވެރިކަމާ ހަވާލުވެވަޑައިގެންނެވި ފަހުން ޗައިނާ އަށް މިދިޔަ ހަފުތާގައި ކުރެއްވި ފުރަތަމަ ދަތުރުގައި އެ ގައުމުގެ ޒިންހުއާ ނިއުސް އަށް މިނިސްޓަރު ޝާހިދު ވިދާޅުވީ، ޗައިނާގެ އިންވެސްޓަރުން ރާއްޖޭގެ ޓޫރިޒަމް ދާއިރާ އަށް އިންވެސްޓް ކުރުމަށް އެދިވަޑައިގަންނަވާ ކަމަށާއި އޭރުން ޗައިނާގެ ޓޫރިސްޓުން ބޭނުންވާ އުފެއްދުންތައް ރާއްޖެ އިން ލިބޭނެ ކަމަށެވެ.\nޗައިނާ އަކީ ރާއްޖެ އަށް އަންނަ ޓޫރިސްޓުންގެ އެންމެ ބޮޑު ހިއްސާ އޮންނަ ގައުމު ކަމަށް ވާއިރު، އެ ގައުމުގެ އިތުރު އެއާލައިންތައް ރާއްޖެ އަށް ދަތުރު ފެއްޓުމަކީ ވަރަށް ބޮޑަށް އެދިވަޑައިގަންނަވާ ކަމެއް ކަމަށް ޝާހިދު ވިދާޅުވި އެވެ.\n"ޗައިނާގެ ގިނަ ސިޓީތަކާއި ރާއްޖެއާ ދެމެދު ދަތުރުތައް ބޭއްވުމަކީ އެދޭކަމެއް،" މިދިޔަ ހުކުރު ދުވަހު ދެއްވި އިންޓަވިއު ގައި މިނިސްޓަރު ވިދާޅުވި އެވެ.\nޗައިނާގެ ބައެއް އެއާލައިންތަކުގެ އިތުރުން ރާއްޖޭގެ ގައުމީ އެއާލައިން މޯލްޑިވިއަން އިން ވެސް އަންނަނީ ޗައިނާ އަށް ސީދާ ފްލައިޓުތައް ބާއްވަމުންނެވެ.\nޝާހިދުގެ ތައުރީފް ޗައިނާ އަށް\nތިމާވެށީގެ ކަންކަމުގައި ޗައިނާ އިން އަމަލު ކުރަމުން އަންނަ ސިޔާސުތަކަށް، މި އިންޓަވިއު ގައި ޝާހިދު ވަނީ ތައުރީފް ކުރައްވައިފަ އެވެ. އޭނާ ވިދާޅުވީ މޫސުމަށް އަންނަ ބަދަލުން ދުނިޔެ ސަލާމަތް ކުރުމަށްޓަކައި އެ ގައުމުން ކުރަމުން އަންނަނީ ފާހަގަކޮށްލެވޭ މަސައްކަތްތަކެއް ކަމަށެވެ. އަދި އެފަދަ ކަންކަމަށް ޗައިނާ އަންނަނީ ބައިނަލްއަގްވާމީ ފެންވަރުގައި މިސާލު ދައްކަމުން ކަމަށް ޝާހިދު ވިދާޅުވި އެވެ.\n"ސޯލާ އެނާޖީ އަށް ބަދަލުކުރުމަށް ޗައިނާ އިން ކުރި މަސައްކަތް ވަރަށް ވެސް ތަފާތު. އަޅުގަނޑު ބެއިޖިން އަށް [ޗައިނާގެ ވެރިރަށް] މި އާދެވުނީ އަށް އަހަރު ފަހުން. މިއަދު ބެއިޖިން އިން ފެންނަނީ ސާފު ވަޔާއި ފެހިކަން ގަދަކަން. މޫސުމަށް އަންނަ ބަދަލުތަކަށް ފިޔަވަޅުތަކެއް އަޅާފައިވާކަން،" ކުރީގެ ރައީސް މައުމޫން އަބްދުލްގައްޔޫމްގެ ވެރިކަމުގެ ފަހުކޮޅުގައި ވެސް ރާއްޖޭގެ ފޮރިން މިނިސްޓަރުކަން ކުރެއްވި ޝާހިދު ވިދާޅުވި އެވެ.\nރާއްޖެ އަކީ ބިންތިރި އަދި މޫސުމަށް އަންނަ ބަދަލުތަކުގެ ސަބަބުން ބޮޑު އަސަރެއް ކުރާ ގައުމަކަށް ވާއިރު، އެ ފަދަ ކަންކަމުން އިންސާނުން ސަލާމަތް ކޮށްދިނުމަށް ދުނިޔޭގެ ބޮޑެތި ގައުމުތަކަށް ޝާހިދު ވަނީ ގޮވައިލެއްވި އެވެ.\nޗައިނާ ޓޫރިޒަމް އަބްދުﷲ ޝާހިދު، ފޮރިން މިނިސްޓަރު ކްލައިމެޓް ޗޭންޖް ރާއްޖެ-ޗައިނާ ރާއްޖޭގެ ޚާރިޖީ ސިޔާސަތު ފޮރިން މިނިސްޓަރު\nއަނެއްކާ ތިޔަ ގޮވާކުމަށް މޯދީގެ ހުއްދަ ހޯދިންތަ\nސިޔާސީ މީހުންގެ ދެ އަނގައާއި ކިތަށް ދޫ އޮވޭތަ؟\nމީހުން ހެދުން ލަނީވެސް ކޮންމެވެސް ބޭނުމެއްގައި. މިނިސްޓަރަށް ހީވަނީ ޗައިނާ ކުދިން އަތުގައި މިނިސްޓަރު ދެއްކި ވާހަކަތައް ނުހުންނާނެއޭ. އެމީހުން ލޯ ކުދިވީމަ އެއްޗެއް ނުފެންނާނެއޭ. ކުރިން އެ މީހުންނާ ދިމާއަށް އެއްޗެހި ކިޔާފަ ސަލާމްޖަހަން ނާށިގަނޑު ހިފައިގެން ދިޔައީމަ އަދި އެމީހުންނަށް ތައުރީފްކޮށް ވާހަކަދައްކާތީ އެމީހުން އެތިބެނީ ލޯ ކުޑަކޮށްގެން މިނިސްޓަރަށް މަލާމާތްކުރަން\nތަރިކަ ވީމައެއް ނޫން. ވެރިކަން ހޯދަން ހެދި ބުހުތާނު ދޮގުތައް މިހާރު ހަނދާން ނެތީމަ. އެވަރުގެ ނުބައި ބައެއް އޭރު ނެތެންނު ކަލޭމެންނަށް. މިއަދު ފައި ބުޑަށް ވެއްޓި އާދޭސް ކުރީމަ ލަދުވެތި. ކޮބާތަ ބިލިއަނުން ބިލިއަނުން ޔޫރަޕްއާ އެމެރިކާޔާ އިންޑިއާއިން ދިން އެހީތައް. ސޮރީ.. އެއީ ޝާހިދު އަށް ދިން އެއްޗެއްދޯ. ދިވެހި ދައުލަތަކަށް ނޫންދޯ. މައި މިސްޓޭކް. މަގޭ ގާތައް ހަމަ އަންނަނީ ހިނި...\nމިތާ ކޮމެންޓް ކޮއްފަ ތިބި މީހުނަށް ހީވަނީ ޗައިނާމީ މިމީހުންގެ ތަރިކަ މުދަލެއްހެން ޔައުނީ ޕީޕީއެމްގެ\nމިހާރުއެނގިއްޖެ ކެމްޕޭންތެރޭ ހެދީ ރޯބުހުތާނު ދޮގުކަން.\nތިިހާ ހަޔާތް މަދުވީމަ ދެން އަންނައުނު ލައިގެން އުޅުމުގެ ބޭނުމެއް ނެތް.\nއިގްތިސާދު ބޮކި ޖަހާފަ އަޑިއަށް ދާކަން އިހުސާސްވީމަ ޗައިނާ ޗައިނާ ޗައިނާ. ދޭބަލަ ދުވާލަކު އެއް ފަހަރު ޗައނާއަށް.\nއެހެން ނަހަދާ، އުންޑައެއްނުޖަހާ އަޅުވެތިކޮށްފާނެއެއްނު.\nގައިމު އިލެކްސަން ތެރޭ ދެއްކި ޗައިނާގެ ލޯނުތަކުގެ ވާހަކަ. ދައްކާ ވާހަކަ ހޮވުނީމަ ހަދާނެއް ނުހުރޭ މި މީހުނެއް.\nމިހާރު ބަނާނާކާ ކުދިންނަށްވެސް އެވަރެޢް ނޯންނާނެ.


އެހެނަސް7– Esfiya\nކުޅުދުއްފުށީ ފަސްގަނޑުގައި ފައިޖެހުމުން ނިކްހާއަށް ކުރެވުނީ ތަފާތު އިހްސާސް އެކެވެ. އޭނާގެ ވަށައިގެން މީހަކު އުޅޭކަހަލަ އިހްސާސް އެއް ކުރެވުނެވެ. އަވި ނުދީ އޮތް ނަމަވެސް ހޫނުވާން ފެށިއެވެ. ގައި ހިރުވަން ފެށިއެވެ. ބޮލުގައި ރިއްސައިގަތީ ހެޔަށް ގޮތްވާ ވަރަށެވެ. ކައިރީގައި ހުރި ޔަނާލްގެ އަތުގައި ހިފާ ނިކްހާ އަށް ބާރު ކޮށްލެވުނެވެ. “ނިކްހާ…” ނިކްހާ އަށް ވަމުން ދިޔަ ގޮތްފެނި ޔަނާލް ހާސްވިއެވެ. ނިކްހާ އަތް ހިތްލައިލަމުން ބޮލުގައި އަތްޖައްސާލިއެވެ.\n“މަންމާ…” ޔަނާލް ހާސްވެފައި ގޮވާލި އަޑަށް ފަރީޝާ އެދިމާއަށް ދުވެފައި އައެވެ. އެވަގުތު ހުރިދިމާއަށް ނިކްހާ ހޭނެތިގެން ވެއްޓުނެވެ.\n“ކޮބާ ހީވޭ ކަމެއްހެން… އަހަރެން އެއިރުވެސް ބުނީމެންނު ނިކާ ކާލެއް މިހައިރު ވަރަށް މަދޭ… ދެން ވެސް މި ހުސްކުރޭ އެހެންނޫނީ އަނެއްކާ ހޭނެތިދާނެ… އަޅެ އަހަރެން އެގަޑީ ހާދަ ބިރެއްގަތޭ ނިކާއަށް ވީގޮތެއް ނޭނގޭތީ…” ޔަނާލްގެ ވާހަކަތަކުން އޭނާ ނިކްހާ އާއި މެދު ކަންބޮޑުވެފައި ވީކަން އެނގެއެވެ. އޭނާ ބޮޑު ނޫޑްލްސް ތަށްޓެއް ހިފައިގެން އިނެވެ. ނަމަވެސް ނިކްހާ ބަނޑުފުރިއްޖޭ ކިޔާ ދެންނުކެވޭނޭ ބުންޏެވެ.\n“ހަމަ އަސްލުވެސް ބަނޑު ފުރިއްޖެ… ޔަނާ ކާ ވަރަކަށް އަހަންނަކަށް ނުކެވޭނެ… ދެން ޔަނާ ތިބައި ކާލާ…” ޖޫސްތަށި ބޯލަމުން ނިކްހާ ތެދުވިއެވެ. އެވަގުތު އޭނާގެ ބޮލުގައި މަޑުރިހުމެއް ހުރިމެއް ހުރިހެން ހީވިއެވެ. ނަމަވެސް އެއީ މާބޮޑުކަމަކަށްނުހަދައި އޭނާއަވަސްވެގަތީ ނަމާދުކުރަން ތައްޔާރު ވާށެވެ.\nނަމާދު ކޮށްގެން ދެކުދިން ކުޑަކޮށް ތައްޔާރުވެލީ ޔަމާން އިންނަން އުޅޭ ކުއްޖާގެ ގެއަށް ދާށެވެ. “ޔަނާ ދެންހިނގާ ދާން… އަޅެ އެންމެން ޝިފައްތަމެން ގެއަށް ދިޔައީ އަހަރެންނުލާ…” ނިކްހާ ކުސްތަޅާލިއެވެ. އޭނައަށް މެންދުރު ހޭލެވުނު އިރު ޔަނާލް ފިޔަވައި އެކަކުވެސް ގޭގައި ނޫޅެއެވެ.\n“އާނ އެހެންނު ވާނީ މީހަކު ހޭނެތެން ވެއްޖެ ވިއްޔަ…” ޔަނާލް ބުނެލިއެވެ. ދެކުދިން އެކި ވާހަކައިގައި ތިބެ ސަހަރާ ހުރަސް ކުރި ވަގުތު ނިކްހާއަށް ހުރިފިޔަވަޅުމަތީ ހުއްޓެމުން ޔަނާލްގެ އަތުގައި ހިފާ ބާރުކޮށްލެވުނެވެ. ނިޝާ މަރުވިފަހުން ނިކްހާއަށް ސަހަރާ ފެނުނު މީ ފުރަތަމަ ފަހަރު ކަމަށްވެފައި އެހިތަށް ކުރާނެ އަސަރު އޭނާއަށް އިހްސާސް ކުރެވުނު ފަދައެވެ.\nއެހެނަސް ނިކްހާ ގަބުއަރާފައި ހުރީކީ ނިޝާ މަތިން ހަނދާންވެ އިތުރަށް ދެރަވާތީކީ ނޫނެވެ. އޭނާގެ ކުރިމަތިން ފެންނަމުން ދިޔަ މަންޒަރުތަކުންނެވެ. މަރުވެގެން އެސަހަރާގައި ވަޅުލާފައި ތިބި މީހުންތަށް އެކޮންމެ މީހެއްގެ ސަންދޯއް މަތީ އިށީނދެގެން ތިއްބެވެ. އެއިން ކޮންމެ މީހެއްގެ އަތުގައި ބޮޑު މަސްގަނޑެއް ކަހަލަ އެއްޗެއް އޮތް އިރު އެނޮޅާ ވީދައި ކަމުން ދިޔައެވެ. ބިރުން ތުރުތުރު އަޅާހާލު ދެލޯބޮޑުކޮށްގެން ހުރި ނިކްހާގެ ލޮލުގައި އަޅައިގަތީ އަތުގައި އޮތް މަސްގަނޑު ނޮޅާ ކަމުން ދިޔަ އަންހެން ކުއްޖާއެވެ. އޭނާގެ އިސްތަށިގަނޑުން އެމޫނުގެ ބޮޑުބައެއް ފޮރުވިފައި ވުމުން ކާކުކަމެއް ނޭނގެއެވެ. ކުއްލިއަކަށް ޖެހިލި ބާރު ވައިރޯޅިއާއެކު އެ އަންހެން ކުއްޖާގެ އިސްތަށިގަނޑު ވިހުރިގަތެވެ. އެއާއެކު އެމޫނު ކަޝްފުވެގެން ދިޔައެވެ. ނިކްހާގެ ހިތް ތެޅިގަތެވެ. އެއީ ހަމަ ނިޝާހެއްޔެވެ.\nއޭނާގެ މޫނުގެ ކަނާއަތްފަޅި ހީވަނީ ފިހިމާލާފައި ވާހެންނެވެ. ލޯވެސް ބޭރަށް ނުކުމެ ލޮނދިކޮށް ހުރި އެއްޗެއް ފައިބަމުން ދިޔައެވެ. ކަނާއަތް ފަރައިތުން އަނގަވެސް ވަނީ ކަންފަތާހަމައަށް އިރައިގެން ގޮސްފައެވެ. އޮލަކޮށް ހުރި ކަޅުރަތް ކުލައިގެ އެއްޗެއް އަނގައިންވެސް ފައިބަމުން ދިޔައެވެ. ކަރުވެސް ކަނާއަތް ފަރައިތުން އިރައިގެން ގޮސްފައިވީއިރު އެއްފަރައިތަކަށް ބޯވެސް އޮތީ އެލިފައެވެ. އަތުގައި އޮތް އެތިން އަންނަމުން ދިޔަ ލެއިން އޭނާގެ ދެއަތްވެސް ފޯވެފައި ވިއެވެ. އޭނާގެ ހަރަކާތްތަށް ހުރީ އެތަށް ދުވަހަކަށްފަހު ކާއެއްޗެއް ލިބުމުން އުޅޭގޮތަށެވެ. އަތުގައި އުނގުޅިފައި ހުރި ލޭތަށް ބޯލަމުން އަނެއްކާވެސް އެ ނޮޅަން ފެށިއެވެ. ނިކްހާ ގަތް ފަކުރުން ހޮޑުނުލެވުނީ ކިރިޔާއެވެ.\nކުއްލިއަކަށް އެއަންހެން ކުއްޖާ އިސްއުފުލައިލާ ނިކްހާއާ ހަތަރުކަޅި ހަމަކޮށްލިއެވެ. ނިކްހާގެ މޭގަނޑު އަނގަޔަށް ނައީ ކިރިޔާއެވެ. ބޮލުން ފެށިގެން ފަޔަށް ތުރުތުރެއް އަޅައިގަތެވެ. އެއީހަމަ ނިޝާއެވެ. ކޮންމެ ސިފައެއްގައި ހުރިކަމުގައި ވީނަމަވެސް ނިކްހާއަކަށް ނިޝާއެއް ނޯޅޭނެއެވެ.\nޖަހާފައި ހުރި ބުދެއްހެން ނިކްހާ ހުރިއިރު އޭނާ ޔަނާލްގެ އަތުގައި ހިފާފައި ހުރިލެއް ބާރުކަމުން އޭނާގެ އަތަށް ތަދުވެސް ވިއެވެ. އިތުރަށް އެތާ މަޑުކޮށްފިނަމަ ނިކްހާއަށް ނިޝާގެ ހަނދާންތަށް އާވުން ނޫންކަމެއް ނުވާނެކަން ޔަނާލް އަށް ވިސްނުނެވެ. އިރުއޮއްސެން ކައިރިވެފައިވީ އެވަގުތު އެފަދަ މާހައުލެއްގައި ތިބެވުމުން ޔަނާލްގެ ހިތުގައިވެސް ނުތަނަވަސް ކަމެއް ވިއެވެ. އެސަރާސަރު ބޮޑުބިމުގައި ތަރުތީބު ކަމާއިއެކު އަތުރާލެވިފައިވާ އެކިވަރުގެ މަހަނަގާތަކަށް ޔަނާލް ނަޒަރު ހިންގާލިއެވެ. ކުދިކުދި ވިނަގަސްތަށް ވެސް ޖާގަ ހޯދަމުން މުޅި ބިންގަނޑު ފެހިކުރަމުން ދިޔައެވެ. އެތަނުގެ ފަސްގަނޑުދަށަށް ލޯބިވާ މީހަކު ދޫކޮށްލާފައި ދިއުމަކީ ކިހާ ހިތްދަތި ކަމެއްކަން އެކަން ތަޖުރިބާ ކޮށްފައިވާ މީހަކަށް ނޫނީ ނޭނގޭނެއެވެ. ޔަނާލް އަށްވެސް ނިޝާގެ ހަނދައިން ތަކުން އެހާ އުނދަގޫ ކުރާއިރު ނިކްހާއަށް އަދި ކިހާވަރެއް ވާނެ ބާވައެވެ.\nނިޝާގެ ލޮލުން ފެންނަމުން ދިޔަ ނުރައްކާތެރި ވިދުވަރުން ނިކްހާގެ ހިތުގެ ތެޅުން އަވަސްވަމުން އައެވެ. “ދެންހިނގާދާން…” ނިކްހާގެ އަތުގައި ހިފައި ދަމާލަމުން ޔަނާލް ބުނެލިއެވެ. އެއަޑު ނިކްހާއަށް އިވުނީ ފުދެވަރަކަށް ބާރަށެވެ. ހަމަހޭވެރިކަންވީ މީހަކު ފަދައިން ނިކްހާ ތެޅިފޮޅިގަތެވެ. ނިކްހާ ދެލޯ ބޮޑުކޮށްގެން ހުރެ ޔަނާލްގެ މޫނަށް ބަލައިލިއެވެ.\n“ދޮންތަ…” ތުރުއަޅަމުން ދިޔަ އަޑަކުން އޭނާއަށް ބުނެވުނެވުނީ އެހާވަރަށެވެ.\n“ނިކާ… އަހަރެމެން ކޮންމެ މީހަކީ ވެސް މަރުވާނެ މީހެއް…. އަހަރެމެން ޖެހޭނެ އެކަންގަބޫލުކޮށް ކެތްތެރިވާން… އެހެންނޫނަސް މިއަދު އަހަރުމެންގެ ފަރައިތުން ދޮންތައަށް ލިބެން އޮތްއެއްޗަކީ އަހަރެމެންގެ ހެޔޮދުއާތައް…” ނިކްހާ ޔަނާލްއަށް ނަޒަރު ހުސް ކޮށްލައިގެން ހުރީ ގަބޫލުކުރަން ދަތި ނަޒަރަކުންނެވެ. ބިރުވެރި ފިލްމެއްގެ މަންޒަރެއް ފެނިލިއަސް ބިރުންއުޅޭޔަނާލްގެ މޫނުމަތިން އެފަދަ ކުލަވަރެއް ނުފެނުމުން ނިކްހާގެ ހިތުގައި ސުވާލުއުފެދުނެވެ. ބިރުވެރި ފިލްމެއްގެ މަންޒަކަށްވުރެވެސް ބިރުވެރި އެމަންޒަރުން ނިކްހާގެ މުޅި ހަށިގަނޑު ރޫރޫއަޅައެވެ. އަދިވެސް ނިޝާގެ އެ ނުރައްކާތެރި ނަޒަރު އޭނާއަށް އަމާޒުވެފައި ހުރެދާނެތީ ނިކްހާ ހުރީ ހަރަކައިތެއްވެސް ގެންނަން ނުކެރިފައެވެ. ޔަނާލް ދެންވެސް ހިގާށޭ ކިޔާ ހިނގައިގަތުމުން ނިކްހާއަށް ބޭއިހްތިޔާރުގައި ސަހަރާއަށް ބަލައިލެވުނެވެ. އެހިނދު އޭނާގެ ހިނގުން ހުއްޓާލެވުނު އިރު ދެލޯބޮޑުވިއެވެ. އެތާކު ކުރިން ފެނުނު އެއްވެސް ކަމެއް ފެންނާކަށް މިހައިރަކު ނެތެވެ. އެހެންނެކޭވެސް އެއްފަދައިން ތަރުތީބު ކަމާއެކު އެތުރިފައިވާ ގާތަކާއި ވިނަގަސްތަކެވެ. ވަކިތަފަތު ކަމެއް ފެނަނަން ނެތް އެ މާހަލުން ނިކްހާގެ ނަޒަރުވަކިކޮށްލަމުން ކުރިޔަށް ހިނގައިގަތެވެ. ޔަނާލް އެހާ ހަމަޖެހިފައި އެހުރީ އޭނާއަށް އެމަންޒަރު ނުފެންނާތީތާއެވެ. އެކަމަކު ޔަނާލް އަށް ނުފެނި އޭނާއަށް އެފަދަ މަންޒަރެއް ފެނުމުގެ ބޭނުމަކީ ކޮބައިބާވައެވެ. އެއީ އޭނާއަށް ހީވި ހިވުމެއްކަން ހިތަށް ވިސްނައިދޭން ނިކްހާ މަސައްކަތް ކުރިއެވެ. އާއިލާތެރޭ އޮތް އުފާވެރިކަން ނައްތާލަން ބޭނުން ނުވާތީ ނިކްހާ މިކަން ސިއްރު ކުރިއިރު މިއީ އޭނާއަށް ހެދުނު ގޯހެއްކަން ރޭކާވެސް ނުލިއެވެ. ދޭތެރެ ދޭތެރެއިން އޭނާއަށް އިވިލާ ތަފާތު އަޑުއަޑާ އަބަދު އޭނާވަށައިގެން މީހަކު އުޅޭހެން ހީވުމަކީވެސް އޭނާއަށް ހީވާ ގޮތެއްކަން ނިންމުނީ އެއީ ކިހާވަރެއްގެ ކަމެއްކަން ނޭނގި ހުރެއެވެ.\nޔަމާންގެ ކައިވެނި އޮތްދުވަހު އެންމެންތަށްވެސް ހޭބޯނާރާ އުޅުނީ މަސައްކަތުގައެވެ. އެރަށަށް އައިފަހުން ޔަނާލް އަބަދު ނިކްހާ ކައިރީ އުޅޭތީ ނިޝާގެ ޑައިރީ ހޯދަން ނިކްހާއަށް އެއްވެސް ކަމެއް ނުކުރެވެއެވެ. ނަމަވެސް އެދުހު ޔަނާލް ވެސް އެކި ކަންކަމުގައި އުޅެ އެގޭ ކުއްޖަކާއިއެކު ފިހާރައަކަށް ދިޔަވަގުތު ބަލާފައި ނިކްހާ އަވަހަށް މަގުމަށްޗަށް ނުކުތެވެ. ނިކްހާ ހިނގަމުން ދިޔައިރު ނިޝާގެ ހަނދާންތައް އެހިތުގައި އާވަމުންދިޔައެވެ. ގެހުންނަ މަގަށް އެޅުމާއި އެކު އޭނާއަށް ހިނގުން މަޑުޖައްސާލެވުނެވެ. މީގެ ދުވަސްތަކެއް ކުރިން ނިކްހާ ޔަނާލްއާއި އެކު ހަމަ އެމަގުން ދިޔައީ އުފާވެރި މޫނަކައި އެކުއެވެ. އޭނާގެ ހަޔާތަށް އައި އެންމެ އުފާވެރި ދުވަހު އެއުފާވެރިކަން ދޮންތައާއި ހިއްސާކުރަން ދިޔައީ ހަމަ އެމަގުންނެވެ. އެހެނަސް ހާލަތު ބަދަލުވާން ނެގީ ނަދު ސިކުންތުކޮޅުން އޭނާގެ ހަޔާތަށް އައީ ވަރުގަދަ ކޮޅިގަނޑެކެވެ. ގެއާއި ކައިރިއަށް ދެވުމުން ނިކްހާ ވަށައިގެން ނަޒަރު ހިންގާލިއެވެ. ނަސީބަކުން އެއިން ހިސާބަކުންވެސް މީހެއްގެ ހިލަމެއްވެސް ނުވެއެވެ. ނިކްހާ އަވަސް އަވަހަށް ގޭގެ އިންފާރުން އެތެރެއަށް ދެމިގަތެވެ. ނިކްހާއަށް ގޭގެ ފޫޓުތެރެއަށް ބަލައިލެވުނެވެ. މީގެ ދުވަސްތަކެއް ކުރިން ދޮންތައާއި ދެމީހުން އަބަދު ސާފުކޮށް ބެލެހެއްޓި ގޯތިތެރެ ވަނީ ހަޑިވެ ގޮނޑުވެފައެވެ. ހިކިފަތްތަކުންނާއި އެކިވަރުގެ ގަސްތަކުން ގޭފޫޓުތެރެ ފުރާލައިފައި ވީއިރު ގެވެސްވާނީ މީދަލާއި އެކި ސޫފާސޫފިގެ ހާއްޔަކަށް ކަން ޔަޤީނެވެ.\nއޭނާއަށް ހީކުރެވުނު ގޮތަށް ގޭ ދޮރު ހުރީ ތަޅުނުލައެވެ. ތަޅު އަނބުރާލަމުން ދޮރު އެތެރެއަށް ކޮށްޕާލި އިރު އޭނާގެ އަތުގައި މަޑު ތުރުތުރެއް ވިއެވެ. ގޭތެރެއަށް ވެރިވެފައިވަނީ ކަނު އަނދިރިކަމެވެ. ނިކްހާ ފޯނުގެ ފްލެޝް ޖައްސާލަމުން ގޭތެރެއަށް ނަޒަރު ހިންގާލިއެވެ. ގޭތެރެއިގައި ވަނީ ތަރުތީބު ކަމެވެ. ނަމަވެސް ހިރަފުހާއި މަކުނުވަލުން މުޅިތަން ވަނީ ތަތްތެޅިފައެވެ. ނިކްހާ ކުރިއަށް އަޅާލި ފިޔަވާޅާއި އެއްކޮށް ވާލެއް ހޭރިގަތް ޒާތުގެ އަޑެއް އިވުނެވެ. އެއަޑު މުޅި ގޭތެރޭ ގުގުމައިގެން ދިޔައިރު އޭނާއަށް މޭގައި އަތް އަޅައިލެވުނެވެ. ސަހަރާތެރެއިން އޭނައަށް ފެނުނު މަންޒަރުތައް ލޮލަށް ސިފަވަމުން ދިއުމާއެކު ނިކްހާ ބޭނުންވީ އެތަނުން ނިކުންނާށެވެ. އެހެނަސް މާދަމާއަކީ މިރަށުގައި ހުރެވޭނެ ފަހު ދުވަހަށްވެފައި އޭނާގެ ހިތުގައި ހުރި ސުވާލުތަކުގެ ޖަވާބު ހޯދަން އިންތިހާއަށް ބޭނުންވުމުން، އެކަންވާނީ ހަމައެކަނި އެޑައިރީގެ އެހީގައިކަން އެނގި ޑައިރީ ހޯދަން އޮތް އަޒުމު އިތުރަށް ވަރުގަދަވިއެވެ. އޭނާ ބިސްމި ކިޔަމުން ނިޝާ ކޮޓަރީގެ ދޮރު އެތެރެއަށް ކޮށްޕާލިއެވެ. އެއިރު އޭނަގެ އަތުގައި މަޑުތުރުތުރެއް އުފެދިފައި ވިއެވެ. އެވަގުތު ޖެހިލި ބާރު ވައިރޯޅީގައި ކުޑަދޮރުތަކުގެ ދޮރުފޮތިތައް ވެސް އުދުހިގެން ދިޔަފަދައެވެ. ނިކްހާގެ ހިތުގައި އޮތް ބިރުވެރިކަން ދިޔައީ އިތުރުވަމުންނެވެ. އެގޭތެރެއަށް ވެރިވެފައިވީ ހަމަހިމޭން ކަމުގެ ތެރެއިން އިވިލަނީ ނިކްހާގެ ހިތުގެ ތެޅުމުގެ އަޑު އެކަންޏެވެ. އޭނާ އަވަސް ފިޔަވަޅު ތަކެއްގައި ގޮސް އެކޮޓަރީގެ އެތްފަރައިތެއްގައި ހުރި އަލަމާރި ދޮރުފަތުގައި އަތްޖައްސާލިއެވެ. އެވަގުތު އޭނާ ދިޔައީ އެއްލިގެންނެވެ. ބިއްލޫރިތަކެއް ފައިބައިގަން އަޑުން އޭނާގެ ހިތުގައި އޮތް ބިރުވެރިކަން ދެގުނަ ކޮށްލައިފިއެވެ. ހިތް އަތްމަށްޗަށް ލައިގެން ހުރެ އަވަސް ހަރަކާތަކާއި އެއްކޮށް އަލަމާރި ހުޅުވާލިއެވެ. ތަރުތީބު ކަމާއެކު ފަތްޖަހާފައިހުރި ނިޝާގެ ހެދުންތައް ހާވާލަމުން އެންމެ ދަށަށް އަތްގެންދިޔައެވެ. މަޑުމަޑުން ނެގިއިރު ކަޅުކުލައިގެ ބޯ ބަނޑަވެރިގަނޑެއް ލާފައިވާ ބޯފޮތެކެވެ. ބަލާބެލުމަށް ދުވަސްވެފައިވާ އެފޮތުގެ ބަނޑަވެރި ގަނޑު ނިކްހާ ހުޅުވާލިއެވެ. ރަތްކުލައިގެ އަކުރުން “ނިޝީ” ޖަހާ ފަވާލެވިފައިވެއެވެ.\nނިކްހާ ނިޝާގެ ހެދުންތަކެއް އެ އަލަމާރީގައި އަޅުވަން ދިޔަ ދުވަހަކު އޭނާއަށް އެފޮތް ފެނި ހިތުގައި ސުވާލު އުފެދުނެވެ. އެއީ ނިޝާގެ ޑައިރީކަން ނިކްހާއަށް އެނގުނު ހިސާބުން އެފޮތް ކިއާލުމުގެ ޝައުގުވެރިކަން އޭނާގެ އޮތެވެ. އެހެނަސް އޭގެ ކުރިން އޭނާގެ ދިރިއުޅުމަށް އައީ ވަރުގަދަ ތޫފާނެކެވެ.\n“ބަން…” ގޭފުރާޅު މަށްޗަށް އެއްޗެއް ޖެހިގަތް އަޑުން މުޅިތަނުގެ ހަމަހިމޭން ކަން ނަގާލިއެވެ. ނިކްހާއަށް ލިބުނު ސިހުމުގައި މަންމައޭ ކިޔާ ހަޅޭއްލަވައިގަނެވުނެވެ. އެވަގުތު ބަރު ހުނުމެއްގެ އަޑުން މުޅިތަން ގުގުމާލިއެވެ. ނިކްހާގެ މުޅިގައިން ހީބިހި ހިލުވަލިއެވެ. އަތަކަށް ގުޑިލާން ވެސް ނުކެރިފައި ހުރި އިރުކޮޅަކަށް ފަހު ފޮތް މޭގައި ޖަށްސާލަމުން ނިކްހާ ދުއްވައިގަތީ އެތަނުން ސަލާމަތްވެ ނިކުމެވޭތޯއެވެ. އެވަގުތު އަނެއްކާވެސް އޭނާގެ ބޮލުގައި ތޫނު ރިހުމެއް އުފެދުނެވެ. ނިޝާގެ ކޮޓަރިން ބޭރަށް އޭނާއަށް އެޅުނީ އެންމެ ފިޔަވަޅެކެވެ. ބަންލާފައި އެކޮޓަރި ދޮރު ލެއްޕުނުއިރު ކުޑަކުއްޖެއްގެ ރުއިމުގެ އަޑުންނާއި އެ ބަރު ހުނުމުގެ އަޑުން މުޅިތާ ވަނީ ނާމާން ކަމެވެ. އޭނާއަށް ލައްވާލައިގެން މިއުޅެނީ އާދިޔާމަކު ކަމެއްނޫންކަން އޭނާއަށް ޔަގީން ކުރެވުނެވެ. އިރެއް އިރަކަށް އެކުއްޖާގެ ރުއިމުގެ އަޑު ބާރުވަމުން އައިއިރު ނިކްހާގެ ހިތުގެ ތެޅުންވެސް ބާރުވަމުން އައެވެ. އިރުކޮޅަކުން އިވެމުން އައި އަޑުތައް ކެނޑި ގޭތެރެ ހިމޭންވެއްޖެއެވެ. އޭނާގެ ފޯނުގެ ފްލެޝް ވެސް ނިވިއްޖެއެވެ. ފޯނުގެ ބެޓެރި ހުސްވީކަމެއް ނޫނީ އެހެން ކަމެއް ކަމެއް ނޭނގެއެވެ. މަޑުމަޑުން ލެއްޕެމުންދިޔަ ގޭދޮރު ފެނި އޭނާއަށް ނޫނެކޭ ކިޔައި ދުއްވައިގަނެވުނެވެ. ދޮރާހަމަވެފައި އެންމެ ފަހުފަހަރަށް ގޭތެރެއަށް ބަލައިލިއެވެ.\nއެހިނދު އޭނާގެ ހިތް ހުއްޓުނު ފަދައެވެ. ގޭ ސިޓިންރޫމުގައި އެލުވާފައި ހުރި ބޮކިތަކެއް ފަދައިން އެލިފައި ތިބި އިންސާނުންގެ ބޯބުރިތައް ފެނި އޭނާގެ މޫނުމައްޗަށް އަނދިރި ވިއެވެ. ނަމަވެސް ނިކްހާ ހިތްވަރު ކޮށް ފަހަތަށް ފިޔަވަޅު އަޅަން ފެށިއެވެ. އެބޯބުރިތައް ކަރާ ހިސާބުން ވީދާލާފައި ވީއިރު އެތަންތަނުން ލޭތިކި ތަޅަމުން ދިޔައެވެ. އެއީ ބޯބުރި ތަކަކަށް ވީނަމަވެސް އޭގެ ތުންފަތް ހަރަކާތް ކުރަމުން ކޮންމެވެސް އެއްޗެކޭ ކިޔަމުން ދިޔައެވެ. ނިކްހާއަށް ހަމަ ގެއިން ނުކުމެވުމާއެކު ބަންލާފައި އެދޮރުވެސް ލެއްޕުނެވެ. އޭނާއަށް އޯކަތްދެމިގަންނަމުން އެތަނަށް ހޮޑުލެވުނެވެ. އެއިރު މުޅި މީހާ ހުރީ ހުމާއި ފިހިފިހިއެވެ. ދާހިތްލާ ފޯވެފައެވެ. އޭނާއަށް ލައްވާލައިގެން މިއުޅެނީ ކޮން ކަންތަށް ގަނޑެއްބާވައޭ ނިކްހާ ހިތަށް އެރިއެވެ. މީހަކަށް ފެނުމުގެ ކުރިން އެތަނުން ދާން ނިކްހާ ބޭނުން ވިއެވެ. އެއިރު އޭނާގެ ބޯއަނބުރާހެންވެސް ހީވެއެވެ. ވައިއަޑަކުން މީހަކު އޭނަގެ ކަންފަތް ދަށުގައި ގޮވާލިކަމުގެ އިހްސާސް އޭނާއަށް ކުރެވުނެވެ. އިތުރަށް އެންމެ ސިކުންތަކުވެސް އެފަޅުގޯތި ތެރޭ މަޑުކުރާކަށް ނިކްހާގެ ހިތެއް ނޭދެއެވެ. ނެތްހިތްވަރު ނެރެ ދެފަޔަށް ބާރުލަމުން ނިކްހާ ދުއްވައިގަތެވެ. ހަލުވިކަމާއިއެކު ދިގުމަގުތައް ހުރަސް ކުރަމުން އެމީހުން އުޅޭ ގެއާއި ހަމައަށް އާދެވުނު އިރު ނިކްހާއަށް ތަންތަން ފުސްވާން ފެށިއެވެ. އޭނާ އަދިވެސް ބޭނުމީ ދުވާށެވެ. އެގެއާއި ވީހާވެސް ދުރަށް ދާށެވެ. ޔަނާލް އާއި އޭނާ އުޅޭ ކޮޓަރި އަށް ވަދެ ދަބަހުގެ އެންމެ އަޑިއަށް އެފޮތް ލާފައި ނިކްހާ ތެދުވިއެވެ. ބޮލުގައި އަތްއަޅައިގެން ހުރެ ގޮސް ނިކްހާއަށް އެނދުގައި އިށީނދެވުނީ ކިރިޔާއެވެ. އޭނަގެ ހަބަރު ހުސްވެ އެނދުމައްޗަށް ދެމުނެވެ. ކޮޓަރި ފެންލައިޓުން ވަދެގެން އައި ދުންގަނޑެއް އޭނާގެ ފައިކައިރީ ހުއްޓުނީވެސް އެވަގުތުއެވެ. އޭގެ ސިފަ ޖެހެމުން ގޮސް މަޑުމަޑުން ދުންތަށް ފިލައިގެން ދިޔައެވެ.\nޔަމާންގެ ސައިކަލު ފަހަތުގައި އިން ޔަނާލް އިނީ ކަންބޮޑުވެފައެވެ. ދޭތެރެއަކުން ފުންނޭވާއެއް ލަމުން އަވަސް ކުރާށޭ ބުނެލައެވެ. އެމީހުން އުޅޭ ގެއާއި ހަމަވުމުން ސައިކަލު ރަނގަޅަށް މަޑުވެސް ކޮށް ނުލަނީސް ޔަނާލް ފުންމާލިއެވެ. އަދި އެހާމެ އަވަހަށް ދުވެގޮސް ގޭތެރެއަށް ވަނެވެ. ޔަނާލް އޭނާއާއި ނިކްހާ އުޅޭ ކޮޓަރި އާއި ހަމައަށް ގޮސް މަޑުމަޑުން އެދޮރު ހުޅުވާލިއެވެ.\nStory is amazing as usual ❤❤💋When next episode ?\nthankxx Anonymous…. insha allah v avahah\nMasha Allah.. mi part vs vr salhi . Keep going\n🖤🖤🖤Vrh reethi mi part vxx🙂\nVrh reethi story eh! Masha Allah!❤\nފިރިމީހާގެ ހައްޤުގައި (23)\nހިތާމަ ލޯބި February 16, 2017\n“އެއްވެސް މީހެއްކައިރީ ނުބުނާތި” (2ވަނަ ބައި)\nހިތާމަ ލޯބި July 29, 2019\nއެކުއްޖާ 24 & 25\nހިތާމަ އެހެނިހެން މަޖާ ލޯބި June 20, 2020\nހިތާމަ ލޯބި July 10, 2018\nވަމޭ ގާތުގައި 13\nހިތާމަ ލޯބި January 12, 2020\nހިތާމަ ކުރުވާހަކަ ލޯބި November 23, 2019


Hiy Molhu Meehaku Kuri Kamakun, Balan Thibi Meehun Hiydhathi Vehje - Vaguthu\nހިތްމޮޅު މީހަކު ކުރި ކަމަކުން، ބަލަން ތިބި މީހުން ހިތްދަތިވެއްޖެ\nއިންޑިއާގައި ފިރިހެނަކު އޭނާގެ އުފަން ދުވަހުގެ ހަދިޔާއެއްގެ ގޮތުން ލިބުނު، ބީއެމްޑަބްލިއު ކާރު ކޯރެއްގެ ތެރެއަށް އެއްލާލައިފިއެވެ.\nއިންޑިއާގެ މީޑިއާތަކުގެ ސަމާލުކަމަށް މިހާރު މި ހާދިސާ އައިސްފައިވާއިރު، ނޫސްތަކުން ބުނެފައިވަނީ މި ހާދިސާ ހިނގީ އެޤައުމުގެ ހަރިޔާނާ ސްޓޭޓުގައި އިއްޔެގެ ވަގުތެއްގައި ކަމަށެވެ.\nމި ހާދިސާ ހިނގި ވަގުތު ނަގާފައިވާ ވީޑިއޯތައް މިހާރު މީސްމީޑިއާގައި ދައުރުވަމުންދާއިރު، އެ ވީޑިއޯއިން ފެންނަނީ މީހަކު އޭނާގެ އުފަން ދުވަހަށް ލިބުނު އަގުބޮޑު އާ ކާރު ކޮއްޕާފައި ގޮސް ކޯރެއްގެ ތެރެއަށް ވައްޓާލާ މަންޒަރެވެ. އޭގެ ފަހުން ކާރު، ކޯރުގެ އޮޔާއެކު ގޮސް ދުރުގައި އޮތް ދަނޑުބިމެއްގެ ކައިރިޔަށް ލައްގާފައި އޮތް މަންޒަރުވެސް ގިނަ ބަޔަކަށް ވަނީ ފެނިފައެވެ.\nނޫސްތައް ބުނާގޮތުގައި އުފަންދުވަހުގެ ހަދިޔާއެއްގެ ގޮތުގައި މި ކާރު ލިބުނު މީހާ، ކާރު އެއްލާލުމާއި ގުޅިގެން ފަހުން އެ ކާރު ލެއްގި ދަނޑުބިމުގެ ވެރިފަރާތުން މިހާރު ވަނީ ކާރު ކޯރުގެ ތެރެއިން ނަގާފައެވެ. ނަމަވެސް ކޯރުތެރެއަށް ކާރު ދޫކޮށްލުމުން އެތެރޭގެ ބައިތަކަށް ފެނުގެ އަސަރުކޮށް އެ ކާރަށް ވަނީ ބޮޑެތި ގެއްލުންތައް ވެފައެވެ.\nމި ހާދިސާ އާއި ގުޅިގެން މިހާރު ހަރިޔާނާގެ ފުލުހުން ތަހުޤީޤެއް ފަށާފައިވާއިރު، އޮފިޝަލުން ބުނެފައިވަނީ އެމީހާ އޭނާގެ އާ ބީއެމްޑަބްލިއު ކާރު ކޯރު ތެރެޔަށް އެއލާލީ އޭނާ އެންމެ ބޭނުންވާ "ޖަގުއާ" މޮޑެލްގެ ކާރެއް ހަދިޔާއެއްގެ ގޮތުގައި ނުލިބުމުން އެކަމާއި ހިތްހަމަނުޖެހިގެންނެވެ.\nމި ހާދިސާ އާއި ގުޅިގެން ގިނަ ބައެއްގެ ފާޑުކިޔުން އޭނާއަށް މިހާރު އަމާޒުވަމުންދާއިރު، އެފަރާތްތަކުން ބުނަމުން ދަނީ މި ހާދިސާއިން ހާމަވަނީ އޭނާގެ ބޮޑާ ކަމާއި ހިތްމޮޅުކަން ކަމަށެވެ. އަދި އިންޑިއާގައި ފަޤީރު ހާލުގައި ވަންނާނެ ގެދޮރުނެތް އެތައް ހާސް ނިކަމެތިންނެއް އުޅެމުންދާއިރު، މި އަމަލަކީ އެފަރާތްތަކަށް ކުރި ފުރައްސާރައެއް ކަމަށާއި، މިއީ ހިތާމަވެރި މަންޒަރެއް ކަމަށް ގިނަ ބަޔަކު ބުނަމުން ދެއެވެ.\nއިންޑިއާގައި ބީއެމްޑަބްލިއު ކާރެއްގެ އަގު ގާތްގަނޑަކަށް 3.5 މިލިއަން ރުޕީސްގައި އުޅޭއިރު، ޖަގުއާ ކާރެއް ލިބެނީ4މިލިއަން އާއި5މިލިއަން ރުޕީސް އާއި ދެމެދުގެ އަގެއްގައެވެ.\nއުފަންދުވަސް ފާހަގަ ކުރަން ކުރި ކަމަކުން އަތް ބުރިކޮށްލަން ޖެހިއްޖެ!\nބަލިވެއިންކަން ނޭނގި ހުއްޓާ ވިހައިފި!\nއޮގަސްޓް 11, 2019 01:19\nމީނާއަށް ދަސްކޮށްދޭންވީ ޝުކުރުވެރިވާން ފުރަތަމަ. މިކަހަލަ މީހުން އިނދެގެން ދަރިވެސް ބޭނުންވެދާނެ ވަގުތުން9މަސް މަޑުނުކޮށް.\nއޮގަސްޓް 11, 2019 01:57\nއޮގަސްޓް 11, 2019 17:16\nމީނާ ހިތް މޮޅީކީއެއް އެއް ނޫން!!! ހިސާބަށްވުރެ މޮޔައީ!! މިކަހަލަ ކަންތައް ކުރާނީ ތަންދޮރު ނުދަންނަ ބޮޑެތި ސޭކުން!! އޭނާއަށް ކާރު ކޯރަށް އެއްލާނުލާ ބޮޑުއަގުގައި ވިއްކާލުމުގެ ފުރުޞަތު ލިބުނު!! ނޫނީ ރީތި ގޮތުގައި އެހެން މީހަކަށް ކާރު ދޫކޮށްލަންވެސް ފުރުޞަތު ލިބުނު!! ފައިސާ ގުދަނަކަށް އުފަންވެ، ފައިސާތަކުގެ ތެރޭގައި ބޮޑުވީމާ ވާނީ މިހެން!!


ބީއެމްއެލްގެ “ސްޓާފް ޗެރިޓީ ރަން” ބާއްވައިފި\nބީއެމްއެލް އިން ބޭއްވި "ސްޓާފް ޗެރިޓީ ރަން" ގެ ތެރެއިން -- ފޮޓޯ: ބީއެމްއެލްބީއެމްއެލް އިން ބޭއްވި "ސްޓާފް ޗެރިޓީ ރަން" ގެ ތެރެއިން -- ފޮޓޯ: ބީއެމްއެލް\nބެންކެ އޮފް މޯލްޑިވްސް (ބީއެމްއެލް)ގެ އަހަރީ “ސްޓާފް ޗެރިޓީ ރަން” ބާއްވައިފި އެވެ.\nބީއެމްއެލް އިން ބުނީ މި ދުވުމަކީ މުޖުތަމައަށް ފައިދާހުރި މަސައްކަތްތައް ކުރާ ޖަމިއްޔާ ޖަމާއަތްތަކަށް އެހީވުމަށް ކޮންމެ އަހަރަކު ބާއްވާ ދުވުމެއް ކަމަށެވެ. ބޭންކުގެ 39 ވަނަ އަހަރީ ދުވަހާ ގުޅުވައިގެން މިއަދު ބޭއްވި މި ދުވުމުގައި ބޭންކުގެ މުވައްޒަފުންނާއި ބޯޑުގެ މެންބަރުން ވަނީ ބައިވެރިވެފަ އެވެ.\nމި ދުވުމުގެ ބައިވެރިން ވަނީ ޑެފް އެސޯސިއޭޝަން އޮފް މޯލްޑިވްސް އާއި ބިއުޓިފުލް އައިޒް ޑައުންސިންޑްރޯމް އެސޯސިއޭޝަންގެ ޕްރޮގްރާމްތައް ހިންގުމަށް 80،000 ރުފިޔާ ހަދިޔާކޮށްފަ އެވެ.\nމި އެހީގައި ޑެފް އެސޯސިއޭޝަންއިން ސައިން ލެންގުއޭޖް ކޯސްތައް ހިންގުމަށް ރާވާފައިވާއިރު، ބިއުޓިފުލް އައިޒް ޑައުންސިންޑްރޯމް އެސޯސިއޭޝަނުން ރާއްޖޭގެ އެކިކަންކޮޅުތަކުގައި 30 ބިހޭވިއޮރަލް ތެރަޕިސްޓުން ތަމްރީނު ކުރުމަށް ހަމަޖެހިފައިވާ ކަމަށް ބީއެމްއެލް އިން ބުންޏެވެ.\nބީއެމްއެލްގެ ސީއީއޯ އަދި މެނޭޖިން ޑައިރެކްޓަރު ޓިމް ސޯޔާ ވިދާޅުވީ ކޮންމެ އަހަރަކުވެސް ބާއްވާ “ސްޓާފް ޗެރިޓީ ރަން” އަލުން ފަށާ، މި ދުވުމުގެ ސަބަބުން މުޖުތަމައަށް ފައިދާހުރި ހަރަކާތްތަކަކަށް އެހީ ފޯރުކޮށްދެވޭ ކަމީ ލިބޭ ވަރަށް ބޮޑު އުފަލެއް ކަމަށެވެ.\nމުޖުތަމައަށް ފައިދާހުރި މަސައްކަތްތައްކުރާ ޖަމިއްޔާ ޖަމާއަތްތަކަށް އެހީވުމަށް ބޭންކުގެ މުވައްޒަފުން އިސްވެ ކުރިއަށް ގެންދާ މި ދުވުމަކީ 2017 ވަނަ އަހަރުން ފެށިގެން ބާއްވަމުން އަންނަ ހަރަކާތެކެވެ.